SunOnline: Aamdhanee ah vure ithurah3billion heydha kohffi\nއައިޝަތު ފަރީޙާ 13 May 2021, 10:09\nފެބްރުއަރީ 15، 2021: ރައީސް އޮފީސް -- ސަން ފޮޓޯ/ ފަޔާޒު މޫސާ\nމި އަހަރުގެ 18 ވަނަ ހަފްތާގެ ނިޔަލަށް ދައުލަތަށް ލިބުނު އާމްދަނީ އަށްވުރެ ކުރި ހޭދަ ތިން ބިލިއަން ރުފިޔާ އިތުރު ވެއްޖެ އެވެ.\nފިނޭންސް މިނިސްޓްރީ އިން އާންމުކޮށްފައިވާ ހިސާބުތަކަށް ބަލާއިރު އެ މުއްދަތުގައި ދައުލަތަށް އާމްދަނީގެ ގޮތުގައި ލިބިފައިވަނީ 6.8 ބިލިއަން ރުފިޔާ އެވެ. ދައުލަތުގެ ހަރަދުތައް ހުރީ 9.1 ބިލިއަން ރުފިޔާގަ އެވެ.\nފިނޭންސްގެ މައުލޫމާތަށް ބަލާ އިރު އެ މުއްދަތުގައި ޓެކްސް އާމްދަނީ އަށް 5.4 ބިލިއަން ރުފިޔާ ވަނީ ލިބިފަ އެވެ. ޓެކްސް އާމްދަނީގެ ތެރެއިން ބިޒްނަސް އެންޑް ޕްރޮޕަޓީ ޓެކްސް އަށް 1.1 ބިލިއަން ރުފިޔާ، ޖީއެސްޓީ އަށް 2.9 ބިލިއަން ރުފިޔާ އަދި އެއާޕޯޓު ސާވިސް ޗާޖަށް 136 މިލިއަން ރުފިޔާ ވަނީ ލިބިފަ އެވެ.\nއެހާތަނަށް، ޓެކްސް ނޫން އާމްދަނީ އަށް 1.3 ބިލިއަން ރުފިޔާ ލިބިފައިވެ އެވެ. އޭގެ ތެރޭގައި ރިސޯޓު ކުލިން ލިބުނު 603 މިލިއަން ރުފިޔާ އާއި ޖޫރިމަނާ އަށް ލިބުނު 102 މިލިއަން ރުފިޔާ އަދި ފީތަކާއި އެހެން ޗާޖުތަކަށް ލިބުނު 376 މިލިއަން ރުފިޔާ ހިމެނެ އެވެ.\nމުވައްޒަފުންގެ މުސާރަ އާއި އިނާޔަތްތައް ދިނުމަށް އެ މުއްދަތުގައި 3.4 ބިލިއަން ރުފިޔާ ހޭދަކުރި ކަމަށް ވެސް ހިސާބުތައް ދައްކަ އެވެ. ލޯނު އަދާކުރުމަށް 418 މިލިއަން ރުފިޔާ ހޭދަކޮށްފައިވާ އިރު ދައުތުގެ ދަތުރުތަކަށް 128 މިލިއަން ރުފިޔާ ހޭދަކޮށްފައިވެ އެވެ. އާސަންދަ ހިދުމަތަށް އެ މުއްދަތުގައި ހޭދަކޮށްފައި ވަނީ 563.7 މިލިއަން ރުފިޔާ އެވެ.


Shaffan ranking ge 1 vanaigai: fennanee vaadhaverikan | Mihaaru\nޝައްފާން ރޭންކިންގެ އެއް ވަނައިގައި: ފެންނަނީ ވާދަވެރިކަން\n02 ފެބުރުއަރީ 2020 - 14:19\nގައުމީ ޓޭބަލް ޓެނިސް މުބާރާތުގެ ފިރިހެން ސިންގަލްސް ޗެމްޕިއަންކަން މޫސާ މުންސިފް އަހުމަދު މިދިޔަ ހަފުތާގައި އެ ހޯދީ އޭނާގެ ކެރިއަރުގައި 10 ވަނަ ފަހަރަށެވެ. އެހެންވެ ފެންނަ ފެނުމުގައި ރާއްޖޭގެ ފިރިހެން ޓީޓީ ކުޅުންތެރިންގެ މެދުގައި ވާދަވެރިކަމެއް ނެތެވެ. އެކަމަކު، އަހަރަކު އެއް ފަހަރު އޮންނަ ގައުމީ މުބާރާތުން ބޭރަށް ނަޒަރު ހިންގާލައިފި ނަމަ ފެންނާނީ ތަފާތު މަންޒަރެކެވެ. ޒުވާން ކުޅުންތެރިޔާ ޝައްފާން އިސްމާއިލް މި ފަހަރުގެ ރޭންކިންގެ އެއް ވަނަ ހޯދުމަކީ އެ ވާދަވެރިކަން އޮތްކަން ދައްކުވައިދޭ ކަމެކެވެ.\nގައުމީ ފައިނަލުން މުންސިފް އަތުން 4-1 އަތުން ބަލިވިތާ ހަފުތާއެއް ނުވަނީސް ޝައްފާން ރޭންކިންގެ އެއް ވަނަ އަށް އެރީ، ލީގު އުސޫލުން ތިން ބުރު ކުޅެ 35 ޕޮއިންޓް ހޯދައިގެންނެވެ. މުންސިފް ދެ ވަނަ އަށް ދިޔައީ 34 ޕޮއިންޓާ އެކު އެވެ.\nއަހަރަކު ހަތަރު ފަހަރު ކަނޑައަޅާ މި ރޭންކިންގެ އެއް ވަނަ، އުމުރުން 19 އަހަރުގެ ޝައްފާން މިދިޔަ އަހަރު ވެސް ހޯދި އެވެ. އެކަމަކު ގައުމީ ފައިނަލުން ބަލިވިތާ ކައިރީގައި ޝައްފާން މި ފަހަރު އެއް ވަނަ އަށް އެރުމަކީ، ހާއްސަ ކަމެކެވެ. ޝައްފާން "މިހާރު" އަށް ބުނީ އެއް ވަނައިގައި ހިފަހައްޓައި އަންނަ އަހަރުގެ ގައުމީ ޗެމްޕިއަންކަން ހޯދުމަކީ އެންމެ ބޮޑު ޓާގެޓް ކަމަށެވެ.\n"މުންސިފް ސާ އަށް ރަނގަޅު ފައިޓެއް ދެވޭ. ރޭންކިން މެޗުތަކުގައި ފަސޭހަވި މުނިއުފާގައި ކުޅުމުން. އެއީ އަބަދު އެތަނުގައި ފަރިތަކުރާތީ އެތަނަށް ހޭނިފައި ހުރީ. އުއްމީދުކުރަން ނެޝަނަލް ޓައިޓަލް ހޯދަން ދެން އަހަރަކު. އެކަމަށް މަސައްކަތްކުރާނަން،" މިދިޔަ އަހަރުގެ އިންޑިއަން އޯޝަން އައިލެންޑް ގޭމްސް އާއި ސައުތު އޭޝިއަން ގޭމްސްގައި ކުޅުނު ޝައްފާން ބުންޏެވެ.\nކުރީގެ ޓީޓީ ޗެމްޕިއަން އަދި ޓީޓީ އެސޯސިއޭޝަނުގެ ކުރީގެ ރައީސް ސީވީޑް އަހުމަދު ލަތީފަށް ބޮޑުބޭބެ ކިޔާ ޝައްފާން ބުނީ ޓީޓީ އަށް ނިސްބަތްވާ އޭނާގެ އާއިލާގެ ފަރާތުން ވަރަށް ސަޕޯޓް ލިބޭ ކަމަށެވެ.\n"އާއިލާގެ ފަރާތުން ވަރަށް ބޮޑަށް އެހީތެރިކަން ލިބޭ. ވަރަށް ގިނަ ފުރުސަތުތައް ވެސް ހޯދައިދޭ،" ޝައްފާން ބުންޏެވެ.\nފިރިހެން ރޭންކިންގެ ގަދަ ފަހެއް\n1- ޝައްފާން އިސްމާއިލް (35 ޕޮއިންޓް)\n2- މޫސާ މުންސިފް އަހުމަދު (34 ޕޮއިންޓް)\n3- ޒީސްތު ނަސީމް (ސްކޮލަޝިޕެއްގައި ހުރުމުން ޖާގަ ލޮކްކުރެވިފައި)\n4- އަޚްޔާރު އަހުމަދު ހާލިދު (28 ޕޮއިންޓް)\n5- މައިޒަރު އާދަމް ޒާހިރު (28 ޕޮއިންޓް)\nމި ފަހަރުގެ ރޭންކިންގައި ޝައްފާން އާއި މުންސިފްގެ ފަހަތުން ތިން ވަނައިގައި އޮތީ، މި ވަގުތު ސްކޮޓްލެންޑުގައި ސްކޮލަޝިޕެއް ފުރިހަމަކުރަމުން އަންނަ ޒީސްތު ނަސީމެވެ. އުސޫލެއްގެ ގޮތުން ސްކޮލަޝިޕެއްގައި ހުންނަ ކުޅުންތެރިޔަކު އެންމެ ފަހުގެ ރޭންކިންގައި އޮތް މަގާމުގައި ދެމި އޮންނާނެ އެވެ. ޒީސްތުގެ ކުރީގެ ޑަބަލްސް ޕާޓްނަރު މައިޒަރު އާދަމް ޒާހިރު ދުވަސްތަކަށް ފަހު އަލުން ކުޅެން ފަށައި މި ފަހަރު ރޭންކިންގެ ފަސް ވަނަ ހޯދި އެވެ. އޭނާގެ ކުރިން ހަތަރު ވަނަ ހޯދީ ގައުމީ މުބާރާތުގެ 16 އަހަރުން ދަށުގެ ފިރިހެން ޗެމްޕިއަން އަޚްޔާރު އަހުމަދު ހާލިދެވެ.\nއެހެންވެ މައިޒަރު ކުރީގެ ފޯމަށް އެނބުރި އަތުވެއްޖެ ނަމަ ރާއްޖޭގެ ގައުމީ ފިރިހެން ޕޫލުގައި، ދާދި އެއް ފެންވަރެއްގެ ސީނިއާ ހަތަރު ކުޅުންތެރިންނާއި އުއްމީދީ ކުޅުންތެރިޔަކު ހުންނާނެ އެވެ. ކުރީގެ ޓީޓީ ޗެމްޕިއަން އިބްރާހިމް ޝިއުރީ އެކަމަށް އެއްބަސްވި އެވެ. އޭނާ ދެކޭ ގޮތުގައި ގައުމީ ޗެމްޕިއަންކަން އެއް ކުޅުންތެރިޔަކު ހޯދި ނަމަވެސް ހަގީގަތަކީ ރާއްޖޭގައި މިހާރު ކުރިއާ ހިލާފަށް އެއް ފެންވަރުގެ ކުޅުންތެރިންތަކެއް ތިބިކަން ކަމަށާއި އޭގެ ސަބަބުން ބައިނަލްއަގްވާމީ މުބާރާތްތަކުގައި ފައިދާކުރާނެ ކަމަށެވެ.\n"އަޅުގަނޑުމެން ކުޅުނުއިރު ވެސް ތަފާތު ބޮޑު އެއް ކުޅުންތެރިޔަކު އަބަދުވެސް ހުންނާނީ. އެކަމަކު މިހާރު އެބަތިބި އެއް ފެންވަރެއްގައި ކުޅޭ ގިނަ ކުޅުންތެރިންތަކެއް. މުންސިފާއި ޝައްފާނާއި ޒީސްތަކީ ދާދި އެއް ފެންވަރެއްގެ ތިން ކުޅުންތެރިން. އަޚްޔާރަކީ ވެސް ވަރަށް އުއްމީދީ ކުޅުންތެރިޔެއް. މައިޒަރު އެނބުރި އައުމަކީ ވެސް އުފާވެރި ހަބަރެއް،" ޝިއުރީ ބުންޏެވެ.\nސައުތު އޭޝިއަން ގޭމްސްގައި ސްރީ ލަންކާއާ ދެކޮޅަށް ކުޅެން ޝައްފާން (ކ-2) އާއި ޒީސްތު (ކ-3) އަދި މުންސިފް (ވ-2) ތައްޔާރުވެފައި. -- ފޮޓޯ: އެމްއޯސީ/ ހުސެއިން ވަހީދު\nމި ހުރިހާ ކުޅުންތެރިންނަކީ ވެސް ޒުވާން ކުޅުންތެރިންނަށް ވުމާ އެކު ރާއްޖޭގައި 2023 ވަނަ އަހަރު ބާއްވާ އިންޑިއަން އޯޝަން އައިލެންޑް ގޭމްސްގައި ރަނގަޅު ކާމިޔާބެއް ހޯދަން މިހާރުން ފެށިގެން ރަނގަޅު ޕްލޭނަކާ އެކު މަސައްކަތްކުރެވިއްޖެ ނަމަ ކާމިޔާބުވުމުގެ ފުރުސަތު އެބައޮތެވެ.\nއަންހެން ޓީޓީން ފެންނަނީ އެ މަންޒަރެވެ. މީގެ އަހަރުތަކެއް ކުރިން ހުރީ ވަރަށް ތަފާތު ބޮޑު އެންމެ ކުޅުންތެރިޔެއް ކަމަށްވާ މުއީނާ މުހައްމަދެވެ. އެކަމަކު މިހާރު ޖޫނިއާ ދެ ކުޅުންތެރިން ކަމަށްވާ ފާތިމަތު ދީމާ އަލީ އާއި އައިޝަތު ތަފާ ނާޒިމް ތިބުމާ އެކު ފެންނަނީ ވާދަވެރި އަދި ވަރުގަދަ ސްކޮޑެވެ. އޭގެ ފައިދާ ރާއްޖޭގެ ޓީޓީ އަށް ކުރި އެވެ. މިދިޔަ އަހަރުގެ އިންޑިއަން އޯޝަން އައިލެންޑް ގޭމްސްގެ އަންހެން ޓީމު އިވެންޓުން ރަން މެޑަލް އަދި ސިންގަލްސް އާއި ޑަބަލްސް އިން ރަނާއި ރިހި ވެސް ހޯދީ ރާއްޖެ އެވެ. ދީމާ ސިންގަލްސް ރަން މެޑަލް ހޯދީ ފައިނަލުގައި ރަފާ ބަލިކޮށްގެންނެވެ. އަދި އެ ދެ ކުޅުންތެރިން އެކުގައި ކުޅެ ޑަބަލްސް ރަން މެޑަލް ނެގީ މުއީނާ އާއި ފާތިމަތު ޖުމާނާ ނިމާލް ބަލިކޮށްފަ އެވެ. އަންހެން ޓީމު އިވެންޓުން ރަން މެޑަލް ނެގީ އެ ހަތަރު ކުޅުންތެރިންގެ ޓީމުންނެވެ.


Milandhoo Sih'hee marukazu Hospitalakah badhalukuran bayakaa havaalukoffi - One Online\nށ. މިލަންދޫ ސިއްހީ މަރުކަޒު ހޮސްޕިޓަލަކަށް ބަދަލުކުރުމުގެ މަސައްކަތް ހަވާލުކުރުމާ ބެހޭ އެއްބަސްވުމުގައި ސޮއިކުރައްވަނީ --- ފޮޓޯ: ހެލްތް މިނިސްޓްރީ\nމިލަންދޫ ސިއްހީ މަރުކަޒު ހޮސްޕިޓަލަކަށް ބަދަލުކުރަން ބަޔަކާ ހަވާލުކޮށްފި\nށ. މިލަންދޫ ސިއްހީ މަރުކަޒު ހޮސްޕިޓަލަކަށް ބަދަލުކުރަން މިއަދު ބަޔަކާ ހަވާލުކޮށްފިއެވެ.\nހެލްތް މިނިސްޓްރީގައި މިއަދު ބޭއްވި ރަސްމިއްޔާތުގައި މިލަންދޫ ސިއްހީ މަރުކަޒު ހޮސްޕިޓަލަކަށް ބަދަލުކުރުމުގެ މަސައްކަތް ހަވާލުކޮށްފައިވަނީ ފައިމީ ކޮންސްޓްރަކްޝަން ޕްރައިވެޓް ލިމިޓެޑާއެވެ.\nމި އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ ސްޓޭޓް މިނިސްޓަރު މުހައްމަދު ޒުހައިރުއެވެ.\nމިލަންދޫ ސިއްހީ މަރުކަޒު ހޮސްޕިޓަލަކަށް ބަދަލުކުރުމުން ވެކްސިން ސްޓޯ ކުރާ ކޮޓަރިއަކާއި ކޮންފަރެންސް ހޯލެއް ވެސް ގާއިމުކުރަން ވަނީ ނިންމައިފަ އެވެ. މީގެ އިތުރުން ޑަޔަލިސިސް ހެދޭނެ ހިދުމަތާއި، އެކްސްރޭ ހިދުމަތް، ލޭބާ ރޫމާއި ދަތުގެ ފަރުވާއާއި، ފިޒިއޮތެރަޕީގެ ހިދުމަތާއި އިމަޖެންސީ ރޫމް، އަދި އަލްޓްރާ ސައުންޑް ސްކޭން ހިދުމަތްވެސް އެ ހޮސްޕިޓަލްގައި ފަށާނެއެވެ. މިހިދުމަތްތަކާއެކު ހޮސްޕިޓަލްގެ އެނދުގެ އަދަދު 35 އަށް ބަދަލުކޮށް ހަ ޕްރައިވެޓް ރޫމްވެސް ހުންނާނެއެވެ.\nއާ ހޮސްޕިޓަލުން ހިދުމަތްދޭން ފަށާއިރު، ކުޑަކުދިންގެ ބަލިތަކަށް ހާއްސަ ޑޮކްޓަރުންނާއި އަންހެނުންނަށް ހާއްްސަ ޑޮކްޓަރުންނާއި، ހޭނައްތާ ޑޮކްޓަރާއި އޮޕަރޭޝަން ޑޮކްޓަރާއި އެތެރެހަށީގެ ޑޮކްޓަރުގެ ހިދުމަތް ވެސް ލިބިގެންދާނެ ކަމަށް ހެލްތް މިނިސްޓްރީން ބުނެއެވެ.\nމި ރަސްމިއްޔާތުގައި ވާހަކަދައްކަވަމުން ހެލްތް މިނިސްޓަރު އަބްދުﷲ އަމީން ވިދާޅުވީ މިލަންދޫ ސިއްހީ މަރުކަޒު ހޮސްޕިޓަލަކަށް ބަދަލުކުރުމުން ރައްޔިތުންނަށް އެތައް ގޮތަކުން ފައިދާ ކުރާނެ ކަމަށެވެ.\nމީގެ އިތުރުން މި ރަސްމިއްޔާތުގައި އައްޑޫ ހުޅުމީދު ސިއްހީ މަރުކަޒަށް އިތުރު ކުރާ ބައިގެ މަސައްކަތް ވެސް ހަވާލު ކުރީ ފައިމީ ކޮންސްޓްރަކްޝަން ލިމިޓެޑް އާއެވެ. އެ މަސައްކަތުގެ އެއްބަސްވުމުގައި މިއަދު ހެލްތް މިނިސްޓްރީން ސޮއި ކުރެއްވީ ސްޓޭޓް މިނިސްޓަރު މުހައްމަދު ޒުހައިރެވެ.\nމި ޕްރޮޖެކްޓް ފައިމީ ކޮންސްޓްރަކްޝަނާ ހަވާލުކުރީ 1.31 މިލިއަން ރުފިޔާ އަށެވެ. ޕްރޮޖެކްޓްފެ މަސައްކަތް 75 ދުވަހުގެ ތެރޭގައި ނިންމަން ޖެހެއެވެ.\nގުޅޭ ޓެގު މިނިސްޓްރީ އޮފް ހެލްތް ސިއްހަތު\nއަހަރަކު 1.6 ބިލިއަން ރުފިޔާގެ ސިގިރެޓް ރާއްޖެއަށް އެތެރެކުރޭ: ރައީސް\nރައީސް ސޯލިހު މިރޭ ކުޑަހުވަދުއަށް ވަޑައިގަންނަވަނީ\nކުރިއަށް އޮތް ދުވަސްތަކުގައި ޑެންގީހުން އިތުރުވުން އެކަށީގެންވޭ: އެޗްޕީއޭ\nޓްރީޓޮޕް ހޮސްޕިޓަލާއި ދިއްގަރު ސިއްހީ މަރުކަޒު، ގުޅިގެން ހިންގާ ހެލްތު ކެމްޕޭން އަންނަ ބުރާސްފަތި ދުވަހު\nރާއްޖޭގެ ހުރިހާ ރަށަކަށް އެމްބިއުލާންސް ހަމަކޮށްފި


Innamaadhoo health centerugai Laboratory ge hidhumai fashanee | ungoofaaru.com\nބަނޑޭރިގަނޑު/ޚަބަރު/އިންނަމާދޫ ހެލްތު ސެންޓަރުގައި ލެބޯޓްރީގެ ހިދުމަތް ފަށަނީ\nރ.އިންނަމާދޫ ހެލްތު ސެންޓަރ – ފޮޓޯ: ޔޫއާރުއެޗް.ޖީއޯވީ.އެމްވީ\nރ. އިންނަމާދޫ ހެލްތު ސެންޓަރުގައި ލެބޯޓްރީގެ ހިދުމަތް ފެށުމަށް ތައްޔާރުވެއްޖެއެވެ. 24 ޖަނަވަރީ 2020 ވާ ހުކުރު ދުވަހުގެރޭ މިހިދުމަތް ރަސްމީކޮށް ފަށްޓަވައި ދެއްވާނީ މިނިސްޓަރ އޮފް ހެލްތު އަލްފާޟިލް އަބްދުﷲ އަމީން އެވެ.\nއިންޑަސްޓްރިއަލް ލެވެލްގައި އޮޑިދޯނިފަހަރާއި ލޯންޗާއި ސަފާރީ ބަނުމުގެ މަސައްކަތް ކުރާ އިންނަމާދޫގައި ދިވެހިންނާއެކު ގިނަ އަދަދެއްގެ ބިދޭސީން މަސައްކަތް ކުރެއެވެ. މިދެންނެވި ފަރާތްތަކާި އިންނަމާދޫ ރައްޔިތުންނާއި އަދި މީގެ އިތުރުން އުތުރު ސަރަހައްދުގެ ކުނި މެނޭޖުކުރާ ވަންދޫގައި މަސައްކަތް ކުރާ މުވައްޒަފުންވެސް ފުރަތަމަ ހިދުމަތް ހޯދަނީ އިންނަމާދޫ ހެލްތު ސެންޓަރުންނެވެ.\nއިންނަމާދޫ ހެލްތު ސެންޓަރުގައި ލެބޯޓްރީގެ ހިދުމަތް ޤާއިމުކުރުމުގެ މަސައްކަތް ފަށާފައިވަނީ 2017 ވަނަ އަހަރު އިންނަމާދޫ ކައުންސިލުންނެވެ. މިހިދުމަތް މިހާރު މިފަށަނީ ކައުންސިލުން އިމާރާތްކުރި ބަޔަށް ހެލްތު ސެންޓަރުގެ އޮފީސްބައި ބަދަލުކޮށް، ކުރިން އޮފީސް ހިންގިބައިގައި ލެބޯޓްރީގެ ސެޓަޕް ހަދައިގެންނެވެ.\nއިންނަމާދޫ ހެލްތު ސެންޓަރުގައި ލެބޯޓަރީއެއް ޤާއިމު ކުރުމަށް ބަޔަކާ ހަވާލުކޮށްފި\nލެބޯޓްރީގެ ހިދުމަތް ފެށުން ވެގެންދާނީ އިންނަމާދޫ ރައްޔިތުންގެ އިތުރުން އެފަރާތްތަކަށްވެސް ލިބިގެންދާ ވަރަށްބޮޑު ލުއި ފަސޭހައަކަށެވެ. އިންނަމާދޫ ސިއްހީ މަރުކަޒަކީ ދުވާލަކު 8 ގަޑިއިރު ހިދުމަތް ދެމުންދާ ސިއްހީ މަރުކަޒެކެވެ. އިންނަމާދޫ ރައްޔިތުންގެ އުއްމީދަކީ ލެބޯޓްރީގެ ހިދުމަތާއެކު ސިއްހީ މަރުކަޒުގެ ހިދުމަތްދޭ ވަގުތު އިތުރުވެގެން ދިއުމެވެ.\nރ.އިންނަމާދޫ އިންނަމާދޫ ހެލްތު ސެންޓަރ


Islaahee agenda hedhy namakah noon, siyaasee beynumeh nei: Maumoon | Mihaaru\nޕީޕީއެމްގެ އެތެރޭގެ މައްސަލަތަކާއި ޕާޓީގެ އިސްލާހީ ޕްރޮގްރާމާ ގުޅޭ ގޮތުން މައުމޫން މިދިޔަ ބުރާސްފަތިދުވަހުގެ ރޭ ބަޔާން ދެއްވަނީ.---ފޮޓޯ: މުހައްމަދު ޝަރުހާން/މިހާރު\nއިސްލާހީ އެޖެންޑާ ހެދީ ނަމަކަށް ނޫން، ފަހަތުގައި ސިޔާސީ ބޭނުމެއް ނެތް: މައުމޫން\n02 ޖުލައި 2016 - 16:20 12 comments\nރައީސް އަބްދުﷲ ޔާމީނާއި މައުމޫނާ ދެމެދު ވަރަށް ބޮޑަށް ގުޅުން ގޯސްވެ، ޕީޕީއެމް ތެރޭގައި ދެ ބޭފުޅުންގެ ފެކްޝަން އުފެދިފައި ވާއިރު، މައުމޫން ކުރެއްވި ޓްވީޓެއްގައި ވިދާޅުވީ އެ މަނިކުފާނު ބޭނުންފުޅު ވަނީ ޕީޕީއެމަކީ ޕާޓީގެ އުސޫލުތަކާއި ޑިމޮކްރެޓިކް އުސޫލުތަކަށް ތަބާވާ ޕާޓީއަކަށް ހެދުން ކަމަށެވެ.\nމައުމޫން މިއަދު ކުރެއްވި ޓްވީޓް\nމިދިޔަ ބުރާސްފަތި ދުވަހުގެ ރޭ މައުމޫން އާންމު ކުރެއްވި ބަޔާނެއްގައި ވިދާޅުވީ ޕީޕީއެމްގެ ޑިމޮކްރެޓިކް ހަރަކާތްތައް ފަހަކަށް އައިސް ވަރަށް ބޮޑަށް މަޑުޖެހިފައި ކަމަށެވެ. އަދި ޕާޓީގެ ތަސައްވުރު ވެސް ރައްޔިތުންގެ ކުރިމަތީގައި ކިލަނބުވެފައިވާ ކަމަށް އެ މަނިކުފާނު ވިދާޅުވެފައިވެ އެވެ.\n"... މިދެންނެވި އިސްލާހީ ޕްރޮގްރާމްގެ މަގުސަދަކީ ޕާޓީގެ އެތެރޭގެ ނިޒާމްތައް އިސްލާހުކޮށް، ޕާޓީގެ އަސްލު މައިގަނޑު އުސޫލުތަކަށް ރުޖޫއަވުން،" މައުމޫންގެ ބަޔާނުގައިވެ އެވެ.\nމިދިޔަ ބުރާސްފަތިދުވަހު ޕީޕީއެމްގެ އޮފީހުގައި އޮތް ބައްދަލުވުމަކަށް ފަހު މައުމޫން ނުކުމެވަޑައިގެން، އެ ޕާޓީގެ ސެކްރެޓަރީ ޖެނެރަލް ތޮލާލާ ސަލާމް ކުރައްވަނީ.---ފޮޓޯ: މުހައްމަދު ޝަރުހާން/މިހާރު\nއެ މަނިކުފާނު ވިދާޅުވި ގޮތުގައި އިސްލާހީ ޕްރޮގްރާމްގެ އެންމެ ފުރަތަމަ ފިޔަވަޅަކީ ޕާޓީގެ ހިންގުން ހަރުދަނާ ކުރުމެވެ. ދެވަނަ ފިޔަވަޅަކީ ޕާޓީގެ މިހާރުގެ ހާލަތު ދެނެގަތުމެވެ. އެ ގޮތުން ޕީޕީއެމްގެ ސައްހަ މެމްބަރުންގެ އަދަދު ހޯދައި ޕާޓީގެ ސައްހަ ގޮފިތަައް ދެނެގަތުމާއި ޕާޓީގެ އޮފީހަށާއި ގުނަވަންތަކަށް ކުރިމަތިވެފައިވާ ފިއްތުންތައް ބެލުމަކީ އިސްލާހީ ޕްރޮގްރާމްގެ ބައެއް ކަމަށް މައުމޫން ވިދާޅުވި އެވެ.\n"ހަމަ އެއާ އެކު، ގަވާއިދުގައިވާ ގޮތުގެ މަތިން، ޕާޓީގެ ހިންގާ ފަރާތަކީ އަދި ޕާޓީގެ ނަމުގައި ގޮފިތަކަށާއި އާންމު މެމްބަރުންނަށް އެކިއެކި އެންގުންތައް އަންގާ ފަރާތަކީ ހަމައެކަނި ޕާޓީގެ މައި އޮފީސް ކަމުގައި ހެދުން،" މައުމޫން ވިދާޅުވި އެވެ.\nސަރުކާރު ހިންގާ ޕީޕީއެމް ކޯލިޝަނުން ބޭއްވި ޖަލްސާއެއްގައި ރައީސް ޔާމީނާއި މައުމޫން އަދި އެމްޑީއޭގެ ލީޑަރު ސިޔާމް: ރައީސް ޔާމީނާއި މައުމޫންގެ ގުޅުން ވަރަށް ބޮޑަށް ގޯސްވެ، ޕާޓީގެ ތެރޭގައި ވަނީ ފެކްޝަން އުފެދިފައި.---ފޮޓޯ: ޕީޕީއެމް\nރައީސް ޔާމީނާއި މައުމޫންގެ ގުޅުން ވަރަށް ބޮޑަށް ގޯސްވެފައިވާ މި ދަނޑިވަޅުގައި ރައީސް ޔާމީންގެ ފެކްޝަންގެ ބޭފުޅުން ވަރަށް ފާޅުކަން ބޮޑު ގޮތެއްގައި މައުމޫނަށް ފާޑުވިދާޅުވަމުން ގެންދަވާކަން ފާހަގަ ކުރެވެ އެވެ. އޭގެ ތެރޭގައި ބައެއް މިނިސްޓަރުންނާއި ރައްޔިތުންގެ މަޖިލިހުގެ ބައެއް މެމްބަރުން ހިމެނިވަޑައިގަންނަވަ އެވެ.\nމައުމޫންގެ ބަޔާނާ ގުޅިގެން ޕީޕީއެމްގެ ޕާލަމެންޓްރީ ގުރޫޕުން އިއްޔެ ބުނެފައި ވަނީ އެއީ ހަގީގަތެއް އެކުލެވޭ އެއްޗެއް ނޫން ކަމަށެވެ.\n"... މިދެންނެވި އިސްލާހީ ޕްރޮގްރާމްގެ މަގުސަދަކީ، ޕާޓީގެ އެތެރޭގެ ނިޒާމްތައް އިސްލާހުކޮށް، ޕާޓީގެ އަސްލު މައިގަނޑު އުސޫލުތަކަށް ރުޖޫއަވުން." - މައުމޫން\nރައީސް ޔާމީނާއި މައުމޫންގެ ގުޅުން ގޯސްވެފައިވާކަން މީޑިއާ އަށް މި ތިލަވީ، ބިޑް ކުރުމެއް ނެތި، ޓޫރިޒަމްގެ ބޭނުންތަކަށް ރަށްރަށާއި ފަޅުތަކާއި ބިންތައް ދޫކުރެވޭ ގޮތަށް ޓޫރިޒަމްގެ ގާނޫނަށް ޕީޕީއެމްގެ މަޖިލިސް މެމްބަރުން އިސްވެ ގެނައި އިސްލާހާ ގުޅިގެންނެވެ. އެ އިސްލާހު ގެނައީ އެކަން ނުކުރަން މައުމޫން ތަކުރާރުކޮށް އެދިވަޑައިގެންފައި ވަނިކޮށެވެ. އިސްލާހަށް ވޯޓު ނުދެއްވަނީ މައުމޫންގެ ދަރިކަލުން ދިއްގަރު ދާއިރާގެ މެމްބަރު އަހުމަދު ފާރިސް މައުމޫން އެކަންޏެވެ. އެހެންވެ ޕީޕީއެމްގެ ޕާލަމެންޓްރީ ގުރޫޕުގެ ތްރީލައިން ވިޕާ ފާރިސް ހިލާފުވެފައި ވާތީ، އޭނާއާ މެދު ފިޔަވަޅު އަޅަން ސުލޫކީ ކޮމިޓީއަށް ފޮނުވަން ވަނީ ފާސްކޮށްފަ އެވެ.\nނަމަވެސް މައުމޫން ވަނީ ޕީޕީއެމްގެ ކޮމިޓީތައް، އެމަނިކުފާނުގެ ހުއްދަ ނެތި ނުބޭއްވުމަށް އަންގަވައިފަ އެވެ. އަދި މައުމޫން އައްޔަން ކުރެއްވި، ޕީޕީއެމްގެ ނައިބު ރައީސް އަބްދުއްރަހީމާ ހަވާލު ކުރައްވާފައިވާ ޕާޓީ ހިންގުމުގެ މަސްއޫލިއްޔަތުތައް ވެސް މައުމޫން ވަނީ އަތުލައްވައިފަ އެވެ. މީގެ އިތުރުން ޕީޕީއެމް އިސްލާހު ކުރުމުގައި މައުމޫނަށް ލަފާއަރުވާ މަޖިލިހެއް މިދިޔަ ބުރާސްފަތި ދުވަހު އެމަނިކުފާނު ވަނީ އުފައްދަވައިފަ އެވެ.


އިންޓަނެޓްގެ އަގު ހެޔޮ ކުރާނީ އަދި ދެ އަހަރު ފަހުން – Dhen.mv\nFebruary 18, 2020 - 10:06 am\nއިންޓަނެޓްގެ އަގު ހެޔޮކުރުމުގެ މަސައްކަތް ތަންފީޒުކުރުމަށް ސަރުކާރުން ނިންމާފައި ވަނީ 2022 ވަނަ އަހަރު ކަމަށް ރައީސް އޮފީހުން ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހް ޖަމާލަށް އަންގައިފިއެވެ.\nއިންޓަނެޓް އަގުހެޔޮ ކުރުމަށް މިނިސްޓްރީން ކުރަން ޖެހޭ މަސައްކަތް ނިންމައި މިދިޔަ އަހަރުގެ ސެޕްޓެމްބަރު މަހުގެ 12 ވަނަ ދުވަހު ރައީސް އޮފީހުގެ ޕޮލިސީ އޮފީހަށް ވަނީ ޕްރޮޕޯސަލާ ފޮނުވާފައެވެ.\nއެ ޕްރޮޕޯސަލްއަށް ޖަވާބުދީ ރައީސް އޮފީހުން ފޮނުވި ސިޓީގައި ބުނެފައި ވަނީ އިންޓަނެޓްގެ އަގު ހެޔޮ ކުރުމުގެ މަސައްކަތް، ސަރުކާރުގެ ސްޓްރެޓީޖިކް އެކްޝަން ޕްލޭން(ސެޕް)ގެ ޓައިމްލައިންއާ އެއްގޮތަށް ކުރިއަށް ގެންދިއުމަށެވެ.\nއެގޮތުން ސަރުކާރުގެ ސްޓްރެޓީޖިކް އެކްޝަން ޕްލޭންގައިވާ ގޮތުން އިންޓަނެޓްގެ އަގު ހެޔޮކުރުމުގެ މަސައްކަތް ތަންފީޒުކުރުމަށް އަންގާފައި ވަނީ 2022 ވަނަ އަހަރެވެ.\nއޭގެ އިތުރުން މި ސިޓީގައި ވަނީ މިކަމުގެ މަޝްވަރާތައް ކުރިއަށްދާއިރު ރައީސް އޮފީހުގެ ޗީފް ޓެކްނޮލޮޖީ އޮފިސަރާ ވެސް މަޝްވަރާ ކުރަން އެދިފަ އެވެ.\nރައީސް އޮފީހުގެ ޕޮލިސީ ސެކްރެޓަރީ، އައިމިނަތު ޝައުނާ ސޮއި ކުރައްވާ މިމަހުގެ ދިހަ ވަނަ ދުވަހު، މިނިސްޓަރަށް ފޮނުވާފައިވާ ސިޓީ އެކެވެ. މި ސިޓީގައި އިތުރަށްވާ ގޮތުން ވަކި އިންސައްތައަކަށް ބިނާކޮށް އަގުތައް ދަށްކުރުމުން އިންޓަނެޓްގެ ހުރިހާ ޕެކޭޖްތަކަކުން ބޭނުންވާ ފަދަ ހެޔޮ ބަދަލެއް ލިބޭނެ ކަމަށް ނުބެލެވޭ ކަމަށެވެ.\nރައީސް އޮފީހުން ފޮނުވި ސިޓީގައި އިތުރަށް ބުނީ އިންޓަނެޓްގެ ފެންވަރު މޮނީޓާކުރުމުގައި ކޮމިއުނިކޭޝަން އޮތޯރިޓީ އޮފް މޯލްޑިވްސް އިން އަދާކުރަން ޖެހޭ ދައުރު ހަރުދަނާކޮށް، ކުރިއަރާފައިވާ ގައުމުތަކުގައި ވެސް އެކަންކަން ކުރަމުން އަންނަ ގޮތަށް ރިއާޔަތް ކުރުމަށެވެ.\nފުވައްމުލަކުގައި ހިނގި ނުރައްކާތެރި އެކްސިޑެންޓުގައި އަނިޔާވި ދެމީހުން ވެސް ނިޔާވެއްޖެ


Rossi ah aniyaa akah fahu aniyaa eh | Mihaaru\nޖިސެއްޕޭ ރޮސީ ފިއޮރެންޓީނާގެ ޖާޒީގައި. --ފޮޓޯ: ގެޓީ އިމޭޖަސް\n20 ޖުލައި 2018 - 10:14\nއުމުރުން 31 އަހަރުގެ ކުޅުންތެރިއާ އަށް އޭނާގެ ފައި އޮޕަރޭޝަންކުރެވުނު އަދަދެއް ވެސް މިހާރު ރަނގަޅަށް ހަނދާނެއް ނުވެ އެވެ. ކަކުލުގެ އޭސީއެލް އަށް އެކަނި ތިން ފަހަރަށް ސީރިއަސް ހާނިއްކަވެއްޖެ އެވެ. އެފަދަ އެންމެ އަނިޔާއަކާ އެކު ވެސް ބައެއް ކުޅުންތެރިންގެ ކެރިއަރަށް އަސަރުކުރެ އެވެ. ރޮސީ ބުނީ އަނިޔާގެ ސަބަބުން އޭނާ އަށް ވޯލްޑް ކަޕާއި ޔޫރޯގައި ކުޅުމުގެ ފުރުސަތު އަދި ބޮޑު ޓްރާންސްފާތައް ވެސް ހުއްޓިފައިވާ ކަމަށެވެ.\n"އެކަމަކު އަހަރެންގެ ހުވަފެން ނިމުމަކަށް ނާދޭ. އަދި އަހަރެން މިވަގުތު މިހިރީ އަހަރެން އަބަދުވެސް ދެކެމުން އަންނަ ހުވަފެނުގެ ތެރޭގައި އަދި އަހަރެން އަތުން ގެއްލުނު ބައި އިޔާދަކުރުމުގެ މަސައްކަތުގައި،" ބީބީސީ އަށް ދިން އިންޓަވިއުއެއްގައި ރޮސީ ބުންޏެވެ.\nޖެނޯއާއާ އެކު ހަދާފައިވާ ކޮންޓްރެކްޓް ހަމަވުމުން މިވަގުތު ކްލަބެއް ނެތި ހުރި ރޮސީ ބުނީ އަނދިރި ދުވަސްތަކުގެ ތެރެއިން އޭނާ ސަލާމަތްކޮށްދިނީ ކުޑަކުޑަ ދަރިފުޅާއި ފުޓްބޯޅައަށް އޭނާގެ ހިތުގައި އޮތް ލޯބި ކަމަށެވެ.\nއެމެރިކާ އަށް އުފަންވެ އަދި އެ ގައުމުގެ އެކަޑަމީއަކުން ފުޓްބޯޅައިގެ ތެރެއަށް ވަން ރޮސީ އޭގެ ފަހުން އިޓަލީގެ ޕާމާގެ ޔޫތު ޓީމަށް ވެސް ކުޅުނެވެ. އެކަމަކު އޭނާގެ ވިދުވަރު ފެށުނީ އުމުރުން 17 އަހަރުގައި ޔުނައިޓެޑުގެ ޔޫތު ޓީމާ ގުޅުނު ހިސާބުންނެވެ. އެހެންވިޔަސް ޔުނައިޓެޑުގެ ސީނިއާ ޓީމުން މާގިނަ ފުރުސަތެއް ނުލިބި ލޯން އުސޫލުން ނިއުކާސަލް ޔުނައިޓެޑާއި ޕާމާ އަށް ކުޅެން ޖެހުނެވެ. އެހިސާބުން އޭނާ ދާއިމީ ފުރުސަތު ހޯދުމަށްޓަކައި، ޔުނައިޓެޑުގެ ކޯޗު އެލެކްސް ފާގަސަންގެ ނުރުހުމާ އެކު ވެސް ސްޕެއިނުގެ ވިޔަރެއާލަށް ބަދަލުވި އެވެ. އެ ކްލަބުގައި މޮޅު ކުޅުމެއް ދައްކައި އިޓަލީ ގައުމީ ޓީމަށް 2008 ގެ ޔޫރޯގައި ވެސް ކުޅުނެވެ.\nއެކަމަކު އޭގެ ފަހުން އަނިޔާއަކަށް ފަހު އަނިޔާއެއް ކުރިމަތިވެ ކެރިއަރު ހަލާކުވީ އެވެ. ފަހުން ފިއޮރެންޓީނާ، ލެވަންޓޭ، ސެލްޓާ އަދި ޖެނޯއާ އަށް ކުޅުނު ނަމަވެސް އެއްވެސް ސީޒަނެއްގައި އެކަށީގެންވާ އަދަދަކަށް މެޗު ކުޅެވިފައެއްނުވެ އެވެ.\n"ކޮންމެ ފަހަރަކު އަނިޔާވަނީ އަހަރެން މަތީ ފެންވަރުގައި ކުޅެމުން ދަނިކޮށް އަދި ރަނގަޅު ސީޒަަނަކާ ދިމާލަށް ދަނިކޮށް. އެއަށް ވުރެ މައްޗަށް ދިއުމަށް އަބަދުވެސް އެޅޭ ހުރަހަކީ އަނިޔާ،" ރޮސީ ބުންޏެވެ.\nއޭނާ ބުނީ މިއީ އުނދަގޫ ދުވަސްތަކެއް ކަމަށާއި އެކަނިވެރިކަން އިހުސާސްވާ ކަމަށެވެ. އެކަމަކު މިވެނި ކަމެއް މިހެންވީނަމައޭ ހިތަށް އަރުވައި އެކަމާ ވިސްނުމަކީ އޭނާ އަށް ބޭކާރުކަމެއް ކަމަށެވެ. އޭގެ ސަބަބުން ނުރަނގަޅު ވިސްނުންތަކެއްގެ ތެރެއަށް މީހާ ގެއްލި ނަފްސާނީ ގޮތުން އަސަރުކުރާނެ ކަމަށް އޭނާ ބުންޏެވެ.\n"އަހަރެން ގަބޫލުކުރާ ގޮތުގައި އަހަންނަށް ހައްގު ކޮންމެވެސް ހިސާބަކަށް ދިއުމަށް. އެކަމަކު އަހަންނަށް އެހިސާބަށް ނުދެވެނީ ފެންވަރު ނެތިގެނެއް ނޫން އަނިޔާއާ ހެދި. އަހަރެން މަސައްކަތްކުރަމުންދާނަން އަދި ދައްކަމުންދާނަން، އަހަންނަށް ހައްގު މަގާމަށް ދިއުމުގެ ގާބިލްކަން އަހަރެންގެ ކިބައިގައި އެބަހުރިކަން،" ރޮސީ ބުންޏެވެ.\nއޭނާ މިހާރު އަންނަނީ އުފަން ސިޓީ ކަމަށްވާ ނިއު ޖާޒީގައި އެމެރިކާގެ ނިއު ޔޯކް ރެޑްބުލްސްއާ އެކު ތަމްރީން ހަދަމުންނެވެ. އެކަމަކު މިވަގުތަށް ކްލަބެއް ނެތެވެ. އަމާޒަކީ އަނެއްކާ ވެސް އިޓަލީ ގައުމީ ޓީމުން ޖާގަ ހޯދޭ ހިސާބަށް ދިއުމެވެ. ކުޅުން ހުއްޓާލުމުގެ އެއްވެސް ވިސްނުމެއް ނެތެވެ.\n"އެކަން ކުރާ ވަރަށް ވުރެ މާބޮޑު ގުރުބާނީތަކެއް އަހަރެން ވެއްޖައިން. މި ކުޅިވަރު ދެކެ އަހަރެން މާބޮޑަށް ވެސް ލޯބިވޭ. އަހަންނަށް ދުވަހަކު ވެސް މި ކުޅިވަރު ދޫކޮށްނުލެވޭނެ ނިމުނީއޭ ކިޔާފައި. އަހަރެންގެ އަތުން ފުޓްބޯޅަ ނަގައި އެއްލައެއް ނުލެވޭނެ. އެއީ އަހަރެންގެ ލޯތްބަކީ ވެސް،" ރޮސީ ބުންޏެވެ.


Aridhafus roaga jehijje nama kanthah kuraanee kihineh?\nއަރިދަފުސް ރޯގާ ޖެހިއްޖެނަމަ ކަންތައް ކުރާނީ ކިހިނެއް؟\nއަރިދަފުސް ރޯގާ އަކީ ދުނިޔޭގައި އެންމެ އާއްމުކޮށް ފެތުރޭ އެއް ރޯގާ އެވެ. މިއީ ވައިރަސް އަކުން ޖެހޭ ވަރަށް ފަސޭހައިން އެކަކު ގައިން އަނެކާގެ ގަޔަށް އަރާ ބައްޔެކެވެ. އަރިދަފުސް ރޯގާ މައިގަނޑު ގޮތެއްގައި ޖެހެނީ ޕައިކޮނަވައިރަސްތައް އަދި ކޮރޯނަވައިރަސްތަކުގެ ސަބަބުންނެވެ.\nއަރިދަފުސް ރޯގާ ޖެހިއްޖެ ނަމަ ކަންތައް ކުރާނީ ކިހިނެއް؟\nއަރިދަފުސްރޯގާ ޖެހިއްޖެ ނަމަ ފުރަތަމަ ތިން ދުވަހު ގޭގައި މަޑުކޮށްލުން ވަރަށް މުހިއްމެވެ. އަދި ގޭގައި ދެވޭ ފަރުވާ ދިނުން ވަރަށް މުހިއްމެވެ. އެގޮތުން ގިނައިން ދިޔާ ތަކެތި ބޭނުން ކުރުމާއި އަރާމު ކުރުމާއި ހުންގަދަނަމަ ފެންފޮތި ހޭކުމާއި ކަޅުސައި އަދި ލުނބޯލާއި އިނގުރު އަދި މާމުއި އަޅައިގެން ބުއިންތައް ބޭނުންކުރެވިދާނެ އެވެ.\nބަލީގެ އަލާމާތްތައް އިތުރަށް ގޯސްވާނަމަ ނުވަތަ ހުން އައިސް ރޯގާޖެހި ތިން ދުވަހަށްވުރެ އިތުރުވާނަމަ ޑޮކްޓަރެއްގެ ލަފަ އާއި އިރުޝާދު ހޯދުން ވަރަށް މުހިއްމެވެ. ޑޮކްޓަރުގެ އިރުޝާދާ ނުލާ ޕެރަސެޓަމޯލް ފިޔަވައި އެހެން ބޭހެއް ބޭނުން ކޮށްގެން ނުވާނެ އެވެ.\nބަލި ފެތުރުން މަދު ކުރުމަށްޓަކައި، ކޮންމެހެން ދާން ޖެހިގެން މެނުވީ ހޮސްޕިޓަލް ފަދަ ތަންތަނަށް ނުދިއުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ ހަލާ ދީފަ އެވެ.\nއެޗްޕީއޭ ހެލްތު މިނިސްޓްރީ ރޯގާ\nޖަލުތަކުގެ އަސާސީ ޝަރުތުތައް ގެޒެޓު ކުރަނީ


Thuththu kujjaku maraali kamuge thuhumathugai Maama aai dhon kaafage machchah kuraa dhauvaage aduehumeh maadhamaa - One Online\n14 އޮކްޓޫބަރ 2020، މާލެ، ކްރިމިނަލް ކޯޓު -- ވަން ފޮޓޯ: މުހައްމަދު ހައްޔާން\nތުއްތު ކުއްޖަކު މަރާލި ކަމުގެ ތުހުމަތުގައި މާމަ އާއި ދޮންކާފަގެ މައްޗަށް ކުރާ ދައުވާގެ އަޑުއެހުމެއް މާދަމާ\nށ. ފޭދޫގައި 15 އަހަރުގެ ކުއްޖަކު ވިހެއި ދަރިފުޅު މަރާލި ކަމުގެ ތުހުމަތުގައި އެ 15 އަހަރުގެ ކުއްޖާގެ މަންމަ، ށ. ފޭދޫ ވައިމަތީއާގޭ އަޒީޒާ އިބްރާހިމާއި އެ ކުއްޖާގެ ދޮންބައްޕަ، އެ ރަށު ބުލޫހެވަން އަބްދުލްޣަފޫރު ގާސިމްގެ މައްޗަށް ކުރާ ދައުވާގެ އަޑުއެހުމެއް ކްރިމިނަލް ކޯޓުގައި މާދަމާއަށް ތާވަލުކޮށްފިއެވެ.\nމި މައްސަލައިގެ އަޑުއެހުން ތާވަލުކޮށްފައިވަނީ މާދަމާ ހެނދުނު 10:30 އަށެވެ. މި މައްސަލައަކީ 2012 ވަނަ އަހަރު ހިނގާފައިވާ މައްސަލައެކެވެ.\nމި މައްސަލައިގެ ދައުވާ އެންމެ ފުރަތަމަ އުފުލީ 2013 ވަނަ އަހަރުއެވެ. ނަމަވެސް އެ ދައުވާ އަނބުރާ ގެންދިއުމަށްފަހު ދެވަނަ ފަހަރަށް މި ދައުވާ އުފުލާފައިވަނީ 2016 ވަނަ އަހަރުގައެވެ.\nމި މައްސަލައިގައި ދެމީހުންގެ މައްޗަށް ކުރި ދައުވާއަށް މީގެ ކުރިން ދެމީހުން ވެސް ވަނީ އިންކާރުކޮށްފައެވެ.\nމި ދައުވާގައި ބުނެފައިވަނީ 2012 އަހަރުގެ ޖޫން މަހުގެ 25 ވަނަ ދުވަހުގެ ވަގުތެއްގައި އަންހެން ކުއްޖާ ވިހެއި ތުއްތު ދަރިފުޅަށް، ބަލިވެ އިނީއްސުރެ ވިހެއުމާ ހަމައަށް ވެސް އޭނާ ޑޮކްޓަރަށް ދައްކާފައި ނުވާ ކަމަށެވެ.\nއެ ތުއްތު ދަރިފުޅުގެ ސިއްހަތު ސަލާމަތުން ބެހެއްޓުމުގެ ގޮތުން އަޅަން ޖެހޭ ރައްކާތެރިކަމުގެ ފިޔަވަޅު އަޅާފައި ނުވާ ކަމަށާއި އޭނާ ބަލިވެ އިންކަން ސިއްރުކޮށް އޭނާ ވިހަން އުޅޭކަން އެނގުމުން ވެސް އެ ދެ މީހުން އޭނާ ހޮސްޕިޓަލަށް ފޮނުވާފައި ނުވާ ކަމަށްވެސް ބުނެފައިވެއެވެ.\nމީގެ އިތުރުން ސިއްހީ ގޮތުން އެކަށީގެން ނުވާ ގޮތަކަށް އެކުއްޖާ ވިހާފައިވާ އިރު، ފޭދޫ ވައިމަތީއާގޭ ގިފިލިތެރޭގައި ތުއްތު ދަރިފުޅު ވަޅުލި ކަމަށާއި އެ ކުއްޖާ މަރުވެފައިވަނީ އެ ދެ މީހުންގެ ބައިވެރިވުމާއި އިހުމާލުން ކަމަށް ވެސް ދައުލަތުން ކުރި ދައުވާގައިވެއެވެ.\nގުޅޭ ޓެގު ށ. ފޭދޫ


أضحية ގެ ގޮތުގައި ހާލެއް ނުވަތަ ކުކުޅެއް ކަތިލުން – DhiSalafiyyah\n05/11/2011 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް ޢިމްރާން މުޙައްމަދު ޢަލީ\nأضحية މިލަފުޒު ނެގިފައިވާ މައިގަނޑު ކަލިމައަކީ ضَحْوَة އެވެ. މިކަލިމައިގެ މާނައަކީ އިރު އެރުމަށްފަހު އޮންނަ ދުވާލުގެ ވަގުތެވެ.\nޢަރަބި ބަހުގައި އުޟްޙިޔާއަށް أُضْحِيَّة ، إضْحِيَّة ، ضَحِيَّة އަދި أضْحاة ކިޔައެވެ. ލުޣަވީ ގޮތުން الأُضْحِيَّةُ ކިޔަނީ އަޟްޙާ ޢީދު ދުވަހު ކަތިލާ ކަންބަޅިއަށެވެ. އެއީ ޟުޙާ ވަގުތަށް ނިސްބަތްކޮށްފައެވެ .\nأضحية އަކީ ﷲ تعالى އަށް ކުށްތަން ވުމުގެ ގޮތުން ނައަމްސޫފީގެ ބާވަތްތައް أيام النحر ގެ ދުވަސްތަކުގައި ޚާއްސަ ޝަރުތުތަކަކާއެކު ކަތިލުމެވެ.\nأيام النحر ގެ ދުވަސްތަކަކީ ޙައްޖުމަހުގެ ދިހަވަނަދުވަހުން ފެށިގެން ތޭރަވަނަ ދުވަހުގެ އިރުއޮއްސުމުގެ ނިޔަލަށެވެ.\nއުޟުހިޔާ ކަތިލުން ޝަރުޢުވެފައިވާ ކަމުގެ ދަލީލު\n(فَصَلِّ لِرَبِّكَ وَانْحَرْ) [الكوثر: 2]\n“ފަހެ ކަލޭގެފާނުގެ ވެރި رب އަށް ނަމާދުކޮށް ޤުރުބާން ކުރައްވާށެވެ.”\nމިއާޔަތުގައި (انحر) މިކަލިމައިގެ މުރާދަކީ ޤުރުބާންކަތިލުން ކަމަށް ابن عباس رضي الله عنه ގެ އަރިހުންނާއި އަދި قتادة رحمه الله ގެ އަރިހުން حسن ދަރަޖައަށް ދާފަދަ ސަނަދަކުން ابن جرير الطبري رحمه الله ރިވާކުރައްވާފައި ވެއެވެ.\nرسول الله صلى الله عليه وسلم ގެ ސުންނަތުން:\nއިމާމުލް ބުޚާރީ ރިވާކުރައްވާފައިވެއެވެ. އަނަސްގެފާނުގެ ވިދާޅުވިއެވެ.\n((…وَضَحَّى بِالْمَدِينَةِ كَبْشَيْنِ أَمْلَحَيْنِ أَقْرَنَيْنِ))\nމާނައީ: “އަދި ދަޅުފަޅާފައި ހުރި ދެ أملح ކަންބަޅި ބަކަރި، އެކަލޭގެފާނު މަދީނާގައި ކަތިލެއްވިއެވެ.”\nأملح ގެ މާނަ އަކީ އެއްޗެއްގައި ކަޅުކުލައަށް ވުރެއް ހުދު ކުލަ ގިނަވުމުވެ.\nأضحية ކަތިލުމަކީ ދީނުގައި ޝަރުޢު ކުރެވިފައިވާ ކަމެއް ކަމުގައި ޢިލްވެރިން އިޖުމާއު ވެވަޑައިގެންފައިވެއެވެ.\nއުޟުޙިޔާއެއްގެ ގޮތުގައި ކަތިލުން ހުއްދަކަމަށް ޢިލްމުވެރިން އިއްތިފާޤުވެވަޑައިގަންނަވާ ބާވަތްތައް\nއުޟްޙިޔާގެ ގޮތުގައި ބަކަރިއާއި ކަންބަޅި ބަކަރިއާއި ގެރިއާއި އަދި ޖަމަލު ކަތިލެވިދާނެކަމަށް ޖުމްލަގޮތެއްގައި ހުރިހާ މަޛްހަބެއްގެ ޢިލްމުވެރީންވެސް އިއްތިފާގެ ވެވަޑައިގަންނަވައެވެ. \nމިކަމާ ބެހޭގޮތުން ޒާދުލް މަޢާދުގައި ހަދުޔާއި އުޟްޙިޔާއާއި އަދި ޢަޤީޤާ ކަތިލުމާއި ބެހޭ فصل ގައި ابن القيم رحمه الله ވިދާޅުވެފައިވެއެވެ.\n“އަންޢާމު ސޫރަތުގައި ޒިކުރު ކުރެވިފައިވާ އަށް ވައްތަރުގެ (ނަޢަމްސޫފިއަށް) މިކަން ޚާއްސަ ވެގެން ވެއެވެ. އެކަލޭގެފާނު صلى الله عليه وسلم އަދި އެކަލޭގެފާނުގެ އަޞްޙާބު ބޭކަލުންގެ އަރިހުން ހަދުޔާއި އުޟްޙިޔާއާއި އަދި ޢަޤީޤާ ކަތިލުމުގައި މިނޫން ބާވަތަކުން ކަތިލެއްވިކަން އިނގޭކަށެއްނެތެވެ.”\nއަންޢާމު ސޫރަތުގައި ޒިކުރު ކުރެވިފައިވާ އަށް ވައްތަރަކީ ބަކަރިއާއި، ކަންބަޅިއާއި، ގެރިއާއި، އަދި ޖަމަލު، މިއިން ކޮންމެ ބާވަތެއްގެ އަންހެން އަދި ފިރިހެން ވައްތަރެވެ.\n(وَلِكُلِّ أُمَّةٍ جَعَلْنَا مَنْسَكاً لِيَذْكُرُوا اسْمَ اللَّهِ عَلَى مَا رَزَقَهُمْ مِنْ بَهِيمَةِ الأَنْعَامِ) [ الحج 34 ]\n“އަދި ކޮންމެ އުންމަތަކަށްވެސް ޤުރުބާންކުރާނެ ތަނަކާއި ވަގުތެއް ތިމަން ރަސްކަލާނގެ ލެއްވީމެވެ. އެއީ އެބައިމީހުންނަށްޓަކައި ނިޢުމަތެއްގެ ގޮތުގައި ނަޢަމުސޫފި ރިޒްޤުކުރެއްވި ކަމަށްޓަކައި އެބައިމީހުން ﷲގެ އިސްމުފުޅު ޛިކުރުކުރުމަށެވެ.”\nأضحية ގެ ގޮތުގައި ހާ އަދި ކުކުޅު ފަދަ ތަކެތިކަތިލުން\nމިގޮތުން އުޟުޙިޔާގެ ގޮތުގައި އިސްވެ ބަޔާންކުރެވުނު ނަޢަމްސޫފީގެ ބާވަތްތައް ފިޔަވައި އެހެން އެއްޗެއް ކަތިލެވިދާނެކަމާ މެދު ޖުމްހޫރު ޢިލްވެރީންގެ މެދުގައި ޚިލާފެއް ނެތެވެ(އެބަހީ ހަތަރު މަޛުހަބުގެ ޢިލްމުވެރީންގެވެސް ޤައުލަކީ މީއެވެ).\nކުރީގެ މަޝްޙޫރު ޢިލްމުވެރީންގެ ތެރެއިން ابن حزم الظاهري – رحمه الله – ވަނީ މިކަމުގައި ޚިލާފު ވެވަޑައިގެންފައެވެ. އެކަލޭގެފާނުގެ އަރިހުގައި ހަތަރެސްފައި ޖަހައިގެން ހިނގާ ޖަނަވާރުތަކުގެ ތެރެއިން އެއެއްޗެއްގެ މަސް ޙަލާލު ހުރިހާ ހަޔަވާނެއް ޢުޟްޙިޔާގެ ގޮތުގައި ކަތިލެވިދާނެއެވެ. އަދި ދޫނީގެ ބާވަތްތަކުގެ ތެރެއިންވެސް އެއެއްޗެއްގެ މަސް ޙަލާލު ކޮންމެ އެއްޗެއް ކަތިލެވިދާނެއެވެ.\nޖުމްހޫރު ޢިލްމުވެރީންގެ ދަލީލު:\nرسول الله صلى الله عليه وسلم އާއި އެކަލޭގެފާނުގެ އަޞްޙާބު ބޭކަލުންގެ އަރިހުން އުޟްޙިޔާ ކަތިލުމުގައި ނަޢަމުސޫފީގެ ބާވަތްތައް މެނުވީ އެހެން ބާވަތެއް ކަތިލެއްވިކަން ސާބިތުނުވުމެވެ. \nއަދި އުޟުޙިޔާ ކަތިލުމަކީ އަޅުކަމަކަށް ވުމުން އެކަން ކުރަންޖެހޭނީ ޝަރުޢީ ދަލީލެއް އޮވެގެންނެވެ. އަދި މުދަލުގެ ޒަކާތުގައިވެސް ވަކި ބާވަތްތަކެއްގެ ޖަނަވާރު ކަނޑައެޅިފައިވާ ފަދައިން އުޟުޙިޔާގައިވެސް ވަކިބާވަތްތަކެއްގެ ޖަނަވާރު ޚާއްސަ ކުރެވިފައިވެއެވެ.\nއިބުނު ޙަޒަމު رحم الله ގެންނަވާ ދަލީލުތައް:\n1 (صحيح) عَنْ أَبِي هُرَيْرَةَ رَضِيَ اللَّهُ عَنْهُ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ : (( قَالَ مَنْ اغْتَسَلَ يَوْمَ الْجُمُعَةِ غُسْلَ الْجَنَابَةِ ثُمَّ رَاحَ فَكَأَنَّمَا قَرَّبَ بَدَنَةً وَمَنْ رَاحَ فِي السَّاعَةِ الثَّانِيَةِ فَكَأَنَّمَا قَرَّبَ بَقَرَةً وَمَنْ رَاحَ فِي السَّاعَةِ الثَّالِثَةِ فَكَأَنَّمَا قَرَّبَ كَبْشًا أَقْرَنَ وَمَنْ رَاحَ فِي السَّاعَةِ الرَّابِعَةِ فَكَأَنَّمَا قَرَّبَ دَجَاجَةً وَمَنْ رَاحَ فِي السَّاعَةِ الْخَامِسَةِ فَكَأَنَّمَا قَرَّبَ بَيْضَةً… ))\nއަބޫ ހުރައިރާ رَضِيَ اللَّهُ عَنْهُ ވިދާޅުވިއެވެ. ހަމަކަށަވަރުން رَسُولَ اللَّهِ صَلَّى اللَّهُ عَلَيْهِ وَسَلَّمَ ޙަދީޘްފުޅުކުރެއްވިއެވެ.\n“ޖުނުބުން ތާހިރުވާ މީހަކު ހިނައިގަންނަ ފަދައިން، ހުކުރުދުވަހު ހިނައިގަނެގެން ހުކުރު ނަމާދަށްދާމީހާ ދަންނައެވެ. ފަހެ އެދުވަހު (ގެ ފުރަތަމަ ސާޢަތުގައި ހުކުރު ނަމާދަށް) ހިނގައްޖެމީހާ ޖަމަލަކުން ކުއްތަންވިފަދައެވެ. އަދި އެދުވަހުގެ ދެވަނަ ސާޢަތުގައި (ހުކުރުނަމާދަށް) ހިނގައްޖެމީހާ ގެރިއަކުން ކުއްތަންވިފަދައެވެ. އަދި އެދުވަހުގެ ތިންވަނަ ސާޢަތުގައި (ހުކުރުނަމާދަށް) ހިނގައްޖެމީހާ ދަޅުފަޅާފައި ހުރި ކަންބަޅި ބަކަރިއަކުން ކުއްތަންވިފަދައެވެ. އަދި އެދުވަހުގެ ހަތަރުވަނަ ސާޢަތުގައި (ހުކުރުނަމާދަށް) ހިނގައްޖެމީހާ ކުކުޅަކުން ކުއްތަންވިފަދައެވެ. އަދި އެދުވަހުގެ ފަސްވަނަ ސާޢަތުގައި (ހުކުރުނަމާދަށް) ހިނގައްޖެމީހާ ބިހަކުން ކުއްތަންވިފަދައެވެ.”\nއުޟުހިޔާއަކީ ކުއްތަން ވުމަކަށްވާތީ މިޙަދީޘްފުޅުގައި ކުކުޅަކާއި އަދި ބިހުން ކުއްތަންވުން ޒިކުރުކުރެވިފައިވާތީ އުޟުޙިޔާގެ ގޮތުގައި ކުކުޅެއްވެސް ކަތިލުން އެއީ ހުއްދަކަމެއްކަމުގައި އިބުނު ޙަޒަމް ދެކިލައްވައެވެ.\nނަމަވެސް މިއަށް ޖުމްހޫރު ޢިލްމުވެރީން ދެއްވާފައިވާ ޖަވާބަކީ މިޙަދީޘް އުޟުޙިޔާގެ މައްސަލާގައި ދަލީލަކަށް ނުފުދޭކަމަށެވެ. އެހެނީ މިހަދީޘުން އިސްތިދުލާލުކޮށްގެން އުޟުޙިޔާއެއްގެ ގޮތުގައި ކުކުޅު ކަތިލެވިދާނެ ކަމަށް ބުނާނަމަ ބިހެއްވެސް އުޟުޙިޔާގެ ގޮތުގައި ކަތިލެވިދާނެ ކަމަށް ބުނުން ލާޒިމު ވާތީއެވެ. އެގޮތައް އެކަން ކުރެވިދާނެކަމަށް އިބުނު ޙަޒަމުވެސް ދެކިވަޑައި ނުގަންނަވައެވެ. އެހެންކަމުން މިޙަދީޘްގައި “ކުއްތަން” ވުމޭ ބުނެވޭ ބަހުގެ މާނައަކީ ކަތިލުމުގެ މާނައެއް ނޫނެވެ. ނަމަވެސް މިތަކެތިން ޞަދަގާތް ކުރި މީހަކަށް ލިބޭ ދަރުމަ އެމީހަކަށް ޙާޞިލުވާނެކަމެވެ.\nقول بلال رضي الله عنه : “مَا أُبَالِي لَوْ ضَحَّيْتُ بِدِيكٍ، وَلَأَنْ أَتَصَدَّقَ بِثَمَنِهَا عَلَى يَتِيمٍ أَوْ مُغَبَّرٍ أَحَبُّ إِلَيَّ مِنْ أَنْ أُضَحِّيَ بِهَا”. \nބިލާލު رضي الله عنه ގެ ބަސްފުޅު: ”އުޟްޙިޔާއެއްގެ ގޮތުގައި ޙާލެއްވިޔަސް ކަތިލެވެންޏާ، އެއީ މައްސަލައެއް ކަމުގައި ދެކިވަޑައި ނުގަންނަވަމެވެ. އަދި އުޟުޙިޔާއެއް ކަތިލުމަށް އެކުރާ ހޭދައިގެ ބަދަލުގައި، ޔަތީމު ކުއްޖަކަށް ނުވަތަ ޙާލުގައި ޖެހިފައިވާ މީހަކަށް ޞަދަޤާތްކުރުން ތިމަންކަލޭގެފާނަށް މާ ލޮބުވެތިކަން ބޮޑެވެ.”\n3 عن ابن عباس أنه جلس مع أصحابه ، ثم أرسل بدرهمين فقال : “اشتروا بهما لحما”، ثم قال : “هذه أضحية ابن عباس”\nއިބުނު އައްބާސް ގެ ކިބައިން ރިވާވެފައި ވެއެވެ. އެއްދުވަހަކު އެކަލޭގެފާނުގެ އެކީގައި އުޅުއްވާބޭފުޅުންނާއި އެކު އިންނެވިއެވެ. ދެން ދެ ދިރުހަމު ދެއްވާފައި [އެކަލޭގެފާނުގެ އަޅަކު] ފޮނުއްވުމަށް ފަހެ އެކަލޭގެފާނު ވިދާޅުވިއެވެ. (މިއަށް އެއްގަމު މަސްގަންނާށެވެ). ދެން އެއަށް ފަހު ވިދާޅުވިއެވެ. (މިއީ އިބުނު އައްބާސްގެ އުޟުޙިޔާއެވެ).\nމިދެއަޘަރަށް ޖުމްހޫރު ޢިލްވެރީން ދެއްވާފައި ވާ ޖަވާބަކީ މިއަޘަރުފުޅުތަކުން ނަޢަމުސޫފީގެ ބާވަތްތައް ނޫން އެހެނިހެން ބާވަތްތައް ކަތިލުން ހުއްދަކަމަށް ދަލާލަތު ނުކުރާކަމަށެވެ. އެޒަމާނުގައި ބައެއްބޭލަނުންނަށް އުޟުޙިޔާ ކަތިލުން ވާޖިބުކަމަށް ހީވާންފެށީމާ އެކަން އެއީ ވާޖިބެއް ނޫންކަމަށް ބަޔާންކޮށްދިނުމަށް އެތައް ޞަޙާބީ ބޭކަލުން ޢުޟުހިޔާ ކަތިލުން ދޫކޮށްލާފައި ވެއެވެ. އަދި ގައިމުވެސް އުޟުހިޔާއެއް ކަތިނުލައްވާކަން މީސްތަކުންނަށް ސާބިތުވާފަދަ ކަންތައްތައް ކުރެއްވިއެވެ. އެގޮތުން އުޟުޙިޔާ ކަތިލުމުގެ ބަދަލުގައި އެހެނި ހެން ހެޔޮ ކަންތައްތަކަށް އިސްކަންދެއްވާފައިވެއެވެ. މިދެ އަޘަރުފުޅުގައިވެސް މިވަނީ މިފަދަ ދެޙާދިޘާއެވެ.\nމިމައްސަލާގައި ބުރަވެވޭ ޤައުލަކީ ކުކުޅު އަދި ހާ އުޟުޙިޔާގެ ގޮތުގައި ކަތިނުލެވޭނެއޭ ވިދާޅުވާ ޢިލްމުވެރީންގެ ޤައަލުވެ. އެހެނީ އެންމެ ހެޔޮ ހިދާޔަތަކީ رسول الله صلى الله عليه وسلم ގެ ހިދާޔަތެވެ. އަދި އެއަށްފަހު އެކަލޭގެފާނުގެ އަޞްހާބުބޭކަލުން ހިންގެވި މަގެވެ. އެކަލޭގެފާނާއި އެކަލޭގަފާނުގެ އެއްވެސް ޞަޙާބީ ބޭކަލެއްގެ އަރިހުން ޞަރީޙަ ކޮށް އެކަން ސާބިތުވެފައި ނުވާތީ އެންމެ ރައްކާތެރި މޮޅުގޮތަކީ އެފަދައިން ކަންތައް ނުކުރުމެވެ.\nމިގޮތުން މިމައްސަލައިގައި މިފަދައިން ބުރަވެވަޑައިގެންފައިވާ ބައެއް ޢިލްމުވެރިންނަކީ إمام النووي، ابن القيم އަދި صالح العثيمين އެވެ.\nމީގެ މުރާދަކީ ޢީދުދުވަހު ކުކުޅު ފަދަ އެއްޗެއް ކަތިނުލެވޭނެ ވާހަކައެއް ނޫނެވެ. ނަމަވެސް އުޟުޙިޔާގެ ގޮތުގައި، އެނިޔަތުގައި ނަޢަމުސޫފީގެ ބާވަތްތައް ފިޔަވައި އެހެނިހެން ބާވަތްތަށް ކަތިނުލެވޭނެ ވާހަކައެވެ.\n الصحاح للجوهري / ص 1750 / مجلد 2/ طبعة: دار الفكر\n أحكام الأطعمة د.وليد / ص 138-139 / طبعة: دار النفائس\n التفسير الصحيح لحكمة بشير / ص 675 / مجلد4/ طبعة: دار المآثر\n صحيح البخاري / كتاب الحج / باب: من نهر هديه بيده / حديث رقم: 1712\n المغني لإبن قدامة / ص 94 / مجلد 11 / طبعة: دار الكتب العربي\n ބައްލަވާ فقه الإسلامي وهبة الزحيلى / ص 2720/ مجلد4/ طبعة: آفاق معرفة متجددة\n ބައްލަވާ موسوعة الفقهية الكويتية\n زاد المعاد / ص285 / مجلد2/ طبعة: مؤسسة الرسالة\n ބައްލަވާ فقه الإسلامي وهبة الزحيلى / ص 2719/ مجلد4/ طبعة: آفاق معرفة متجددة\n المحلى لإبن حزم / ص 891 / طبعة: بيت الأفكار الدولية\n فقه الإسلامي وهبة الزحيلى / ص 2719-2720 / مجلد4/ طبعة: آفاق معرفة متجددة\n رواه البخاري / كتاب الجمعة / باب: فضل الجمعة الجمعة / حديث رقم: 881\n المفصل في أحكام الأضحية لحسام الدين / ص 49\n اخرجه عبدالرزاق في المصنف (4 / 385)\n معرفة السنن والآثار للبيهقي / ص 15 / مجلد 14 / طبعة: دار الوفاء مع غيره\n ބައްލަވާ المفصل في أحكام الأضحية لحسام الدين / ص 49\n ބައްލަވާ المجموع للنووي / ص 222 / مجلد 8 / طبعة: دار إحياء التراث العربي\n ބައްލަވާ زاد المعاد / ص285 / مجلد2/ طبعة: مؤسسة الرسالة\n ބައްލަވާ أحكام الأضحية والذكاة لعثيمين


GMR Athun Airport Athuli Gothuge Neygey Vaahaka Thakeh Raees Haama Kurahvaifi - Vaguthu\nކޮވިޑް-19: މާލޭގެ ހާލަތު ގޯސްވުމާއި ދިމާއަށް -2ދުވަސް ކުރިން\nޖީއެމްއާރު އަތުން އެއަރޕޯޓު އަތުލިގޮތުގެ ނޭނގޭ ވާހަކަތަކެއް ރައީސް ހާމަކުރައްވައިފި\n3 އަހަރު ކުރިން ( އޮގަސްޓް 29, 2018 )\nރައީސުލްޖުމްހޫރިއްޔާ ފ. އަތޮޅު ނިލަންދޫކުރެއްވި ކެމްޕެއިން ދަތުރުފުޅުގެ ތެރެއިން - ފޮޓޯ: ރައީސް އޮފީސް\nކުރީގެ ރައީސް މުޙައްމަދު ނަޝީދުގެ ވެރިކަމުގައި، އިންޑިޔާގެ ޖީއެމްއާރު ކުންފުންޏަށް އެއަރޕޯޓު ވިއްކާލުމާއި، އެކުންފުނީގެ އަތުން އެއަރޕޯޓު ހޯދުމަށް ކުރި މަސައްކަތްތަކުގެ ތެރެއިން، އާއްމުންނަށް ނޭނގޭ ބައެއް ވާހަކަތައް، ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމު ހާމަކުރައްވައިފިއެވެ.\nއެމަނިކުފާނު މިކަންކަން ހާމަކުރައްވާފައިވަނީ، ސަރުކާރުން ނ. ވެލިދޫގައި ކުރިއަށް ގެންދިޔަ ތަރައްޤީގެ ބައެއް މަޝްރޫޢުތަކުގެ ނިމުން ފާހަގަކުރުމަށް، އެރަށުގައި ރޭ ބޭއްވި ޖަލްސާގައި ވާހަކަފުޅު ދައްކަވަމުންނެވެ.\nމި ޖަލްސާގައި ވާހަކަފުޅު ދައްކަވަމުން ރައީސް ޔާމީން ވިދާޅުވެފައިވަނީ، މިކަމާ ގުޅިގެން އެކި މަސައްކަތްތައް ކުރުމަށް ހަވާލުކޮށްފައިވަނީ އެކި ފަރާތްތަކާ ކަމުގައެވެ. އެގޮތުން، އޭގެ ތެރޭގައި، ޖީއެމްއާރަށް އެއަރޕޯޓު ވިއްކާލުމުގައި ހޭދަވެފައި ހުރި އަދަދުތައް ބެލުމަށް ބައެއް ފަރާރްތަކަށް ހަވާލުކޮށްފައިވާއިރު، މިކަންކަމާ ގުޅިގެން މުޒާހަރާ ކުރުމަށްވެސް ބައެއް ފަރާތްތަކަށް ހަވާލު ކުރިކަމަށް ވިދާޅުވެފައިވެއެވެ. ހަމައެހެންމެ، މިކަންކަމަށް ޚަރަދު ކުރަންވެސް މީހުން ހަމަޖެއްސިކަމަށް، އެމަނިކުފާނު ވިދާޅުވިއެވެ.\nވެލިދޫގައި ވާހަކަފުޅު ދައްކަވަމުން ރައީސް ވިދާޅުވެފައިވާ ގޮތުގައި، މިކަންކަމުގައި ޚަރަދުވެފައިވާ މިންވަރު ބެލުމަށް ހަވާލުކޮށްފައިވަނީ، އޭރު އޮތް ޤައުމީ ޕާޓީ އާއެވެ. މިކަންކަމާ ގުޅިގެން، އެޕާޓީން މަސައްކަތްތަކެއް ކޮށް، ފޮތެއްވެސް ނެރެފައިވާކަމަށް ރައީސް ވިދާޅުވެފައިވެއެވެ. އަދި، އެފޮތުގެ މުސައްނިފަކު، ވަރަށް ފަހުންވެސް ރައީސް ޔާމީނަށް މެސެޖު ކުރެއްވިކަމަށް ވިދާޅުވެފައިވެއެވެ.\nމީގެއިތުރުން، މިކަންކަމާ ގުޅިގެން މާލޭގައި މުޒާހަރާތައް ބާއްވާ އަޑު އުފުލުމަށް ހަވާލުކޮށްފައިވަނީ، އެމަނިކުފާނަށާއި، ކުރިން ޑީއާރްޕީގެ އިސް މަޤާމުތަކެއް ފުރުއްވާފައިވާ އަޙުމަދު ތަސްމީން އަލީ އަށްކަމަށް ރައީސް ވިދާޅުވިއެވެ. އެހެންނަމަވެސް، ތަސްމީނަކީ ތަސްމީނު ކަމަށާއި އެބޭފުޅާއަށް ވެލި ކެއުން ނޫން އެހެން ކަމެއް ނުވާނެކަމަށް، ސަމާސާ ރާގަކަށް ރައީސް ވިދާޅުވިއެވެ.\n"އަޅުގަނޑަށް ހަވާލުވެފައި އޮތީ ވަރުގަދައަށް މި ވާހަކަތައް ބޭރުގައި ދެއްކުމާ އެކީ ތަސްމީނާ ގުޅިގެން މާލޭގައި މުޒާހަރާތައް ބާއްވަން، މިކަމާ އަޑު އުފުލަން. އެކަމަކު ތަސްމީނަކީ ތަސްމީނު ދެއްތޯ؟ ތަސްމީނު ކިތަންމެ މަސައްކަތް ކުރިޔަސް ހަމަ ވެލިކާން ވިދާޅުވުން ފިޔަވައި އެހެން ކަމެއް ނުވާނެ." ރައީސް ވިދާޅުވިއެވެ.\nހަމައެހެންމެ، މިކަންކަމުގައި ޚަރަދު ކުރައްވަން ހަވާލު ކުރެއްވި ބޭފުޅަކީ ޖުމްހޫރީ ޕާޓީގެ ލީޑަރު، ޤާސިމް އިބްރާހީމްކަމަށްވެސް ރައީސް ވިދާޅުވިއެވެ. އެހެންނަމަވެސް، އެބޭފުޅާއަށް އެކަންކަން ނުކުރެއްވޭކަމަށްވެސް ރައީސް ވިދާޅުވެފައިވެއެވެ.\n"ޖީއެމްއާރު ކަންތައްތަކުގެ ޚަރަދާ ހަވާލުވި ބޭފުޅަކީ ޤާސިމް. އެކަމަކު މިއިން އެއްވެސް ކަމަކަށް ޚަރަދެއް ނުކުރައްވާ." ރައީސް ވިދާޅުވިއެވެ.\nކުރީގެ ރައީސް، ޑރ. މުޙައްމަދު ވަޙީދު ޙަސަން މަނިކުގެ ވެރިކަމުގައި، ޖީއެމްއާރުގެ އަތުން އެއަރޕޯޓު އަނބުރާ ހޯދުމުގެ މަސައްކަތް ކުރެވިގެން ދިޔައިރު، ސީދާ ރައީސް އޮފީހުގައި މަސައްކަތްތަކެއް ކުރެއްވިކަމަށްވެސް ވިދާޅުވެފައިވެއެވެ. އަދި، އެމަސައްކަތްތަކުގައި އޭރު އެއް ފަޅީގައި ތިއްބެވި ސިޔާސީ ފަރާތްތަކުން ބައިވެރިވިކަމަށް ރައީސް ވިދާޅުވިއެވެ.\n"ރައީސް ވަޙީދުގެ ސަރުކާރުގައި އަޅުގަނޑުމެން އެކުރެއްވި މަސައްކަތްތަކުގައި އަޅުގަނޑު ރައީސް އޮފީހަށް ދިޔައިރު ޤާސިމް އިބްރާހީމް އިންނެވި، ތަސްމީން އިންނެވި، ޑރ. ޙަސަން ސައީދު އިންނެވި، އަދާލަތުން އިމްރާން ވަޑައެއް ނުގަންނަވާ. އިމްރާން ވަޑައިގަތީ ހުރިހާ ކަމެއް ނިމުނުފަހުން، 15 މިނެޓް ފަހުން އިމްރާން ވަޑައިގަތީ." ރައީސް މިރޭ ވިދާޅުވެފައިވެއވެެ.\nމީގެއިތުރުންވެސް، ރައީސް ޔާމީން ވިދާޅުވެފައިވަނީ، އެކަންކަން ކުރުމަށް އޭރު ސަރުކާރުގައި އެފަދަ މަސައްކަތްތައް ކުރުމުގެ ތަޖުރިބާ ލިބިފައިވާ ފަރާތްތައް ތިބިކަމަށްވެސް ރައީސް ވިދާޅުވިއެވެ. އަދި، އެފަރާތްތަކުން ފަތި ހަދާލާފައި ތިބިކަމަށްވެސް ވިދާޅުވިއެވެ.\n"ރައީސް ވަހީދު ވިދާޅުވީ، މި ތިބީއޭ އެކްސްޕާޓުން. ތިއްބެވި ސަރުކާރުގައި މިކަންކަމުގައި އުޅުއްވާ އެތައް ބޭފުޅުން. ހަމަ ފަތި ހަދާލާފައި، މިތިބީ ހިސާބުތަކެއް ހިފައިގެން އައިސް، އަޅުގަނޑުމެންނަށް ކޯޗެއް ކިޔައިދޭންތޯ. އަޅުގަނޑުމެން ނިންމައިފިން އެއަރޕޯޓް އަޅުގަނޑުމެންނަށް ލިބެން ވާނެކަމަށް. އަޅުގަނޑުމެން ބޭނުމެއް ނޫން ހިސާބު އަކުރުތައް ބަލާކަށް، އަޅުގަނޑުމެން ބޭނުމެއް ނޫން" ރައީސް ވިދާޅުވިއެވެ.\nމީގެއިތުރުންވެސް، ރައީސް ވިދާޅުވެފައިވަނީ، އެންމެ ފުރަތަމަ އަންދާޒާ ކުރެވުނީ އެއަރޕޯޓުގެ ބަދަލެއްގެ ގޮތުން 800 މިލިއަން ޑޮލަރު ދޭން ޖެހޭނެކަމަށް ކަމަށާއި އެހެންނަމަވެސް، އެކަންކަން ނިމިގެން ދިޔައީ އެންމެ ފަހުން 320 މިލިޔަން ޑޮލަރު ދައްކާ ގޮތަށްކަމަށްވެސް ރައީސް ވިދާޅުވިއެވެ.\n"ޤާސިމް ވިދާޅުވީ ރައީސުލްޖުމްހޫރިއްޔާ އަށޭ އެނގިވަޑައިގަންނަވާނީ މިފަދަ އެގްރީމަންޓްތައް ހުއްޓުވާލެއްވީމާ ސަރުކާރުން ދޭން ޖެހޭނީ ކޮންކަހަލަ ބަދަލެއްކަން. އަނެއްކާ އެބަދަލުވެސްވީ އިއްތިފާގަކަށް. އެބަދަލަކީވެސް 800 މިލިއަން ޑޮލަރު، 800 މިލިއަން ޑޮލަރުން ހަމަ އޭރުގެ އެއްވެސް ސަރުކާރަކުން ނައްޓައެއް ނުލި. ޖީއެމްއާރަށް 800 މިލިއަން ޑޮލަރުގެ ބަދަލެއް ދޭން ޖެހޭނެކަމަށް އޭރުގެ ހިސާބުތަކުން ދެއްކީ. އެކަމަކު އަޅުގަނޑުމެން 320 މިލިއަން ޑޮލަރުން އެއަރޕޯޓު އަނބުރާ ހޯދައިފީމު" ރައީސް ޔާމީން ވިދާޅުވިއެވެ.\nރޭގެ ޖަލްސާގައި ރައީސް ވިދާޅުވެފައިވަނީ ހުޅުލޭ އެއަރޕޯޓަކީ ދިވެހިންނަށް ވަރަށް މުޙިއްމު ތަނެއްކަމަށާއި، އެއީ ނާޞިރު ދައުރުގައި ވަރަށް ބުރަ މަސައްކަތުން ބިނާކޮށްފައިވާ ތަނެއްކަމުގައެވެ.\nރައީސް ޔާމީން ގައުމީ ޓީމަށް ހިތްވަރު ދެއްވައިފި\nއޮގަސްޓް 29, 2018 00:47\nސާބަހެ ވެރިޔާ. ތީ ވެރިންނަކީ\nއޮގަސްޓް 29, 2018 00:53\nއިދިކޮޅު ފަރާތް ތަކުން ތިކަންކަން ނުބަލާނެ ....\nއަދިޣާފިލު ވެފައި ވާމީހުން ވެސް ތިބޭނީ އެގޮތުގައި\nއޮގަސްޓް 29, 2018 00:57\nﷲ ޝުކުރުކުރަން. ޔާމީން 2018\nއޮގަސްޓް 29, 2018 01:57\nހުޅުލޭ އެއަރޕޯރޓަކީ، ދިވެހި ރާއްޖޭގެ ހުރިހާ ރައްޔިތުން ނުކައި ނުބޮއެ ހުޅުލޭ ފަޅުތެރޭގައި ދޯނި އަޅައިގެން، ބިއްފަންގަނޑެއް ފަރުމާނު މަތީ އަޅާ ގެގަނޑެއް ހަދައި އޭގައި ކައްކާ ކައި ނިދާ ހަދައިގެން ތިބެ ހެދި ރައްޔިތުންގެ އެއަރޕޯރޓެއް. ކެނެރީގޭ އެއަރޕޯރޓެއްނޫން. އަތުލުން އެއީ ރައްޔިތުންނަށް ކޮށްދެއްވި ޚިދުމަތެއް.\nއޮގަސްޓް 29, 2018 07:12\nޢަދި ކިޔާދޭނެ އެމްޢެމްޕީއާރުސީ ލާރިގަޑަށްވީ ގޮތްވެސް\nއޮގަސްޓް 29, 2018 08:28\nޙަގީގަތުގައިވެސް އެ އެއަރ ޕޯރޓަކީ ވަރަށް ގިނަބައެއްގެ ވަރަށް ވަރަށް ބުރަ މަސައްކަތް. ވަރަށް ވަގުތު ހޭދަކުރި ކަމެއް\nއޮގަސްޓް 29, 2018 10:21\nޠޔާމިނަކީ ޤައުމަށްޓަކަި ވަރުގަދަ ތަސައްވުރެއް އޮތް ބޭފުޅެއް ޔާމީނަށްޓަކައި ފަޚުރުވެރިވަނަ.\nއޮގަސްޓް 29, 2018 14:33\nވެރިންގެ ކަންކަން ކުރުމުގައި ނުދައްކާނެ ވާހަކަ ހުންނަން ޖެހޭނެ. އެވާހަކަތަށް ނެރެން ޖެހޭނީ އޭގެ 50 އަހަރުފަހުން އަސްލު ތާރީޚް ލިޔުމަށް އެހެންނޫނީ އެއީ ދެން ރޭވުންތައް ބޭޒާރުވެ ދެން ހުންނަ ރޭވުންތަކަށް ހުރަސްއެޅޭނެކަމެއް.


Virus ge sababun Olympics faskuranee\nވައިރަހުގެ ސަބަބުން އޮލިމްޕިކްސް ފަސްކުރަނީ\nމި ތާރީޚަށް ބަދަލެއް ނާންނާނެ ކަމަށް ޖަޕާނުގެ ބޮޑުވަޒީރު މީގެ ކުރިން ވަނީ ވިދާޅުވެފައި\nކ. މާލެ 22 މާރޗް 2020 | އާދީއްތަ 16:01 1,571\nއޮލިމްޕިކްސް 2020 - އޭއެފްޕީ\nމިހާރު ހަލުވިކަމާއެކު މުޅި ދުނިޔޭގައި ފެތުރެމުން އަންނަ ކޮރޯނާވައިރަސް (ކޮވިޑް-19) ގެ ސަބަބުން އެކި ކުޅިވަރު މުބާރާތްތައް ފަސްކުރަމުން އަންނައިރު، ދާދި ފަހުން ޖަޕާނުގެ ބޮޑުވަޒީރު ޝިންޒޯ އަބޭ ވިދާޅުވީ އޮލިމްޕިކްސް ބާއްވަން ހަމަޖެހިފައި އޮތް ތާރީޚުގައި ގޭމްސް ބޭއްވޭނެ ކަމަށެވެ. އަދި މި ގޭމްސް ޖަޕާނުގައި ބާއްވާނީ ސަލާމަތީގޮތުން އަޅަންޖެހޭ ހުރިހާ ފިޔަވަޅަކާއެކުގައި ކަމަށްވެސް ވިދާޅުވި އެވެ.\nއެކަމާ ގުޅިގެން ގިނަ ގައުމުތަކުގެ އޮލިމްޕިކްސް އޯގަނައިޒަރުން ވަނީ ކަންބޮޑުވުން ފާޅުކޮށްފައެވެ. އަދި މި ދަނޑިވަޅުގައި އޮލމްޕިކްސް ނުބޭއްވުމަށް ގިނަ ގައުމުތަކުން ވަނީ ގޮވާލާފައެވެ.\nރިޕޯޓުތައް ބުނާ ގޮތުން އިންޓަނޭޝަނަލް އޮލިމްޕިކް ކޮމިޓީ (އައިއޯސީ) އިން އަންނަނީ އޮލިމްޕިކްސް ބާއްވާ ތާރީޚު ފަސްކުރަން ޖަޕާން ސަރުކާތާއެކު މަޝްވަރާ ކުރަމުންނެވެ. އަދި ވަރަށް އަވަހަށް އޮލިމްޕިކްސް ބާއްވާ ތާރީޚު ފަސްކުރާނެ ކަމަށްވެސް ރިޕޯޓުތައް ބުނެއެވެ.\nމިފަހަރުގެ އޮލިމްޕިކްސް ގޭމްސް އަށް ޖަޕާނުން އަންނަނީ ވަރަށް ބޮޑެތި ތައްޔާރީތައް ވަމުންނެވެ. އެގޮތުން މިފަހަރުގެ ގޭމްސް ތިވާވެއްޓާ ރައްޓެހި ގޭމްސްއަކަށް ހެދުމަށް އަންނަނީ މަސައްކަތް ކުރަމުންނެވެ. އެގޮތުން މި ފަހަރުގެ މެޑެލްތައް އިލެކްޓްރޯނިކް ކުނިބުނި ރިސައިކަލްކޮށްގެން ތައްޔާރުކޮށްފައިވާއިރު، އޮލިމްޕިކް ޓޯޗު ތައްޔާރުކޮށްފައި ވަނީ އެލުމިނަމްގެ ކުނިބުނިންނެވެ. އަދި މުބާރާތުގެ އެކިއެކި އިވެންޓްތަކުގައި ބަހައްޓާ ޕޯޑިއަމްތައް ކަނޑަށް އުކާލައިފައި ހުންނަ އެކި ބާވްތަތްކުގެ ޕްލާސްޓިކް ކުނިން ތައްޔާރުކޮށްފައިވާ އިރު، މުބާރާތުގެ ތެރޭގައި ބޭނުންކުރާ ކަރަންޓަކީ އިޔާދަކުރަނިވި ހަކަތަ އެވެ. އަދި އޮލިމްޕިކްސް އާއި ޕެރައޮލިމްޕިކްސްގެ އެތުލީޓުންނާއި އޮފިޝަލުންނަށް ހާއްސަކޮށްގެން ކާޑްބޯޑުން ތައްޔާރުކޮށްފައިވާ އެނދުތައް ބޭނުންކުރަން ވަނީ ނިންމާފައެވެ.\nދުނިޔޭގެ ގިނަ ގައުމުތަކަކުން މިހާތަނަށް ކޮރޯނާވައިރަސް (ކޮވިޑް-19) ފެނިފައިވާއިރު، ޖަޕާނުގައި މިހާތަނަށް 1،000 އަށްވުރެ ގިނަ މީހުންނަށް ވަނީ މި ވައިރަސް ޖެހިފައެވެ. އަދި އެ ގައުމުން މި ބަލީގައި މިހާތަނަށް 36 މީހަކު ވަނީ މަރުވެފައެވެ.


މިރެއާ ހަމައަށް އުތުރަށް މޫސުން ގޯސް މިރެއާ ހަމައަށް އުތުރަށް މޫސުން ގޯސް\nމިރެއާ ހަމައަށް އުތުރަށް މޫސުން ގޯސް\nމާލެއަށް މިއަދު ވާރޭވެހި މަގުތަކުގައި ފެން ބޮޑުވެފައި/ ފޮޓޯ: ޕީއެސްއެމްނިއުސް\nރާއްޖޭގެ އުތުރުގެ އަތޮޅުތަކަށް ވައިޓް އެލަރޓް ނެރެފިއެވެ. މޫސުމާއިބެހޭ ޤައުމީ އިދާރާއިން ވައިޓް އެލަރޓް ނެރެފައިވަނީ ހއ.އަތޮޅުން ފެށިގެން ބ.އަތޮޅާއި ހަމައަށެވެ. މި އެލަރޓް ދަމަހައްޓާފައިވަނީ މެންދުރު 14:00އިން ފެށިގެން މިރޭގެ 20:00އާއި ހަމައަށެވެ.\nމޫސުމާއިބެހޭ ޤައުމީ އިދާރާއިން ވިދަޅުވީ މި ވަގުތުތަކުގައި އުތުރުގެ އަތޮޅުތަކަށް ގުގުރުމާއިއެކު ބޯކޮށް ވާރޭވެހޭނެކަމަށް ލަފާކުރެވޭކަމަށެވެ. އަދި މިވަގުތުތަކުގައި 45މޭލަށް ވައި ގަދާވާނެކަމަށްވެސްވަނީ ބުނެފައެވެ.\nއުތުރާއި މެދުރާއްޖެތެރޭގެ އަތޮޅުތަކުގެ ކަނޑުތައް ގަދަވާނެކަމަށާއި، ދެކުނުގެ ކަނޑުތައް އާދައިގެވަރަކަށް ގަދަވާނެވެސް މެޓުން ބުނެއެވެ. ރާޅުގެ އުސްމިން އުޅޭނީ 3ފޫޓާއި، 6ފޫޓާއި ދެމެދުގައެވެ.\nއުތުރުގެ އަތޮޅުތަކުގެ އިތުރަށް ރާއްޖޭގެ އެހެން ސަރަޙައްދުތަކަށްވެސް އެކިވަގުތުތަކުގައި މުސުންގޯސްވާނެކަމަށް މެޓުން ލަފާކުރެއެވެ.\nއެހެންކަމުން ޚާއްސަކޮށް ކަނޑު ދަތުރުކުރާ ފަރަތްތަކުން މޫސުމަށް ސަމާލްވުމަށްވަނީ އިލްތިމާސްކޮށްފައެވެ. ރާއްޖޭގެ މޫސުން ގޯސަވަމުންދާތީ އެކިވަގުތުތަކުގައި ރާއްޖޭގެ އެކި ސަރަޙައްދުތަކަށް މެޓުންދަނީ އެލަރޓް ނެރެމުންނެވެ. އެގޮތުން މިއަދު ހެނދުނުވެސް ރާއްޖޭގެ ބޮޑު ބަޔަކަށް ވައިޓް އެލަރޓް ނެރެފައިވެއެވެ.


Emme hafthaa akun Luthufee muskulhivejjeh, mivee kihine?\nއެންމެ ހަފްތާއަކުން ލުތުފީ މުސްކުޅިވެއްޖެ، މިވީ ކިހިނެއް!\n-4months ago4- އިނާޒް މޫސާ\nރާއްޖެ ދުށް އެންމެ ބޮޑު ބާޣީ ހ. ހާޖަރާގޭ އަބްދުﷲ ލުތުފީ މިމަހުގެ9ވަނަ ދުވަހުގެރޭ މާލެ ގެނައި އިރު ހުރި ޒުވާންކަން އެންމެ ހަފްތާއަކުން ގެއްލި، ވަަރަށް ބޮޑަށް މުސްކުޅިވެއްޖެއެވެ.\n3 ނޮވެންބަރު 1988 ގައި ދިވެހިރާއްޖެ އަށް ދިން އުދުވާނީ ހަމަލާގައި 19 ދިވެހިން ޝަހީދުކޮށްލުމުގެ މޭސްތިރިޔާ އުމުރަށް ޖަލަށްލާފައި ވަނިކޮށް ބޭސްފަރުވާއަށް ކަމަށްބުނެ ކުރީގެ ރައީސް މުހައްމަދު ނަޝީދުގެ ވެރިކަމުގައި 16 ޖެނުއަރީ 2010 ގައި އޭނާ ރާއްޖެއިން ބޭރަށް ފޮނުވާލިއެވެ.\nއެދުވަހުން ސުރެ ލުތުފީ އުޅުނީ ސްރީލަންކާގައި ފިލައިގެންނެވެ. 8 އަހަރު ވަންދެން ލަންކާގައި ފިލައިގެން އުޅެނިކޮށް އެގައުމުގައި ދިން ބޮން ގޮއްވުމުގެ ހަލަމާއަށްފަހު ގަވައިދާ ހިލާފަށް އުޅޭ ބިދޭސީން އަތުލައިގަތުމުގެ މަސައްކަތް ފުލުހުން ފެށުމާއެކު ލުތުފީ ގަންނާކުރައްވާ ބިރުން ހިމާޔަތް ހޯދަން ގޮސްވަނީ އެގައުމުގައި ހުރި ދިވެހި އެމްބަސީއަށެވެ. އޭގެ ފަހުން ދެ މަސް ވަންދެން އެނާ ދިވެހި އެމްބަސީގައި އޭނާ ފޮރުވައިގެން ގެންގުޅުނެވެ. އެންމެ ފަހުން ލުތުފީ ރާއްޖެ ގެނައިީ އޭނާ ފޮރުވައިގެން އެމްބަސީގައި ގެންގޫޅޭކަން ކުރީގެ ހޯމް މިނިސްޓަރު އުމަަރު ނަސީރު ފަޅާއަރުވާލުމުން ރައްޔިތުންގެ ފަރާތުން ސަރުކާރަށް ކުރިމަތަި ކުރުވި ފިއްތުންތަކަށް ކެތް ނުކުރެވިގެންނެވެ.\nނަމަވެސް ގައުމުން ބޭރުގައި ފިލައިގެން އުޅޭ ކުށްވެރިން ރާއްޖެ ގެނައުމާއި އިންޓަޕޯލު މެދުވެރިކޮށް ހޯދަން އިއުލާންކޮށްފައިވާ ލުތުފީ ރާއްޖެ ގެނައުމާއި ހާސް ތަފާތެވެ. ލުތުފީ ރާއްޖެ ގެނައި އިރު ހުރީ ޓީޝާޓަކާއި ޖީންސެއް ލައިގެން، ބޮލުގައި ތޮތްޕެއް އަޅައި އަދި ލޮލުގައި އަވި އަނެއް އަޅައިގެންނެވެ. ބުރަކަށީގައި ދަބަހެއް އަޅުވައިގެން ވެލާނާ އިންޓަނޭޝަނަލް އެއާޕޯޓު ތެރޭގައި ހިނގާލާފައި ދިޔައިރު ލުތުފީ ހުރީ ވަރަށް ހިނި އައިސްފައެވެ. މޫނުމަތިން އެއްވެސް ހާސްކަމެއް ނެތެވެ. އެއާޕޯޓް ތެރެއިން ލުތުފީ ނުކުތުމުން އޭނާ ހުރި ގޮތް ފެނި ރައްޔިތުން ލޭ ހޫނުވެ ކެކި އަރައިގެން ދިޔަ މަންޒަރު ފެނުނެވެ. ދިވެހިން ހީކުރީ ލުތުފީ ފެންނައިރު ހުންނާނީ އަތުގައި ބިޑިއަޅުފާފަ ކަމަށެވެ. އެއީ ކުށްވެރިންނާ މެދު ސަރުކާރުން އަބަދުވެސް އަމަލުކުރާ ގޮތްކަމަށްވީތީއެވެ.\nހީކުރި ގޮތާ މުޅިން ތަފާތެވެ. ވަރަށް ސްމާޓްވެފައި ދެ ފަރާތުގައި ފުލުހުން ތިބެގެން ގޮސް ފުލުހުންގެ ވެހިކަލަށް އަރަން ދިޔައިރު މުޅި ސަރަހައްދުން ގުގުމާލީ ''ބާޣީ ޖަލަށް ގެންދޭ'' ގޮވާ އަޑެވެ. އެވަގުތު މޫނުމަތީގައި ހުރި އޮފްދާރުކަން ގެއްލެން ފެށިއެވެ.\nލުތުފީ ރާއްޖެ ގެނައި ނަމަވެސް އެއީ ލުތުފީ ކަމާ މެދު ގިނަބައެއްގެ ހިތުގައި ޝައްކު އުފެދުނެވެ. ހާއްސަކޮށް އިދިކޮޅު ޕީޕީއެމްއިން އެކަން ފާހަގަކުރަން ފެށިއެވެ. މީގެ 30 އަހަރު ކުރިން ހިންގި އުދުވާނުގައި ލުތުފީ ހުރި ގޮތާއި އެރޭ ލުތުފީ ފެނުން އިރު ހުރި ގޮތް ވަރަށްވެސް ތަފާތެވެ. އަނެއްކޮޅުން ލުތުފީ މާފުށީ ޖަލުގައި ހުއްޓައި އިއްޔެ ޑޮކްޓަރަށް ދައްކަން ގެނައިއިރު ހުރި ގޮތްވެސް އެހާމެ ތަފާތެވެ. ކުއްލި އަކަށް އެންމެ ހަފްތާއަކުން ލުތުފީ މުސްކުޅިވެ އޭނާގެ އަސްލު ސޫރަ ފެނުނީއެވެ.\nޑޮކްޓަރަށް ގެންދިޔައިރު ހުރީ އަތުގައި ބިޑިވެސް އަޅުވާފައެވެ. ގައިދީންގެ ހެދުންވެސް ލައްވާފައެވެ. ކުރިން މޫނުމަތިން ފެނުނު އުފާވެރިކަމުގެ ބަދަލުގައި ފެނިގެން ދިޔައީ މާޔޫސްކަމެވެ. އެއީ ހަމަ އެރޭ ރާއްޖެ ގެނައި ލުތުފީ ހެއްޔެވެ. ގެނައި އިރު ޒުވާންކޮށް ފެނި ބަހުސް ކުރެވުނު ފަދައިން އެންމެ ހަފްތާއަކުން އެހާ ބޮޑަށް މުސްކުޅިވި ގޮތާމެދު އަނެއްކާވެސް މިވަނީ ބަހުސް ކުރެވެން ފަށާފައެވެ.\nކޮބާ ލުތުފީ ރީތިވެގެން މޮޔަވެގެން އުޅުނު އަންހެންވެރިން. ތޮށިގަނޑު ބޭލީމަ އަސްލު ފެނިއްޖެތަ.\nއެބަ ރަނގަޅުވޭ. ލުތުފީގެ ސައިޒް މިފެނުނީ\nސަޅި އިނގޭ. ވޮއިސް ކުދިންވެސް ވަރަށް ހިތްވަރު ކުރޭ އެބަ އިނގޭ. ތިކުރާ މަސައްކަތަށް ސާބަސް.\nއެންމެ ހަފްތާއަކުން ލުތުފީ މުސްކުޅިވެއްޖެ، މިވީ ކިހިނެއް!44 months ago\nދުނިޔޭގެ އެދުންވެރިކަން އިސްކުރާ ބަޔަކަށް ވެރިކަން ލިބިއްޖިއްޔާ އެންމެ ފުރަތަމަ ކޮކަޑިލާނީ ތައުލީމަށެވެ05 months ago\nއަހަރެމެންގެ ޖަޒީރާ ރައީސަކީ ކާކުހެއްޔެވެ؟ 1 10 months ago\nމައިނޯރިޓީ ދީންތަކުގެ ހައްގުގައި ބަސްފުޅެއް ވިދާޅުނުވުމަކީ ނަޝީދު ލަދުވެތިވާންޖެހޭ ޕެޓްރިޝިޔާ019 hours ago


SunOnline:2Milan gulhigen binaa kuranee 60,000 meehun ge jaagaige stadium eh\nދެ މިލާން ގުޅިގެން ބިނާ ކުރަނީ 60،000 މީހުންގެ ޖާގައިގެ ސްޓޭޑިއަމެއް\nޢަބްދުﷲ އައިމަން 11 Jul 2019, 14:31\nއޭސީ މިލާނާއި އިންޓަ މިލާން ބޭނުން ކުރާ ސެންސީރޯ ސްޓޭޑިއަމް --- ފޮޓޯ/ރަޔަން ބެންސަން\nއިޓަލީގެ އެންމެ ތާރީހީ އެއް ފުޓުބޯޅަ ސްޓޭޑިއަމް ކަމަށްވާ ސެން ސީރޯ ދޫކޮށް އޭސީ މިލާނާއި އިންޓަ މިލާން އިން އަލަށް ބިނާ ކުރާނީ 60،000 މީހުންގެ ޖާގައިގެ ސްޓޭޑިއަމެއް ކަމަށް އެ ދެ ކުލަބުން ބުނެފި އެވެ.\nއޭސީ މިލާންއާއި އިންޓާ މިލާންއިން ޒަމާނުއްސުރެން ބޭނުން ކުރަމުން އައި ސެންސީރޯ ސްޓޭޑިއަމް ދޫކޮށްލަން އެ ދެ ޓީމުން ނިންމާފައި ވަނީ ސްޓޭޑިއަމް ބާވެފައި ވުމުންނެވެ.\nސެންސީރޯ ސްޓޭޑިއަމަކީ 1926 ވަނަ އަހަރު ބިނާ ކުރަން ފެށި ސްޓޭޑިއަމަކަށް ވީ އިރު އެ ތަނަކީ މިއަދާ ހަމައަށް ވެސް ޔޫރަޕުގެ އެންމެ ބޮޑެތި މެޗުތައް ކުޅުމަށް ވެސް ބޭނުން ކުރަމުން އައި ސްޓޭޑިއަމެކެވެ. އެގޮތުން 2016 ވަނަ އަހަރުގެ ޗެމްޕިއަންސް ލީގުގެ ފައިނަލް ވެސް އެ ސްޓޭޑިއަމުގައި ކުޅެފައިވެ އެވެ. އެ މެޗުގެ އިތުރުން ވެސް ހަތަރު ފަހަރަކު އެ މުބާރާތުގެ ފައިނަލު އެ ސްޓޭޑިއަމުގައި އެކި ފަހަރު މަތިން ކުޅެފައިވެ އެވެ.\nއަދި ސެންސީރޯ އަކީ 1990 ވަނަ އަހަރުގެ ވޯލްޑްކަޕުގައި ވެސް ބޭނުން ކުރި ސްޓޭޑިއަމަކަށް ވާއިރު އެތަން ނެތި ކޮށްލާން ނިންމުމަކީ ގިނަ ބަޔަކު ހިތާމަ ކުރާ ކަމެކެވެ. ނަމަވެސް އޭގެ ބަދަލުގައި އެ ސަރަހައްދުގައި ޒަމާނީ ފެންވަރުގެ އެހެން ސްޓޭޑިއަމެއް ބިނާ ކުރަން ނިންމާފައިވާ ކަމަށް މިލާންގެ ރައީސް ވަނީ މީގެ ކުރިން ވެސް ބުނެފަ އެވެ.\nއެ ދެ ކުލަބު ގުޅިގެން މިއަދު ނެރުނު ބަޔާނެއްގައި ބުނެފައި ވަނީ ސެންސީރޯ ގެ ބަދަލުގައި އަލަށް ބިނާ ކުރާ ސްޓޭޑިއަމަކީ 60،000 މީހުންގެ ޖާގައިގެ ބޮޑު ސްޓޭޑިއަމެއް ކަމަށެވެ.\n"އައު ސްޓޭޑިއަމް ހެދުމަށް ބޭނުންވާނެ ވަސީލަތްތަކާ ޚަރަދު ބަރަދު ދިރާސާކޮށް މިހާރު ނިމިފައި ހުރީ. ކުރިން ސެންސީރޯ ހުރި ތަނުގައި ދެ ކުލަބަށް ވެސް ފައިދާ ވާނެ ފަދަ ގޮތަކަށް އިމާރާތްތަކެއް ބިނާ ކުރުމަށް ހަމަޖެހިފައި އޮތީ. އޭގެ ސަބަބުން ގާތްގަނޑަކަށް 3500 މީހުނަށް އިތުރު ވަޒީފާތަކެއް ވެސް ތަނަވަސް ވާނެ. މި ޕްރޮޖެކްޓް ތަކަށް ގާތްގަނޑަކަށް 1.2 މިލިއަން ޑޮލަރު ހޭދަވާނެ ކަމަށް ބެލެވޭ." މިލާނުން ނެރުނު ބަޔާނުގައި ބުނެފައިވެ އެވެ.\nއޭސީ މިލާނާއި އިންޓާ މިލާން ގުޅިގެން އެއް ސްޓޭޑިއަމެއްގައި ކުޅެން ފެށީ 1947 ވަނަ އަހަރު އެވެ.\nއިންޓަ މިލާނާ އެއްވަރުކޮށް ނަޕޯލީ ފައިނަލަށް


Google Lens: Camera vaahaka dhakkan fashanee | Mihaaru\n21 މެއި 2017 - 09:044comments\nގޫގުލްގެ ކޮމްޕިއުޓަ ވިޒަން އާއި އާޓިފިޝަލް އިންޓެލިޖެންސް އެއްކޮށްލައިގެން ތަރައްގީކޮށްފައިވާ މި ޓެކްނޮލޮޖީގައި، ސްމާޓްފޯނުގެ ކެމެރާ އެއްޗަކަށް އަމާޒުކޮށްލުމާ އެކު، ކެމެރާއަށް އެ ފެންނަނީ ކޮން އެއްޗެއްކަން ބުނެދެ އެވެ. ގޫގުލް އިން މި ޓެކްނޮލޮޖީ ސިފަކޮށްދެމުން ބުނެފައި ވަނީ ކެމެރާއަށް ފެންނާނީ އެ މީހަކަށް ފެންނަ އެއްޗެއް އެކަނި ނޫން ކަމަށާއި ކެމެރާއަށް ފެންނަ އެއްޗެހި ދެނެގަތުމުގެ ގާބިލްކަން ވެސް ލިބިގެންވާ ކަމަށެވެ.\nފޯނުގެ ކެމެރާ އަކީ އެއްޗެހީގެ މައުލޫމާތު ހޯދައިދޭ އެއްޗަކަށް ވުމުން އަދި ނިމުނީއެއް ނޫނެވެ. މި ޓެކްނޮލޮޖީގެ ފުރިހަމަކަށް މިއަށްވުރެ މާބޮޑުވެފައި މުހިންމެވެ.\nމި އާ ޓެކްނޮލޮޖީ ތައާރަފްކުރި އިރު ދެތިން ހަތަރު ޑެމޯއެއް ދައްކާލި އެވެ. މަލަކަށް ފޯނުގެ ކެމެރާ އަމާޒުކޮށްލުމުން އެއީ ކޮންކަހަލަ މަލެއްކަން ބުނެދިނެވެ. ގޫގުލް ލެންސުން ބައެއް މަސައްކަތްތައް ފަސޭހަ ވެސް ކޮށްދެ އެވެ. އޭގެ މިސާލެއްގެ ގޮތުން ބުނީ، ވައިފައި ރައުޓަރުގައި އިންނަ ސްޓިކާއަކަށް ކެމެރާ އަމާޒުކޮށްލުމާ އެކު އެ ނެޓްވޯކްގެ ނަމާއި ޕާސްވޯޑް ވެސް ލިބުމެވެ. ކެމެރާ ބޭނުންކޮށްގެން ވައިފައި އަށް ކަނެކްޓްކޮށްލަންވީ އެވެ. ފިހާރައެއްގެ ނަން ބޯޑު ފެންނަ ގޮތަށް ފޮޓޯއެއް ނަގާ ނަމަ އެއީ ކޮން ފިހާރައެއް ކަމާއި އެ ފިހާރައިގެ މަގުބޫލުކަމާއި އެތަނާ ބެހޭ މައުލޫމާތު ވެސް ފޯނުން އަމިއްލައަށް ދެނެގަ އެވެ.\nގޫގުލް ލެންސްގެ ތައާރަފް\nމިއީ އަލަށް ތަނަކަށް ގޮސްގެން އުޅޭއިރު ތަންތަން ދެނެގަތުމަށާއި އަލަށް ފެންނަ އެއްޗެހީގެ ހަގީގަތް ދެނެގަތުމަށް ވަރަށް ބޮޑު އެހީއަކަށް ވާނެ ޓެކްނޮލޮޖީއެކެވެ. އަދި މި ޓެކްނޮލޮޖީ ގޫގުލް އެސިސްޓެންޓާ އެކުވުމުން ނުކުރެވޭނެ ކަމެއް މަދުވާނެ ކަމަށް ޓެކްނޮލޮޖީގެ ތަޖުރިބާކާރުން ގަބޫލުކުރެ އެވެ.\nގޫގުލް ލެންސްގައި، ކެމެރާ ވަރަށް ބޮޑަށް ފުރިހަމަކޮށްދޭނެ އެހެން ފީޗާތައް ވެސް ހިމަނާފައިވެ އެވެ.\nގޫގުލް ލެންސް ޓެކްނޮލޮޖީ ބޭނުންކުރަން ފަށާނެ އިރެއް އެ ކުންފުނިން ހާމައެއް ނުކުރެ އެވެ. ބުނީ "ވަރަށް އަވަހަށް ލިބޭނެ" ކަމަށެވެ.\nއިތުރު ލިޔުންތައް ގޫގްލް ގޫގުލް މޯބައިލް އޯއެސް މޮބައިލް ފޯން ސްމާޓް ފޯން\nއަޑުނުއިއްވައި ރިންގް ޓޯން ވޮލިއުމް މައްޗަށް


SunOnline: Kendhikulhudhoo zuvaanun mulhi rah ban'bukeyo nirun furaalany\nކެނދިކުޅުދޫ ޒުވާނުން މުޅި ރަށް ބަނބުކެޔޮ ނިރުން ފުރާލަނީ\nޢަބްދުﷲ އައިމަން 22 May 2020, 10:40\nކެނދިކުޅުދޫގައި މިއަދު ކުރިއަށްދިޔަ ބަނބުކެޔޮ ނިރު ޖެހުމުގެ ޕްރޮގުރާމުގެ ތެރެއިން --- ފޮޓޯ/ ކެނދިކުޅުދޫ ކައުންސިލް\nނ.ކެނދިކުޅުދޫ ޒުވާނުން ނުކުމެ އެ ރަށުގައި ގިނަ އަދަދެއްގެ ބަނބުކެޔޮ ނިރު އިންދުމުގެ މަސައްކަތް ފަށައިފި އެވެ.\nއެގޮތުން ކާބޯތަކެތީގެ ޔަގީންކަން ކަށަވަރުކުރުމަށް ރާއްޖޭގައި ހައްދަން އެންމެ ރަނގަޅު ބާވަތްތަކުގެ ތެރޭގައި ބަނބުކެޔޮ ހިމެނޭ ކަމަށް ގިނަ ދިރާސާތަކަކުން ދައްކަ އެވެ. އެއީ ބަނބުކޭލަކީ ގިނަ ދުވަހަށް ރައްކާ ކުރެވޭ، އަދި ހަށިގަނޑަށް ވަރަށް ފައިދާ ހުރި އެއްޗަކަށް ވާތީ އެވެ.\nވުމާއެކު، މީހުން ދިރިއުޅޭ ކޮންމެ ރަށެއްގައި ކޮންމެ ފަސް އާއިލާއަކަށް ބަނބުކެޔޮ ގަހެއްގެ ނިސްބަތުން ބަނބުކެޔޮ ހެއްދުމުގެ ޕްރޮގްރާމެއް ކައުންސިލްތަކުން ކުރިއަށް ގެންދިޔުމަށް ރައްޔިތުންގެ މަޖިލީހުގެ ކްލައިމެޓް ޗޭންޖް ކޮމިޓީއިން ވަނީ ދާދި ފަހަކުން ނިންމާފަ އެވެ.\nއެކަމުގައި ނަމޫނާ ދައްކާ ކެނދިކުޅުދޫއިން މިހާރު ވަނީ ރަށުގައި ބަނބުކެޔޮ ގަސް އިންދުމުގެ ބޮޑު ޕްރޮޖެކްޓެއް ފަށައިފަ އެވެ. އެގޮތުން އެ ރަށުގެ ކައުންސިލްގެ އިސްނެގުމުގެ މަތިން ރަށުގެ ޒުވާނުން ނުކުމެ މުޅި ރަށުގައި ބަނބުކެޔޮ ގަސް އިންދަން ވަނީ ފަށައިފަ އެވެ.\nރާއްޖޭގައި 10 ވަނައަށް އެންމެ ބިން ބޮޑު ރަށް ކަމަށްވާ ކެނދިކުޅުދޫއަކީ މިހާރުވެސް ގިނަ އަދަދެއްގެ ބަނބުކެޔޮ ގަސް ހުރި ރަށެެކެވެ. އެގޮތުން މިހާރު ހުރި ގަސްތަކުން ވެސް ދުވާލެއްގެ މައްޗަށް އެތައްހާސް ބަނބުކޭލެއް ލިބޭނެ ކަމަށް ލަފާވެ އެވެ.\nކެނދިކުޅުދޫ ކައުންސިލްގެ ރައީސް އަލީ ޝަމީމް "ސަން" އަށް ވިދާޅުވީ މަޖިލީހުގެ ލަފައާއެކު، ކައުންސިލުން ރަށުގައި ބަނބުކެޔޮ ނިރު ޖެހުމުގެ މަސައްކަތް ފެށުމުން ރަށުގެ ޒުވާނުން ނުކުމެ އެކަމަށް އެއްބާރުލުން ދީފައިވާ ކަމަށެވެ. އެގޮތުން މިއަދު ވެސް 150 އެއްހާ ބަނބުކެޔޮ ގަސް ރަށުގެ އެކި ސަރަހައްދުތަކުގައި އިންދުނު ކަމަށް އޭނާ ވަނީ ވިދާޅުވެފަ އެވެ.\n"ކެނދިކުޅުދޫއަކީ މިހާރުވެސް ކޮންމެ ގެއެއްގައި ކަހަލަ ގޮތަކަށް ބަނބުކެޔޮ ގަސް ހުރި ރަށެއް. މިހާރު އެކަމަކު އަނެއްކާ ވެސް ގަސް ގިނަ ކުރުމުގެ ޕްރޮޖެކްޓެއް މިއޮތީ ފެށިފައި. ރައްޔިތުންގެ ވަރަށް ބޮޑު އެއްބާރުލުމެއް މިކަމަށް އެބަ ލިބޭ،" ޝަމީމް ވިދާޅުވި އެވެ.\nއޭނާ ވިދާޅުވީ މިވަގުތުގެ އަމާޒަކީ 500 ބަނބުކެޔޮ ގަސް އިންދުން ކަމަށާއި، ރަށުގައި ގްރީން ޒޯންގެ ގޮތުގައި ކަނޑައެޅިފައި އޮތް ސަރަހައްދާއި ކައުންސިލްގެ ބިންތަކުގައި މިހާރު ވެސް ގިނަ އަދަދެއްގެ ގަސް އިންދާފައިވާ ކަމަށެވެ.\nމީގެ އިތުރުން ރަށުގެ ވަކި ސަރަހައްދެއް ބަނބުކެޔޮ އިންދުމަށްޓަކައި ހާއްސަކޮށް، ދަނޑު ހައްދާ ބީދާއިން ބަނބުކޭލުން ރަށަށް މަންފާ ހޯދުމަށްޓަކައި 1000 ގަސް އިންދުމަށް ވެސް ނިންމާފައިވާ ކަމަށް އޭނާ ވިދާޅުވި އެވެ.\n"ދަނޑުވެރިކަމޭ ބުނީމާ އެންމެންނަށް ވެސް މި ހީވަނީ އެއީ ކަރާ، މިރުސް ނުވަތަ އަނބު ކަހަލަ އެއްޗެއްސެވެ. އެކަމަކު ބަނބުކެޔޮލަކީ ހަމަ ވަރަށް ބޮޑު މަންފާއެއް ހޯދިދާނެ އެއްޗެއް." ޝަމީމް ވިދާޅުވި އެވެ.\nދަނޑުވެރިކަމާ ބެހޭ މާހިރުން ބުނާ ގޮތުގައި ބަނބުކެޔޮ ގަހެއްގައި ބަނބުކެޔޮ އަޅާ، ފައްކާވުމަށް ނަގާނީ ހަތަރު އަހަރާއި ފަސް އަހަރުފެ މުއްދަތެކެވެ. ނަމަވެސް ރަނގަޅަށް ބަަލަހައްޓައިފި ނަަމަ އެ ގަހުން ބައި ގަރުނެއްހާ ދުވަހު ބަނބުކެޔޮ ލިބިލިބި ހުންނާނެ އެވެ. އަދި އަހަރުގެ ދެކޮޅު ބަނބުކެޔޮ ވަރިއެއް އަންނާނެ ކަމަށާއި، ވަރިއެއްގައި ގަހަކުން 400 ނުވަތަ 500 ބަނބުކެޔޮ އަޅާނެ ކަމަށްވެ އެވެ.\nބަނބުކެޔޮލުގެ އިތުރުން މިދިލި ގަހާއި ރުއް އިންދުމުގެ މަސައްކަތް ވެސް ކެނދިކުޅުދޫގައި މިހާރު ފަށާފައިވާ ކަމަށް އަލީ ޝަމީމް ވިދާޅުވި އެވެ. ކަނަމަދާއި، ކާށި، އަދި ފަން ވިއްކުމަކީ ޒަމާނުއްސުރެން އެ ރަށުގެ މީހުން ދިރިއުޅުމަށް ކުރާ މަސައްކަތަކަށް ވުމުން އެ ބާވަތްތައް ރަށުގައި އިތުރު ކުރުމަކީ މުހިއްމު ކަމެއް ކަމަށް ޝަމީމް ވިދާޅުވި އެވެ.\nއެގޮތުން މި ޕްރޮޖެކްޓް ނިންމާލާ އިރު މަދުވެގެން 200 މިދިލި ގަހާއި 500 ރުއް ރަށުގައި އިންދޭނެ ކަމަށް އޭނާ ލަފާކުރައްވަ އެވެ.


ތުލުސްދޫގައި އެމްޑީޕީގެ ދިދަ ނެގުން މިއަދު ހަވީރު – Maldivian Democratic Party\nތުލުސްދޫގައި އެމްޑީޕީގެ ދިދަ ނެގުން މިއަދު ހަވީރު\nކ. ތުލުސްދޫގައި މޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ ދިދަ ނެގުމުގެ ރަސްމިއްޔާތެއް މިއަދު ހަވީރު ބޭއްވުމަށް ހަމަޖެހިފައިވާ ކަމަށް އެރަށު އުންމީދީ ގޮފީގެ ރައީސް އިސްމާޢިލް އާމިރު ވިދާޅުވެއްޖެއެވެ.\nއެމްޑީޕީ ވެބް ސައިޓަށް މަޢުލޫމާތުދެއްވަމުން ޢާމިރު ވިދާޅުވީ، ތުލުސްދޫ އަތިރިމަތީގައި އެމްޑީޕީގެ ދިދައެއް ނެގުމަށް މަސައްކަތް ކުރަމުންދާތާ ގިނަ ދުވަސްތަކެއް ވެފައިވާކަމަށެވެ.\n“އަޅުގަނޑުމެން މިކަން ކުރަން އުޅޭތާ ވަރަށް ދުވަސްވެއްޖެ. އެހެން ނަމަވެސް މިފަހަރު އަޅުގަނޑުމެން ބޭނުންވީ އެހެން އެއްވެސް ޕާޓީއެއްގެ ބަޔަކާއި އަރާރުން ވާންނުޖެހި، އެކުވެރިކަމާއި އެކު މިކަން ނިންމާލަން. ކުރިން އަޅުގަނޑުމެން ނެގި ދިދައެއް ބަޔަކު ވަނީ ހަލާކުކޮށްލާ އެއްލާލާފައި.” އާމިރު ވިދާޅުވިއެވެ.\nއާމިރު އިތުރަށް ވިދާޅުވީ، މި ދިދަ ނެގިކަމުގައި ވިޔަސް، އެމްޑީޕީގެ ބޮޑު ދިދައެއް ނެގުމަށް 80 ފޫޓުގެ ޓަވަރެއް ހެދުމުގެ މަސައްކަތް މިހާރުވެސް ވަރަށް ފޯރީގައި ކުރަމުން ދާކަމަށާއި، އެ ޓަވަރުގައި 14 ފޫޓުގެ ދިދައެއް ކުރިއަށް ދެމަސް ދުވަހުގެ ތެރޭގައި ނެގޭ ވަރު ވާނޭކަމަށެވެ.\nމޯލްޑިވިއަން ޑިމޮކްރެޓިކް ޕާޓީއަކީ ރާއްޖޭގައި އުފައްދާފައިވާ ސިޔާސީ ޕާޓިތަކުގެ ތެރެއިން އެންމެ މެމްބަރުން ގިނަ ޕާޓީއެވެ.


ކެމޮމައިލް އަދި އެންޒައިޓީ - Shuba's Hijama & Herbal Medicine Clinic\nޖީއޭޑީ ނުވަތަ ޖެެނެެރަލައިޒްޑް އެންޒައިޓީ ޑިސްއޯރޑަރ އަކީ ދިވެހި މުޖްތަމަޢު ތެެރޭގައިވެސް ގިނަވެފައިވާ ނަފްސާނީ ބަލީގެ ވައްތަރެެކެެވެ. މިބަލީގެެ ސަބަބުން ބަލި ތަޙައްމަލް ކުރަމުންދާ މީހާއަށް ދިރުއުޅުމުގެެ ގިނަ ކަންކަމާއި މެދު ވިސްނާ ފިކުރުބޮޑުވާގޮތް ވެެއެެވެ. ތަނަވަސްކަމާއި ފައިސާ ،ސިއްޙަތާއި ޢާއިލާގެ ދުޅަހެެޔޮކަން އަދި ކުރާ މަސައްކަތާއިމެދު ނުވަތަ އިތުރު އުނދަގުލަކާއި މެދު އަބަދުވެސް ވިސްނާ ފިކުރު ކުރެވޭގޮތްވެެއެެވެ. އަދި މިކަން ކޮންޓްރޯލް ކުރުން ވެސް ވަރަށް އުނދަގޫވެެއެެވެ.\nނަމާދު ކޮށް ކީރިތި ޤުރުޢާން ކިޔެެވުމާއި އަދި އެކަމަކުން ސަލާމަތް ކޮށްދެއްވުން އެދި ދުޢާ ކުރުމަކީ އޭގެން ޝިފާލިބޭނެކަމުގެ ހެޔޮ ޚަބަރު ހަތްއުޑުމަތިން ދެއްވާފައިވާ ކަމެެކެވެ. ނަމަވެސް ދުޅަހެޔޮ ޞިއްޙަތެއްގައި ހުރުމަށް މަސައްކަތް ކުރުމަކީ އިސްލާމްދީންގައި ވަރަށް ބޮޑަށް ބާރުއަޅުއްވާފައިވާ ކަމެކެވެ.\nއަލަށްކުރެވިފައިވާ ދިރާސާތަކުން ދައްކާގޮތުގައި ކެމޮމައިލް އަކީ ޖީއޭޑީގެ ސަބަބުން ދިމާވާ އުނދަގޫތަކަށް ލުޔެއްދީ ފަސޭހަކޮށްދޭ އެއްޗެެއްކަމުގައެެވެެ. ހަރބަލް ފަރުވާއެއްގެ ގޮތުގައި ކެމޮމައިލް ވަނީ މީގޭ ޤަރުނުތަކެއްގެ ކުރިން ބޭނުން ކުރަންފަށާފައެެވެ. އަދި ކޮމަރޝަލްކޮށް ވިޔަފާރީގެ ގޮތުގައި ސެންޓް ،އަތަރު އަދި އެއަރފްރެޝްނަރ ފަދަ އުފެއްދުންތައް ތައްޔާރުކުރުކުގައި ކެމޮމައިލް ބޭނުންކުރެެއެެވެ. ޖީއޭޑީގެ އުނދަގޫތައް ދީމާވެފައިވާ މީހެއްގެ ކިބައިން މިދަންނަވާލާ އަލާމާތްތައް ފެނުން އެކަށީގެންވެއެވެ.\n• ކުދިކުދި ކަންކަމާއި ނުވަތަ ކަމަކަށް ނުވާ ކަންކަމުގައި ރުޅިއައުން\n• ވަރުބަލިވެ އަބަދުވެސް ހިތްއަވަސްވެފައި ހުރުން\n• އާދައިގެމަތިން ދިރިއުޅުމުގެެ ގިނަ ކަންކަމާއި މެދު އަބަދުވެސް ވިސްނާ ފިކުރު ކުރުން\n• ގައިގެ އެކި ހިސާބުތަކުގައި ރިއްސުމާއި ތަދުވުން އަދި ވަރުބަލިވުން\n• ވަކިކަމަށް އަހައްމިޔަތުކަންދީގެން އެކަމަކާއި މެދު ވިސްނުމަށް އުނދަގޫވުން\n• ނިދަން އުނދަގޫވުން\nކްލިނިކަލް ސައިކޯފަރމަކޮލޮޖީގައި ޝާޢިއު ކޮށްފައިވާ ރިޕޯޓް ތަކުން ދައްކާގޮތުގައި ކެމޮމައިލް އެކްސްޓްރެކްޓް އަކީ ޖެނެރަލައިޒްޑް އެެންޒައިޓީ ޑިސްއޯޑަރ އަށް ބޭނުންކުރުމަށް ވަރަށް ރަނގަޅު ހަރބަލްގެ ތެރެއިންވާ ބާވަތެކެވެ.\nޝުބާސް ޙިޖާމާގެެ އުފެެއްދުންތަކުގެ ތެރެެއިން އަޅުގަނޑުމެެންގެެ ހަރބަލް މާމުއިގެެ ވައްތަރުތަކަށް ވާނީ މިހާރު ކެެމޮމެއިލް ކަޅުދިރި މާމުއި ތަޢާރަފްކޮށްފައެެވެެ. މި މާމުއި އަކީ އެންޒައިޓީގެ އަސަރުކުޑަކޮށްދިނުމަށާއި ނިދަން އުނދަގޫވުމަށާއި ހައިޕަރ އެކްޓިވް ޑިސްއޯޑަރ އަދި ލޭގެ ހިނގުން ރަނގަޅު ކޮށްދިނުމަށް އެހީވެދޭ މާމުޔެކެވެ.\nދުވާލަކު އެެއްއިރު ސައިސަމްސަލެއްގެ މާމުއި ހޫނުފެންތައްޓަކަށް އަޅާ ގިރާލުމަށްފަހު ފުރާނާލައިގެން ބޯލާނީއެވެ.\nނޯޓް: މާބަނޑުދުވަސްވަރު މި މާމުއި ބޭނުންކުރުން ރަނގަޅެއްނޫނެވެ.


Little Chef Cooking Class Nimmaalaifi - AO News\nލިޓްލް ޝެފްސް ކުކިން ކްލާސް ނިންމާލައިފި\n“ލިޓްލް ޝެފްސް ކުކިން ކްލާސް” ކާމިޔާބުކަމާއެކު ނިންމާލައިފިއެވެ.\nކުޑަކުދިންނަށް އަމާޒުކޮށްގެން ހަފްތާ ބަންދުގައި ބޭއްވި މި ޓްރެއިނިންގ މި ޕްރޮގްރާމްގައި 10 އަހަރާއި 13 އަހަރާ ދެމެދުގެ އުމުރުފުރައިގެ 15 ކުދިން ވަނީ ބައިވެރިވެފައެވެ. އަދި މިކުދިންނަށް ތަމްރީނު ދީފައިވަނީ ޝެފްސް ގިލްޑް އޮފް މޯލްޑިވްސް (ސީޖީއެމް) ގެ ހުނަރުވެރި ޝެފުންގެ އިރުޝާދުގެ ދަށުންނެވެ.\nމި ޕްރޮގްރާމުގެ ސަބަބުން އެކުދިންނަށް އަމިއްލައަށް ކެއުން އެއްކުރުމުގެ ހުނަރާއި އިލްމު ވަނީ އުނގަންނައިދީފައެވެ. އެގޮތުން ނިއުޓްރިޝަން، ފުޑް ސޭފްޓީ، ސައިންސް، ލިޓްރަސީ، މޯޓަރު ސްކިލްސް އަދި ޓީމްވޯކް ގެ މުހިންމުކަން އެ ދަރިވަރުންނަށް ވަނީ ކިޔައިދީފައެވެ.\nމި ޕްރޮގްރާމުގައި ޒުވާން ޝެފުންގެ ކިބައިގައި މި ކޮންސެޕްޓްތައް އަށަގެންނެވުމަށް އިސްކަންދީފައިވާއިރު، ކެއުން ބުއިމުގެ އިތުބާރު ބިނާކޮށް، މިއީ އެކުވެރި އަދި ރައްކާތެރި މާހައުލެއްގައި މުނިފޫހިފިލުވުމުގެ އިންޓަރެކްޓިވް އެކްސްޕީރިއަންސަކަށް ހެދުމަށް ވެސް ބާރުއަޅާފައިވެއެވެ.\nމީގެ އިތުރުން ކުރިއަށް އޮތް ރަމަޟާން މަހު ބަދިގޭގައި ބެލެނިވެރިޔާ/ މަންމަ/ ބައްޕަ އާއެކު ކޮންމެވެސް ވަރެއްގެ ހިތްވަރާއި މުނިފޫހިފިލުވުމުގެ ގޮތުން ކުދިން މޯޓިވޭޓްކޮށް، އެކުދިން ޝައުޤުވެރިކުރުވުމަށް ވެސް މި ޕްރޮގްރާމް ވަނީ ރާވާފައެވެ. މި ޕްރޮގްރާމުގައި ބައިވެރިވި ހުރިހާ ލިޓްލް ޝެފުންނަށް ވަނީ ޕާޓިސިޕޭޝަން ސެޓްފިކެޓް ދީފައެވެ.\nލިޓްލް ޝެފް ޕްރޮގްރާމަކީ 2022 ވަނަ އަހަރުގެ ޖޫން މަހުގެ2ން4އަށް ބޭއްވުމަށް ހަމަޖެހިފައިވާ އެފް.ބީ ޝޯގެ ޕްރޮމޯޝަނަލް ހަރަކާތްތަކުގެ ތެރެއިން ކުރިއަށް ގެންދިޔަ ޕްރޮގްރާމެކެވެ.\nހައިރައިޒް ޕްރައިވެޓް ލިމިޓެޑުން މި ޕްރޮގްރާމް ހުށަހަޅާފައިވަނީ ޝެފް ގިލްޑް މޯލްޑިވްސް (ސީޖީއެމް) އާއި ފެކަލްޓީ އޮފް ހޮސްޕިޓާލިޓީ އެންޑް ޓޫރިޒަމް ސްޓަޑީޒް (އެފްއެޗްޓީއެސް) ގުޅިގެންނެވެ. މި ޕްރޮގްރާމުގައި ބޭނުންކުރާ ރެސިޕީތައް އޮންލައިންކޮށް ރެސިޕީ ފޮތެއްގައި ޝާއިއުކުރާނީ ގޭގައި ޓެސްޓް ކުރުމަށް ކުދިންގެ ކަލިނަރީ ސްކިލްސް ބެހެއްޓުމަށް ކަމަށް އެ ފަރާތުން ބުނެއެވެ.\nފުޑް އެންޑް ބެވަރޭޖް ޝޯގެ5ވަނަ އެޑިޝަންގެ ޑިޖިޓަލް ޕާޓްނަރަކަށް ދިރާގު


އެމްޑަބްލިއުއެސްސީ އެމްއެންޔޫއެސްޔޫ ފުޓްސެލް ފިއެސްޓާ 2019: އެފްއޭ ބަލިކޮށް ސީއެފްއެސް އިން ކުއާޓާގެ އުންމީދު އާ ކޮށްފި – MNUSU\nއެމްޑަބްލިއުއެސްސީ އެމްއެންޔޫއެސްޔޫ ފުޓްސެލް ފިއެސްޓާ 2019: އެފްއޭ ބަލިކޮށް ސީއެފްއެސް އިން ކުއާޓާގެ އުންމީދު އާ ކޮށްފި\nއެމްޑަބްލިއުއެސްސީ އެމްއެންޔޫއެސްޔޫ ފުޓްސެލް ފިއެސްޓާގައި ފެކަލްޓީ އޮފް އާޓްސް (އެފްއޭ) ތަފާތު ބޮޑު ނަތީޖާއަކުން ބަލިކޮށް ސެންޓަރ ފޯރ ފައުންޑޭޝަން ސްޓަޑީޒް (ސީއެފްއެސް) އިން ކުއާޓާ ފައިނަލުގެ އުންމީދު އާ ކޮށްފިއެވެ.\nމި މެޗު ސީއެފްއެސްއިން ކާމިޔާބުކުރީ 7-2 ގެ ނަތީޖާ އަކުންނެވެ.\nމެޗުގެ ދެވަނަ މިނެޓުގައި ސީއެފްއެސްއިން ވަނީ ލަނޑު ޖަހާ މެޗުގެ ލީޑު ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ ކެޕްޓަން އައިމަން ރަޝީދެވެ. މި ލަނޑު އޭނާ ކާމިޔާބުކުރީ އައްފާޝްގެ އެހީތެރިކަމާއި އެކުގައެވެ.\nމި ލަނޑާއެކު ސީއެފްއެސް އިން ވަނީ އެޓީމުގެ ހަމަލާތައް އިތުރަށް ވަރުގަދަ ކޮށްފައެވެ. އެގޮތުން މެޗުގެ 12 ވަނަ މިނެޓުގައި ސީއެފްއެސްއިން ވަނީ އިތުރު ލަނޑެއް ޖަހާ ލީޑު ފުޅާ ކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ވެސް ކެޕްޓަން އައިމަން ރަޝީދެވެ. މި ލަނޑު އޭނާ ކާމިޔާބުކޮށްދިނީ އެފްއޭގެ ދެ ކުޅުންތެރިން ކައިރިން ނައްޓާލުމަށްފަހު ގޯލުގެ މަތީ ކަނަށް ބޯޅަ ފޮނުވައިލައިގެންނެވެ.\nސީއެފްއެސް އިން ދެ ލަނޑުގެ ލީޑެއް ނަގައިފައިވަނިކޮށް އެފްއޭއިން ވަނީ ފުރަތަމަ ހާފު ނިމުމުގެ ކުރިން ދެ ލަނޑުޖަހާ މެޗުގެ ނަތީޖާ ހަމަހަމަ ކޮށްފައެވެ. އެފްއޭގެ ލަނޑުތައް އެޓީމަށް ކާމިޔާބުކޮށްދިނީ އަހްމަދު އާލިމްގެ އިތުރުން އަލީ ޝާހީންއެވެ.\nދެވަނަ ހާފު ސީއެފްއެސްއިން ފެށީ ވަރުގަދަ އެޓޭކިންގް ގޭމަކަށް ވިސްނައިގެންނެވެ. އެގޮތުން ސީއެފްއެސްއިން ވަނީ އެފްއޭގެ ގޯލަށް ފުލުފުލުގައި ހަމަލާ ފޮނުވައިލައިފައެވެ. މި ހާފުގައި އައްފާޝް ވަނީ ކައިރި ކައިރީގައި ދެ ލަނޑު ޖަހާ ސީއެފްއެސް އަށް ލީޑު ނަގައިދީފައެވެ.\nމެޗުގެ 31 ވަނަ މިނެޓުގައި ކެޕްޓަން އައިމަން ވަނީ އިތުރު ލަނޑެއްޖަހާ އޭނާގެ ހެޓްރިކް ފުރިހަމަ ކޮށްފައެވެ.\nސީއެފްއެސްގެ ނޫރު އަދި އަފްނާން މިއިން ކޮންމެ ކުޅުންތެރިޔަކުވަނީ މި މެޗުގައި ލަނޑު ޖަހައިފައެވެ.\nމި ނަތީޖާއާއިއެކު ސީއެފްއެސް އޮތީ ތިން ޕޮއިންޓާއިއެކު ގްރޫޕުގެ ތިން ވަނައިގައެވެ. ގްރޫޕުގެ އެއްވަނައިގައި ސައިރެކްސް ކޮލެޖު އޮތީ ކުޅުނު ދެމެޗު ކާމިޔާބުކޮށް ލިބުނު ހަ ޕޮއިންޓާއިއެކުގައެވެ. ދެވަނައިގައި އެމްއައި ކޮލެޖު އޮތީ ލިބުނު ތިން ޕޮއިންޓާއެކު ފައިދާ ގޯލުން ކުރި ލިބޭތީއެވެ.


Southampton ge Hojbjerg Tottenham ah\nހޮޖްބިއާގް ޓޮޓެންހަމްގެ ޖޯޒީގައި\nސައުތުހެމްޓަންގެ މިޑްފީލްޑާ ޕިއާ އެމީލް ހޮއިބިއާގް ޓޮޓެންހަމް ހޮޓްސްޕާސްއަށް ބަދަލު ވެއްޖެ އެވެ.\nއިއްޔަ ސްޕާސްގެ މެޑިކަލް ފުރިހަމަ ކުރުމަށް ފަހު ހޮއިބިއާ، 25 ވަނީ އުތުރު ލަންޑަންގެ ކުލަބާއެކު ފަސް އަހަރުގެ އެއްބަސްވުމެއްގައި ސޮއި ކޮށްފަ އެވެ. އޭނާގެ ޓްރާންސްފާއަށް ސްޕާސްއިން ހަރަދު ކުރީ ކިހާ ފައިސާއެއް ކަމެއް ހާމަކޮށްފަ އެއް ނުވެ އެވެ.\nދަ ގާޑިއަން ނޫހުން ލާފާ ކޮށްފައި ވަނީ، ކުރިން ބަޔާން މިޔުނިކްގައި ހޭދަ ކުރި މިިޑްފީލްޑަރުގެ ޓްރާންސްފާ އަށް ޓޮޓެންހަމްއިން 15 މިލިއަން ޕައުންޑް ހޭދަ ކޮށްފައި ވާނެ ކަމަށެވެ. އަދި ދެ ކުލަބުގެ ދެމެދުގައި ކުރެވުނު ޓްރާންސްފާގެ ވަކި މުއާމަލާތެއްގެ ގޮތުގައި 12 މިލިއަން ޕައުންޑަށް ސްޕާސްގެ ޑިފެންޑަރު ކައިލް ވޯލްކާ ޕީޓާސް ސައުތުހެމްޓަން އަށް ވަނީ ދާއިމީ ކޮށް ބަދަލު ވެފަ އެވެ. މިދިޔަ ސިޒަންގެ ދެ ވަނަ ޕީރިއަޑް ލޯން އެއްބަސްވުމުގެ ދަށުން ޕީޓާސް ހޭދަ ކުރީ ސައުތުހެމްޓަންގަ އެވެ.\nސްޕާސްއަށް ބަދަލު ވުމަށް ފަހު އެ ކުލަބުގެ ވެބްސައިޓަށް ދިން އިންޓަވިއުގައި ހޮއިބިއާ ބުނީ ޓޮޓެންހަމްގައި ދުނިޔޭގެ ފެންވަރުގެ ޓީމެއްގެ އިތުރުން ދުނިޔޭގެ ފެންވަރުގެ ކޯޗެއްވެސް އެބަހުރި ކަމަށެވެ. ޓޮޓެންހަމް އާމެދު އޭނާ ޝައުގުވެރިވާ އެއް ސަބަބަކީ އެއީ ކަމަށް އޭނާ ބުންޏެވެ.\nޑެންމާކުގެ މިޑްފީލްޑާ އިންގްލެންޑަށް ބަދަލުވީ 2016 ވަނަ އަހަރު އެވެ. ބަޔާން މިޔުނިކްގައި އޭނާ ވަނީ މެންޗެސްޓާ ސިޓީގެ މިހާރުގެ ކޯޗް ޕެޕް ގާޑިއޯލާގެ ކޯޗް ކަމުގެ ދަށުން މަސައްކަތް ކޮށްފަ އެވެ. އޭނާ ވަނީ ސައުތުހެމްޓަން އަށް ގާތްގަނޑަކަށް 100 މެޗު ކުޅެފަ އެވެ.\nޓްރާންސްފާ މާކެޓް ޓޮޓެންހަމް ހޮޓްސްޕާ


Food Trend: Basque cheese cake raha gadha!\nބާސްކް ބާންޓް ޗީޒް ކޭކެއް: މިހާރު އެންމެ ޓްރެންޑްވެގެން އުޅެނީ މި ވައްތަރުގެ ކޭކް -- ފޮޓޯ: އަރޯމީ.އެމްވީ\nފޮނިކާ އެއްޗެއްސަށް ވަރު ހުންނަ މީހުން ތަފާތު ކޮށްލަން ބޭނުން ކުރެވިދާނެ މިންގަނޑެއް އެނގޭ ހެއްޔެވެ؟ އެއީ ޗީޒްކޭކް މީރު މީހުންނާއި ޗީޒް ކޭކު ނުބައި މީހުނެވެ. މި މިންގަނޑުން އެނގޭ ގޮތުން ދުނިޔޭގައި އުޅެނީ އެ ފާޑުގެ ދެ ވައްތަރެއްގެ މީހުނެވެ؛ އެހެންވީމާ ކޮށްލެވެން އޮތީ ސުވަލެކެވެ: ތިއީ ޗީޒް ކޭކް މީރު މީހެއްތަ؟\nމިހާރަކީ ވަރަށް ދަތި އެހާ އުދަނގޫ ވެސް ދުވަސްވަރެކެވެ. އެކަމަކުވެސް ހިތްހަމަ ޖައްސާލަން އެންމެ އަވަހަށް ކުރެވޭނެ ކަމަކީ މީރު ކޮންމެވެސް އެއްޗެއް ތައްޔާރު ކޮށްލައިގެން ކާލުމެވެ. މި ދުވަސްވަރު އެގޮތަށް ވައިގައި ހިފައިގެން މި އުޅެނީ ބާސްކް ބާންޓް ޗީޒް ކޭކެވެ.\nމީގެ ވާހަކަ އެއްވެއް ވަރަކަށް އަޑު އަހައިފިން ހެއްޔެވެ؟\nސްޕެއިންގެ އެހެން ފޮނިކާތަކެތި ކަމުގައިވާ ޓްރެސްލެޗެސް އާއި ޗޫރޯސްގެ އަސްލެއް ކަމުގައި މި ކޭކު މިހާރު މިއޮތީ ރާއްޖެގެ ގޮނޑުދޮށަށް ލެއްގުމާއެކު ބޮޑު މަގުބޫލު ކަމެއް ވެސް ހޯދާފަ އެވެ. މަޝްހޫރު ކެފޭއަކުން މި ކޭކް އެމީހުންގެ މެނޫގައި ހިމަނާފައިވާ އިރު މިހާރުގެ މިއީ އެއްމެންގެ ވެސް އާ ފޭވަރިޓެވެ. ކަނަމަދު ކޭކައި ކަށިކެޔޮ ކޭކް ފަހަށްލައި ބާސްކް ބާންޓް ޗީޒް ކޭކް މިއޮތީ ވަޔާއެކު އަރައި ވަރަށް މަތީގަ އެވެ.\nއެހެން ޗީޒްކޭކްތަކާއި ބާސްކް ބާންޓް ޗީޒްކޭކް ތަފާތު ވަނީ އާއްމުކޮށް އަހަރުމެން މި ކައި ޗީޒްކޭކްގައި ބްލޫބެރީ ކަހަލަ ފިލިންއެއް ހުއްޓަސް މި ކޭކުގައި އެފަދަ ފިލިން އެއް މަތީގައި ދުއްވާފައެއް ނުހުރެ އެވެ. އަދި ކްރަސްޓެއް ވެސް ނުހުރެ އެވެ. ނަމަވެސް ފޮނި ރަހަ އާއި އެއްވަރަށް ކްރީމްޗީޒުން ރަހަ އެއްވަރުކޮށްލާފައިވާ މި ކޭކްގެ އެތިކޮޅެއް ކާލުމުން އެހެން ޗީޒްކޭކް ތަކެެކޭ އެއްގޮތަށް އަނގައިގެ ތެރެއަށް ރީޗަށް ވިރިގެން ދެއެވެ.\nވަަރަށް މީރުކޮށް ބާންޓް ޗީޒްކޭކް އަޅާ މީހުން ވެސް މިހާރު މި މާލޭގައި ވެސް އަތޮޅުތަކުގެ ރަށްރަށުގައި އެބައުޅެ އެވެ. އޭގެ އެކަކީ ޒުވާން އައިމިނަތު އިފާދާ އެވެ.\nއޭނާ ބުނާ ގޮތުގައި މި ކޭކަކީ އެހެން ކޭކުތައް ގޮތަށް ބަލާލަން މާ ރީތި ކޭކަށް ނުވެދާނެ އެވެ. ކޭކްގައި ހުންނަނީ ވެސް ރަސްޓިކް ލުކެކެވެ. ބާންޓް ކޭކުގެ މަތި މި ހުންނަނީ ގާތްގަނޑަކަށް އަނދާފައި ހުންނަ ކަހަލަ ގޮތަށެވެ. އެހެންވާ ގޮތަކީ މި ކޭކް ފިހަނީ އަވަންގައި ވަރަށް ކުޑައިރުކޮޅެއްގައި ގިނި ގަދަކޮށް ކަމުން މަތި އެއްކޮށް ކެރެމަލައިޒްޑް ވާތީ އެވެ. ނަމަވެސް މިއީ ކެރަމަލް ޕުޑިން އަށްވުރެ ރިޗް، މާ މީރު ރަހައެށް ލާ ކޭކެވެ. އެހެންކަމުން "އަގްލީ ބަޓް ޑެލިޝަސް" ކެޓަގަރީއަށް މި ކޭކު ބަރާބަރަށް ފެތެ އެވެ.\nތަފާތު ގޮތްގޮތަށް ފޮންޑަންޓް އަދި ޗޮކްލެޓް ކްރީމާއި އައިސިން އަޅައިގެން ހަދާ ކޭކް ބަލައިލަން ކަމުދިޔަސް އަނގަޔަށް މީރު ނުވުމަކީ އެންމެ ބޮޑު އެއް ޝަކުވާއެވެ. އެހެންވީމާ ބަލައިލަން ކަމުނުދިޔަސް މި ކޭކުގެ ރަހަ މީރިއްޔާ ނިމުނީ ނޫން ހެއްޔެވެ؟ މި ކޭކް މިހާރު ވަރަށް މަގުބޫލުވެފައި ހިނގަ އެވެ. މި ކޭކް އަދި ޓްރައި ނުކުރާނަމަ ކޮފީއަކާއި އެއްކޮށް ޓްރައިކޮށްލަ ބަލާށެވެ. ހަމަ އަނގައިގެ ތެރެއަށް ވިރިގެންދާނެ އެވެ. މި ރަހަ ގަދަވާނެ އެވެ.


SunOnline: ހަތަރު ސަތޭކަ ޔުނިޓާ ހަމަޔަށް ކަރަންޓް ބޭނުންކުރާ ފަރާތްތަކަށް ތެލުގެ ސާޗާޖާއެކު ފަސް މަސް ދުވަހުގެ ސަބްސިޑީ ދޭގޮތަށް ހަމަޖައްސައިފި\nމާލޭގައި 400 ޔުނިޓާ ހަމަޔަށް ކަރަންޓް ބޭނުންކުރާ ފަރާތްތަކަށް ތެލުގެ ސާޗާޖުގެ އިތުރުން މިމަހުން ފެށިގެން ފަސް މަސް ދުވަހު ވަންދެން ސަބްސިޑީ ވެސް ދޭ ގޮތަށް ނޭޝަނަލް ސޯޝަލް ޕްރޮޓެކްޝަން އެޖެންސީން އެންސްޕާ އިން ހަމަޖައްސައިފި އެވެ.\nނޫސްވެރިނަށް މައުލޫމާތު ދެއްވަމުން އެންސްޕާގެ ޗެއާމަން އިބްރާހިމް ވަހީދު މިއަދު ވިދާޅުވީ ކަރަންޓްގެ މައްސަލަ ހައްލުކުރުމަށް ރައީސުލްޖުމްހޫރިއްޔާ މުހައްމަދު ނަޝީދު އުފައްދަވާފައިވާ ޓާކްސް ފޯހުން އެމައްސަލަ ހައްލުކޮށް މިމަސް ނިމުގެ ކުރިން އިޢުލާންކުރާނެ ކަމަށް ކުރިން އިޢުލާންކޮށްފައިވާ ކަމަށާއި އެހެން ނަމަވެސް އަދި ހަމައެކަނި އިޢުލާން މި ކުރެވުނީ މާލޭ ސަރަހައްދުގެ ކަރަންޓް ޔުނިޓްތަކަށް ސަބްސިޑީ ދިނުމަށް ހަމަޖެހިފައިވާ އުސޫލު ކަމަށެވެ. އެގޮތުން އަލަށް ހަމަޖެއްސި އުސޫލުގެ ދަށުން އެއް ޔުނިޓުން ފެށިގެން 300 ޔުނިޓާ ހަމަޔަށް ކަރަންޓް ބޭނުންކުރާ ފަރާތްތަކަށް، މިދިޔަ އަހަރުގެ ނޮވެމްބަރު މަހުގެ ނިޔަލަށް ޗާޖުކުރި މިންވަރަށް ވުރެ ދަށްވާނެ ކަމަށް ވެސް ވަހީދު ވިދާޅުވި އެވެ. އަދި މިދިޔަ މަހުން ފެށިގެން ހަ މަސް ދުވަސް ވަންދެން ޑޮމެސްޓިކް ކަރަންޓް ބޭނުންކުރާ ފަރާތްތަކަށް ތެލުގެ ސާޗާޖު ވެސް ދައްކައިދޭނެ ކަމަށާއި އޭގެ ތެރޭގައި 400 ޔުނިޓަށް ވުރެ މަތިން ކަރަންޓް ބޭނުންކުރާ ގެތައް ވެސް ހިމެނޭ ކަމަށް ވަހީދު ވިދާޅުވި އެވެ.\nވަހީދު އަދި ވިދާޅުވީ މިއަހަރު ކުރީކޮޅު ސަރުކާރުން 15،704 ފަރާތަކަށް ސަބްސިޑީ ދޭން ފެށި ކަމަށާއި އެހެން ނަމަވެސް އޭގެ ތެރެއިން ސަބްސިޑީ ބޭނުން ކަމަށް އެދިފައި ނުވާ 8،805 ފަރާތަށް ވެސް މާޗާއި އެޕްރީލް މަހުގެ ސަބްސިޑީ ދޭން ނިންމާފައިވާ ކަމަށެވެ. އަދި އެބައި މި މަހާއި މިދިޔަ މަހުގެ ކަރަންޓު ބިލުން އުނިކުރާނެ ކަމަށް ވަހީދު ވިދާޅުވި އެވެ.\nވަހީދު ވިދާޅުވީ އަލަށް ހަމަޖެއްސި އުސޫލުގެ ދަށުން މާލޭގައި ކަރަންޓް ބޭނުންކުރާ މީހުންގެ ތެރެއިން ގާތްގަނޑަކަށް 50 ޕަސެންޓް ފަރާތްތަކަށް ސަބްސިޑީ ލިބިގެންދާނެ ކަމަށެވެ.\nއަލަށް ހަމަޖެއްސި އުސޫލާ އެއްގޮތަށް ކަރަންޓް ބިލު ހެދުން ލަސްކުރުމަށް ސްޓެލްކޯ އަށް މިހާރު އަންގާފައިވާނެ ކަމަށް އެންސްޕާ އިން ބުނެ އެވެ. އަދި މިހާރު ސަބްސިޑީ ދިނުމަށް ހަމަޖައްސާފައިވާ މުއްދަތަށް ފަހު ސަބްސިޑީ ދެން ލިބޭނީ އެކަމަށް އެދި ހުށަހަޅާ ފަރާތްތަކުގެ ތެރެއިން ޝަރުތު ހަމަވާ ފަރާތްތަކަށް ކަމަށް ވެސް އެންސްޕާ އިން ބުނެ އެވެ.\nއެންސްޕާއިން ކަރަންޓް ސަބްސިޑީ ދިނުމަށް ކަނޑައަޅާފައިވާ އާ މިންގަނޑު ހާމަކޮށްފައިމިވަނީ ކަރަންޓްގެ އަގު ކުޑަކުރުމަށް ގޮވާލާ އިދިކޮޅު ޑީއާރުޕީން މިރޭ މުޒާހަރާއެއް ބާއްވާނެ ކަމަށް ބުނެފައި ވަނިކޮށެވެ.


Dhuniyege Enme Maguboolu Diving Manzilakah Raajje Hovijje - Vaguthu\nދުނިޔޭގެ އެންމެ މަޤްބޫލު ޑައިވް މަންޒިލަކަށް ރާއްޖެ ހޮވިއްޖެ\nވޯލްޑް ޓްރެވަލް އެވޯޑްސްގެ ގްރޭންޑް ފިނާލޭގައި ދުނިޔޭގެ އެންމެ މަޤްބޫލު ޑައިވް މަންޒިލަކަށް ދިވެހިރާއްޖެ ހޮވިއްޖެއެވެ.\nމޯލްޑިވްސް މާކެޓިންގ އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) އިން ނެރުނު ބަޔާނެއްގައި ބުނެފައިވަނީ މިފަދަ އެވޯޑެއް ރާއްޖެއަށް ލިބުމަކީ ރާއްޖޭގެ ފަތުރުވެރިކަން ދުނިޔޭގެ އެންމެ މަތީ ފެންވަރުގައި ބަލައިގަތުން ކަމަށާއި ފަތުރުވެރިން ގަޔާވާ މަންޒިލެއްގެ ގޮތުގައި ރާއްޖެ ހެދުމަށް ތަފާތު އެތައް މަސައްކަތްތަކެއް ކުރަން ޖެހޭ ކަމަށެވެ.\nދުނިޔޭގެ ފަތުރުވެރިކަމުގެ ސިނާއަތުގައި ދެވޭ އެންމެ ޝަރަފުވެރި އެއް އެވޯޑް ރާއްޖެއަަށް ލިބިފައިވާއިރު ވޯލްޑް ޓްރެވަލް އެވޯޑްސްގެ ގްރޭންޑް ފިނާލޭގައި ރާއްޖެ ވާދަކޮށްފައިވަނީ ތައިލެންޑް، ހަވާއި، މޮރިޝަސް، އޮސްޓްރޭލިއާ، ޝީޝެލްސްގެ އިތުރުން އެމެރިކާ އާއެކުގައެވެ.\nޓޫރިޒަމްގެ ތަފާސް ހިސާބުތަކުން ދައްކާގޮތުގައި، މި އަހަރުގެ އޮކްޓޯބަރުގެ ނިޔަލަށް ރާއްޖެއަށް 1.2 މިލިއަން ފަތުރުވެރިން ވަނީ ޒިޔާރަތްކޮށްފައެވެ. މިއީ މިދިޔަ އަހަރާއި އަޅާ ބަލާއިރު، 7.3 ޕަސެންޓުގެ ކުރި އެރުމެކެވެ. މިދިޔަ އަހަރު މިހާތަނަށް ރާއްޖެއަށް ޒިޔާރަތްކޮށްފައި ވަނީ 1.1 މިލިއަން ފަސެންޖަރުންނެވެ. އޭގެ ތެރެއިން 65 އިންސައްތަ އަށްވުރެ ގިނަ ފަތުރުވެރިން ޒިޔާރަތްކޮށްފައިވަނީ ރާއްޖޭގެ ކަނޑު އަޑީގެ ރީތިކަން ތަޖުރިބާ ކޮށްލުމަށެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން މި އަހަރު މިހާތަނަށް އެންމެ ގިނައިން ފަތުރުވެރިން ޒިޔާރަތްކޮށްފައި ވަނީ ޔޫރަޕުންނެވެ.\nރާއްޖެއަށް ދެވަނައަށް އެންމެ ގިނަ ފަތުރުވެރިން ޒިޔާރަތްކޮށްފައި ވަނީ އޭޝިއާ ސަރަހައްދުންނެވެ. އޭޝިއާ ސަރަހައްދުން ރާއްޖެއަށް 517722 ފަތުރުވެރިން ވަނީ ޒިޔާރަތްކޮށްފައެވެ. މިއީ މިދިޔަ އަހަރާއި އަލާބަލާއިރު، 1.3 ޕަސެންޓްގެ ކުރިއެރުމެކެވެ.\nޑިސެމްބަރު 3, 2018 10:31\nބަލަގަ މީ އަބަދުވެސް ދައްކާ ވަހަކަ އެކެއް ނޫންތަ!\nޑިސެމްބަރު 11, 2018 21:09\nތީ ދޮގުވާހަކައެއް އެންމެ މަގުބޫލީ ސިޔާސީ ގޮތުން ރާއްޖެ


Liverpool ah dhaanee club veringe ithubaaraa eku: Gerrard | Mihaaru\nދުނިޔޭގެ ކުޅިވަރު / ސްޓީވެން ޖެރާޑް\nލިވަޕޫލަށް ދާނީ ކްލަބް ވެރިންގެ އިތުބާރާ އެކު: ޖެރާޑް\n26 ފެބުރުއަރީ 2021 - 10:37\nގްލާސްގޯ (ފެބްރުއަރީ 26) - ލިވަޕޫލް ކޯޗަކަށް އޭނާ ގެންދަން ގިނަ ބަޔަކު ބޭނުންވާނެ ކަމަށާއި އެކަމަކު އެ ޓީމާ ހަވާލުވެވޭނީ ކްލަބްގެ ވެރިންގެ ފުރިހަމަ އިތުބާރު ލިބުމުން ކަމަށް ރޭންޖާސްގެ ކޯޗު އަދި ލިވަޕޫލްގެ ކުރީގެ ކެޕްޓަން ސްޓީވެން ޖެރާޑް ބުނެފި އެވެ.\nއުމުރުން 40 އަހަރުގެ ޖެރާޑް ކޯޗިން ކެރިއަރު ފެށީ ލިވަޕޫލް ޔޫތު ޓީމުންނެވެ. ޖެރާޑް، ރޭންޖާސްގެ ކޯޗުކަމާ ހަވާލުވީ 2018 ވަނަ އަހަރުގެ ޖޫން މަހުގަ އެވެ. ޖެރާޑް އެ ޓީމާ ހަވާލުވީ ހަތަރު އަހަރުގެ ކޮންޓްރެކްޓެއްގަ އެވެ.\nމި ސީޒަނުގައި ޖެރާޑްގެ ކޯޗުކަމުގައި ރޭންޖާސް އޮތީ ތަފާތު ފޯމެއްގަ އެވެ. ސްކޮޓްލޭންޑް ލީގުގައި މި ސީޒަނުގައި މިހާތަނަށް ކުޅުނު 30 މެޗުން ރޭންޖާސް ބަލިވެފައިނުވާއިރު، އެ ޓީމު ލީގުގެ އެއް ވަަނައިގައި އޮތީ 18 ޕޮއިންޓުގެ ލީޑަކާ އެކު އެވެ. ރޭންޖާސް ވަނީ ޔޫރޮޕާ ލީގުގެ ގަދަ 16 ޓީމުގެ ބުރުން ވެސް ފުރުސަތު ހޯދައިފަ އެވެ.\nލިވަޕޫލްގެ ކޯޗު ޔާގެން ކްލޮޕްގެ ކޮންޓްރެކްޓް ހަމަވާނީ 2024 ވަނަ އަހަރު އެވެ. ކްލޮޕްގެ އެއްބަސްވުން ހަމަވުމުން ލިވަޕޫލާ ދެން ހަވާލުވާނީ ޖެރާޑް ކަމަށް އިނގިރޭސި މީޑިއާ ތަކުން ރިޕޯޓްކުރެ އެވެ.\n"ދަ މެއިލް އޮން ސަންޑޭ" ގެ ފަރާތުން ޑެނީ މާފީ ކުރި ސުވާލަކަށް ޖެރާޑް ބުނީ ލިވަޕޫލް ކެޕްޓަނެއްގެ ގޮތުގައި ގިނަ އަހަރުތަކެއް ވަންދެން ހުރުމުގެ ފައިދާނަގައި އެ ގޮތަށް ޓީމާ ހަވާލުވާން ބޭނުންނުވާ ކަމަށެވެ.\n"އަހަންނަށް ގަބޫލުކުރެވިފައި އޮތްގޮތުގައި ވަރަށް ގިނަ ސަޕޯޓަރުން ބޭނުންވޭ (ކްލޮޕަށް ފަހު) އަހަރެން ޓީމާ (ލިވާޕޫލް)އާ ހަވާލުވާން. އެއީ އަހަރެން ގިނަ ދުވަސްތަކެއް ވަންދެން ކްލަބް ކެޕްޓަނަކަށް ހުރީމަ ކަމަށް ވެސް ވެދާނެ،" ޖެރާޑް ބުންޏެވެ.\n"އެކަމަކު އެ ހުރިިހާ ކަމަކަށް ވުރެން ބޮޑަށް އަހަރެން ދެކޭ ގޮތުގައި އެންމެ މުހިއްމީ ކްލަބްގެ ވެރިންގެ އިތުބާރު އަހަންނަށް އޮތުން. އަހަންނަކީ ލިވަޕޫލާ ހަވާލުވާން އެކަށީގެންވާ ކޯޗުކަމަށް ލިވަޕޫލްގެ ވެރިން ގަބޫލުކުރުން އެއީ އެންމެ މުހިއްމު ކަންތައް،"\nއޭނާ ބުނީ ލިވަޕޫލް ކޯޗަކަށް އޭނާ ގެންދަން ބަލަން ޖެހޭނީ ޓީމުގެ ކުރީގެ ކުޅުންތެރިއެއްގެ ނަޒަރުން ނޫން ކަމަށާއި ކޯޗިންގައި އޭނާ ކުރާ މަސައްކަތަށް ކަމަށެވެ.\nއެންމެ ފަހުން ކުޅުނު މެޗުތަކުގައި ލިވަޕޫލްގެ ނަތީޖާތަކަށް ވަރަށް ބޮޑަށް އަސަރުކޮށްފައިވާއިރު، އެ ޓީމުގެ ކޯޗުކަމުގައި ކްލޮޕްގެ މުސްތަގުބަލާ މެދު މީޑިއާގައި ވާހަކަ ދެކެވުނެވެ. ދާދި ފަހުން ކްލޮޕް ބުނީ އޭނާގެ ހުރިހާ ފޯކަސް އެއް ހުރީ ލިވަޕޫލަށް ކަމަށާއި ކްލަބްގެ ވެރިންނާ ވެސް އޭނާގެ ގުޅުން ރަނގަޅު ކަމަށެވެ.\nޖަރުމަނުގެ މީޑިއާ ބިލްޑް އިން ރިޕޯޓްކުރާ ގޮތުގައި މި ސީޒަނަށް ފަހު ކްލޮޕް ލިވަޕޫލް ދޫކޮށްލުމުގެ ފުރުސަތު ބޮޑެވެ. އެކަމަކު ސްކައިސްޕޯޓްސްގެ ސްޕެނިޝް ފުޓްބޯލް އެނަލިސްޓް ގިލެމް ބަލާގު ބުނީ ލިވަޕޫލާއި ކްލޮޕްގެ ގުޅުން ވަރުގަދަ ކަމަށާއި އެ ޓީމާ އެކު ހަދާފައިވާ އެއްބަސްވުން ކްލޮޕް ފުރިހަމަކުރާނެ ކަމަށް ބުނެފަ އެވެ. ހާލަތުގެ ގޮތުން ކުރިއަށް އޮތްތަނުގައި ލިވަޕޫލުން ހުށަހެޅުމެއް ލިބިއްޖެނަމަ އެ ޓީމުގެ ކުރީގެ ކޯޗު ރަފައެލް ބެނިޓޭޒް ވެސް ލިވަޕޫލާ އަލުން ހަވާލުވުމުގެ ޝައުގުވެރިކަން އެބަހުރި ކަމަށް ބަލާގު ބުންޏެވެ.\nސްޓީވެން ޖެރާޑް ލިވަޕޫލް


Karugai alhaa fasheh "beynee" mas baanaa dhohttakun | Mihaaru\nކަރުގައި އަޅާ ފަށެއް "ބޭނީ" ދޮއްޓަކުން\n05 މާޗް 2020 - 07:36\nއޮސްޓްރޭލިއާގެ މެލްބަންގެ ބުޓިކް ފިހާރެއްގައި އިޝްތިހާރުކުރަން މެނެކްއިންއެއްގައި އަޅުވާފައި އޮތް އަގުބޮޑު ވަސޭޗާ ބްރޭންޑްގެ ފަށެއް، މަސްބާނާ ދޮއްޓެއް ބޭނުންކޮށްގެން ވަގަށް ނެގި މީހަކު ހޯދަން ފުލުހުން އިއުލާންކޮށްފި އެވެ.\nމި ވައްކަންކޮށްފައި ވަނީ މިދިޔަ މަހުގެ 24 ވަނަ ދުވަހުގެ ރޭ ދަންވަރު ކަމަށް ފުލުހުން ބުންޏެވެ. ވައްކަން ކުރި މީހާ ހޯދަން ފުހުން އިއުލާންކުރި އިރު، ވިކްޓޯރިއާ ފުލުހުން ވަނީ ވައްކަން ކުރި މީހާގެ އެކަން ކުރާ މަންޒަރު ފެންނަ ސީސީޓީވީ ފުޓެޖެއް ވެސް ސޯޝަލް މީޑިއާގައި ހިއްސާކޮށްފަ އެވެ.\nއެކަމަކު އޭނާ ހޯދަން އާންމުންގެ އެހީ އަށް އެދުނީ ސީދާ ކާކުކަން ސާފުނުވެގެންނެވެ. ފުލުހުން ބުނެފައިވާ ގޮތުގައި ފަށް ވަގަށް ނެގުމަށް ފަހު ދޮށި ދޫކޮށްލާފައި ދިޔަ މީހާ އަކީ އުމުރުން 40-50 އަހަރާ ދެމެދުގެ، އިސްކޮޅުގައި ގާތްގަނޑަކަށް ފަސް ފޫޓް ނުވަ އިންޗި ހުރި ކަމަށް ބެލެވޭ މީހެކެވެ.\nފުލުހުން ބުނިގޮތުގައި ވަގުކަލޭގެ ވައްކަންކުރި ކަމަށް ބެލެވެނީ ފިހާރައިގެ ތެރޭގައި މެނެކްއިން ބަހައްޓާފައި އިން ދިމާލުގައި އިން ބިއްލޫރިގަނޑުގައި ލޯ ވަޅެއް އަޅައިގެން އޭގެ ތެރެއިން ދޮށި ވައްދައިގެންނެވެ. އަދި އެކަން އޭނާ އަށް ކާމިޔާބުކުރެވުނީ ގާތްގަނޑަކަށް ތިން ގަޑިއެއްހާ އިރު ފަހުންނެވެ.\nވައްކަން ކުރި ދޮށި ވެއްދި ލޯވަޅު ވަގުތީ ގޮތުން ބައްދާފައި.\nފިހާރައިގެ ވެރިޔާ ސްޓީވެން އެޑިގްރާޓީ މީޑިއާތަކަށް ބުނީ މަސްބާނާ ދޮއްޓަކުން ދުވަހަކު ވެސް ފަށެއް ބޭނި ވާހަކަ އަޑެއް ނާހާ ކަމަށާއި އެކަމަށް ވަގުކަލޭގެ ތިން ގަޑިއެއްހާ އިރު އާދަޔާހިލާފު ގޮތަކަށް ވައްކަން ކުރަން އުޅުމަކީ ގަބޫލުކުރަން ވެސް ދަތި ކަމެއް ކަމަށެވެ.\nވަގަށް ނެގި މެޑޫސާ މެޑަލަން ފަށުގެ އަގަކީ 799 ޑޮލަރެވެ.\nއިތުރު ލިޔުންތައް ކުށްކުރުން އޮސްޓްރޭލިއާ ވައްކަމާއި ފޭރުން


Jaluthakuge Audit Commissionge Masahkaithah Avahah Niman Edhihje\nޝެއިހް އިމްރާން، ޖަލުތަކުގެ އޮޑިޓް ކޮމިޝަނުގެ މެމްބަރުންނާ ބައްދަލު ކުރައްވަނީ.-- ފޮޓޯ: ހޯމް މިނިސްޓްރީ\nޖަލުތަކުގެ އޮޑިޓް ކޮމިޝަނުގެ މަސައްކަތްތައް އަވަހަށް ނިންމަން ހޯމް މިިނިސްޓަރު އެދިއްޖެ\nޖަލުތަކުގެ ހާލަތު ދެނެގަތުމަށް ރައީސް އިބްރާހިމް މުހައްމަދު ސޯލިހު އުފައްދަވާފައިވާ، ޖަލުތަކުގެ އޮޑިޓް ހެދުމާއިގުޅޭ ކޮމިޝަނުގެ މަސައްކަތްތައް އަވަހަށް ނިންމެވުމަށް ހޯމް މިނިސްޓަރު ޝެއިހް އިމްރާން އަބްދުﷲ މިއަދު އެދިވަޑައިގެންފި އެވެ.\nހޯމް މިނިސްޓަރު އެކަމަށް އެދިވަޑައިގެންނެވީ އެ ކޮމިޝަނުގެ މެމްބަރުންނާ ބައްދަލު ކުރައްވަ އެވެ. އެ ބައްދަލުވުމުގައި ޝެއިހް އިމްރާން ވިދާޅުވީ، އެ ކޮމިޝަނުގެ މަސައްކަތަކީ މުޅި މުޖުތަމައުގެ މަސްލަހަތާ ގުޅުންހުރި ކަމެއް ކަމަށެވެ.\nއެހެންކަމުން އެ މަސައްކަތް ވަރަށްބޮޑަށް ފަރުވާތެރި ކަމާއެކު އަވަހަށް ނިންމަން ޖެހޭ ކަމަށް މިނިސްޓަރު ވިދާޅުވި އެވެ. އަދި އެ ކޮމިޝަނުގައި ހިމެނެނީ، ފަންނީ ގޮތުން ގާބިލު، ތަޖުރިބާކާރު ބޭފުޅުން ކަމަށާއި އެ ބޭފުޅުންނާ މެދު ފުރިހަމަ އިތުބާރާއި ޔަގީންކަން އޮތް ކަމަށް ސެއިހް އިމްރާން ވިދާޅުވި އެވެ.\nޖަލުތަކުގެ އޯޑިޓެއް ހެދުމަކީ ސަރުކާރުގެ 100 ދުވަހުގެ ލަނޑުދަނޑިތަކުގެ ތެރޭގައި ހިމެނޭ ކަމެކެވެ. އެ އޯޑިޓް ހެދުމުގެ މައިގަނޑު ބޭނުމަކީ، ޖަލުތަކުގެ މިހާރުގެ ހާލަތު ބަލައި އިސްލާހު ކުރަން ހުރި ކަންކަން ފާހަގަކޮށް ރިޕޯޓެއް އެކުލަވާލުމެވެ. އަދި އެ ރިޕޯޓަށް ރިއާޔަތްކޮށް ޖަލުތަކުގެ ކަންކަން އިސްލާހުކޮށް ގައިދީންގެ ހައްގުތައް ކަށަވަރު ކުރުމާއި، ގައިދީންގެ އިންސާނީ ހައްގުތައް ލިބިދެވޭކަން ކަށަވަރު ކޮށްދިނުމެވެ.\nރައީސް އިބްރާހިމް މުހައްމަދު ސޯލިހު ރޭ އެކުލަވާލި އެ ކޮމިޝަނުގައި ތިއްބަވަނީ ހަތް މެމްބަރުންނެވެ. އެ މެމްބަރުންނަކީ؛ ޝައިހް އަހްމަދު އަބްދުލް ކަރީމް (ކޮމިޝަނުގެ ރައީސް) އާއި ޑރ. ޢަބްދުﷲ އިސްނީން ހިލްމީ އާއި ޝަހިންދާ އިސްމާއިލް އާއި އަހްމަދު މުހައްމަދުފުޅުގެ އިތުރުން އަލްއުސްތާޒާ ޒުލައިހާ ދާއޫދު އަދި އަލްއުސްތާޒާ ޝާދިޔާ އާދަމް އާއި އައިމިނަތު ނާހީން އަހްމަދެވެ.\nޖަލު ޕޮލިސް ހޯމް މިނިސްޓްރީ ޝެއިހް އިމްރާން


Bar council baa vejje, mihaaru shaugeh neiy! | Mihaaru\nބާ ކައުންސިލް ބާވެއްޖެ، މިހާރު ޝައުގެއް ނެތް!\nބާ ކައުންސިލްގެ ދެވަނަ ދައުރަށް މެމްބަރުން އިންތިޚާބު ކުރާއިރު އެއްވެސް ވާދަވެރިކަމެއް މިފަހަރު ނެތް\nބާ ކައުންސިލްގެ އެގްޒެކެޓިވް ކޮމެޓީގެ ބައެއް މެމްބަރުން ރައީސާ އެކު: އެ ކައުންސިލްގެ އިންތިޚާބުގައި މިފަހަރު ވާދަވެރިކަމެއް ނެތް -- ފޮޓޯ/ރައީސް އޮފީސް\n08 ޖޫން 2022 - 06:57\nފަންނީ ދާއިރާތަކުގެ ތެރެއިން ރާއްޖޭގައި އެންމެ ދަތި ހާލުގައި އުޅެން ޖެހުނު ބަޔަކީ ވަކީލުންނެވެ. ގާނޫނީ ބެލެނިވެރިއަކު ނެތި މަގުމަތިވެފައި އެތައް ޒަމާނެއް ވަންދެން ތިއްބެވެ. ހަމައެއް ލަމައެއް ނެތި ވަކީލުންނާ މެދު ފިޔަވަޅު އަޅަމުން ދިޔައީ ސިޔާސީ ގޮތުންނެވެ. ވަކީލުން އަމިއްލަ އަށް ކަނޑައަޅާ ސެލްފް ރެގިއުލޭޓްރީ މުއައްސަސާއެއްގެ ގޮތުގައި ބާ ކައުންސިލެއް އުފެއްދުމުގެ އަޑުތައް ގަދަވީ އެ ހިތި މާޒީގެ ތެރެއިންނެވެ.\nފުރަތަމަ ބާ ކައުންސިލް އުފެދުނުތާ ތިން އަހަރު ވާން ގާތްވެ، އަދި އާ ދައުރަކަށް މެމްބަރުން އިންތިހާބު ކުރަން ތައްޔާރުވަމުން ދާއިރު، މިހާރު ފެންނަނީ އެހެން މަންޒަރެވެ. ވަކީލުންނަށް ބާ ކައުންސިލް މިހާރު އެހާ މުހިންމެއް ނުވި އެވެ. އިންތިހާބު ކައިރިވަމުން އަންނައިރު އިވެނީ ހިތްހަމަނުޖެހުންތަކެވެ.\nފުރަތަމަ ބާ ކައުންސިލްގެ އިންތިހާބު 2019 ވަނަ އަހަރު ބޭއްވިއިރު ސިޔާސީ ޕާޓީއެއްގެ ރިޔާސީ ޕްރައިމަރީއަކާ އެއްވަރަށް ވާދަވެރި އެވެ. ރައީސް ކަމަށް ކުރިމަތިލެއްވީ ގާނޫނީ ދާއިރާއިން އެންމެ ފުންނާބު އުސް އަދި އެންމެ މަޝްހޫރު ދެ ނަމެވެ. ނައިބު ރައީސް ކަމަށް ކުރީގެ ބަންޑާރަ ނައިބެވެ.\nބާ ކައުންސިލަށް ޝައުގެއް ނެތް!\nއެގްޒެކެޓިވް ކޮމެޓީގައި އޮތް ހަ މަގާމަށް ވެސް އޭރު މަޝްހޫރު އެތައް ބޭފުޅުންނެއް ވާދަކުރި އެވެ. ކެމްޕެއިނަށް ނިކުތީ ބޮޑެތި ކޯލިޝަން ހަދައިގެންނެވެ. އޭގެ ތިން އަހަރު ފަހުން އަންނަ ހަފުތާގައި ބާ ކައުންސިލްގެ އެގްޒެކެޓިވް ކޮމެޓީގެ ދެވަނަ ދައުރަށް މެމްބަރުން ހޮވާއިރު މިފަހަރު ޝައުގުވެރި ކަމެއް ނެތެވެ.\n"މިސާލަކަށް ބިލްތަކާ ބެހޭގޮތުން އެއްޗެއް ބުނަން ބަލާއިރު ބާ ކައުންސިލްގެ އާންމު މެމްބަރުން އެބަޖެހޭ ދެއްތޯ ބައިވެރިވާން. ބާއެއް ހިންގާނީ އެތަނެއްގައި މެމްބާޝިޕް އެކަމުގައި އުޅެގެން." މައުމޫން ވިދާޅުވި އެވެ.\nރައީސް ކަމަށް ދެ ބޭފުޅަކު ކުރިމަތިލެއްވުން ފިޔަވައި ދެން ތިބި މަގާމުތަކަށް އެއްވެސް ވާދަވެރިކަމެއް ނެތެވެ. އެގްޒެކެޓިވް ކޮމެޓީ އަށް ހަ މެމްބަރުން ހޮވަން ޖެހޭއިރު، ކުރިމަތިލެއްވީ ފަސް ބޭފުޅުންނެވެ. ނައިބު ރައީސް ކަމަށް ވާދަކުރައްވަނީ އެންމެ ބޭފުޅެކެވެ. އެހެންވެ، ރައީސްގެ މަގާމު ފިޔަވައި ދެން ތިބި މަގާމުތަކަށް ދާން ޖެހެނީ ފެންނަ ނުފެންނަ ވޯޓަކަށެވެ.\nއެ އިންތިހާބުގައި ވާދަކުރާ ބޭފުޅަކު ވިދާޅުވީ މިފަހަރުގެ އިންތިހާބުގައި ވާދަވެރިކަން ކުޑަވީ ބާ ކައުންސިލުން އިންތިހާބާ ގުޅޭގޮތުން ހެދި ގަވާއިދުތަކުގެ ސަބަބުންނެވެ. އެވަރުގެ އިންތިހާބަކާ އެކަށީގެންނުވާ ވަރުގެ ފީއެއް ނެގުމާއި އިލެކްޓްރޯނިކް ވޯޓިން ނިޒާމަކަށް ދާން ނިންމުމަކީ އޭނާގެ ކަންބޮޑުވުމެކެވެ.\n"މި އުޅެނީ 5،000ރ. ބޮޑުވެގެނެއް ނޫން. މުސާރައެއް ނުލިބޭ މަގާމަކަށް ކުރިމަތިލާން ފައިސާ ހަރަދު ކޮށްފައި އެކަމަށް ކެމްޕެއިން ކުރުމާއި ވަގުތު ދޭން ގިނަ މީހުންނަށް ވޯތު ކަމަކަށް ނުވަނީ،" އޭނާ ވިދާޅުވި އެވެ.\nވަކީލުންތަކެއް ހުވާ ކުރައްވަނީ -- ފައިލް ފޮޓޯ: މިހާރު\nއޭނާ ވިދާޅުވި ގޮތުގައި ބާ ކައުންސިލާ މެދު ގިނަ ވަކީލުންގެ ހިތްހަމަނުޖެހުންތައް ބޮޑެވެ. އެއީ ބާ ކައުންސިލުން ކަންކަން ނިންމުމުގައި ވަކީލުންގެ މަޝްވަރާ އެކަށީގެންވާ ގޮތަށް ނުހޯދާތީ އެވެ. އަދި ބޮޑެތި ކަންކަމުގައި އެ ކައުންސިލްގެ އެހީއެއް ނުލިބޭ ކަމަށް އޭނާ ވިދާޅުވި އެވެ.\nބާ ކައުންސިލްގެ ރައީސް މައުމޫން ހަމީދު ވިދާޅުވި ގޮތުގައި ބާ ކައުންސިލުން ކަންކަން ނިންމުމުގައި ވަކީލުންގެ ހިޔާލު ހޯދެން ހުރި ހުރިހާ ގޮތަކަށް ހިޔާލު ހޯދަން މަސައްކަތް ކުރެ އެވެ. އެކަމަކު ވަކީލުންގެ ހިޔާލު ހޯދަން ހުޅުވާލުމުން ގިނަ ވަކީލުންގެ ބައިވެރިވުން ބާ ކައުންސިލަށް ނުލިބޭ ކަމަށް އޭނާ ވިދާޅުވި އެވެ.\nއޭނާ ވިދާޅުވި ގޮތުގައި މުޖްތަމައުގެ އާންމު މަސްލަހަތާ ގުޅުންހުރި ކަންކަމުގައި ބާ ކައުންސިލްގެ ހިޔާލު ހާމަ ކުރުމުގައި ވެސް ވަކީލުންގެ ފަރާތުން ލިބޭ އެއްބާރުލުން ކުޑަ އެވެ.\n"ޕަބްލިކް އިންޓްރެސްޓް ކަންކަމުގައި ބަސް ބުނަން ބަލާއިރު، މިސާލަކަށް ބިލްތަކާ ބެހޭގޮތުން އެއްޗެއް ބުނަން ބަލާއިރު ބާ ކައުންސިލްގެ އާންމު މެމްބަރުން އެބަޖެހޭ ދެއްތޯ ބައިވެރިވާން. ބާއެއް ހިންގާނީ އެތަނެއްގައި މެމްބާޝިޕް އެކަމުގައި އުޅެގެން،" އޭނާ ވިދާޅުވި އެވެ.\nބާ އިމްތިހާންގެ ފީ ބޮޑުވުމުގެ ހިތްހަމަނުޖެހުން\nބާ ކައުންސިލްގެ އިންތިހާބު ބޯމަތިވެފައި އޮއްވާ ބާ އިމްތިހާނަށް ބޮޑު ފީއެއް ނަގަން ނިންމުމަކީ ވެސް އެތައް ބައެއްގެ މީހުންގެ ހިތްހަމަނުޖެހުމެކެވެ. އެ އިމްތިހާނަށް 10،000ރ. ދައްކަން ޖެހުނެވެ. އެއް ބަޔަކު ތުހުމަތު ކުރީ ގާނޫނީ ދާއިރާ އަށް އަލަށް ވަންނަ މީހުންނަށް ހުރަސް އަޅަން ކުރާ ކަމެއްގެ ގޮތުގަ އެވެ.\nދުނިޔޭގެ ހުރިހާ ތަނެއްގައި ވެސް ބާ އެގްޒާމްގެ ފީއަކީ 100 ޕަސެންޓް ރިކަވާ ކުރާ އެއްޗެއް-- މައުމޫން\nއެހެން ނަމަވެސް މައުމޫން ވިދާޅުވި ގޮތުގައި ފީ ބޮޑުވީ ފެންވަރު ރަނގަޅު ބާ އިމްތިހާނެއް ބޭއްވުމަށް ކުރަންޖެހުނު ހަރަދުގެ ސަބަބުންނެވެ. އޭނާ ވިދާޅުވި ގޮތުގައި ވަކީލުންނަކީ އެތައް ބައެއްގެ ހައްގުތަކާ ގުޅުންހުރި މުހިންމު މަސައްކަތްތަކެއް ކުރާ ބަޔަކަށް ވާއިރު ބާ އެގްޒާމަކީ އާދައިގެ އިމްތިހާނެއް ނޫނެވެ.\n"އަޅުގަނޑުމެންގެ ފޯކަސްއަކީ ކްރެޑިބަލް ބާ އެގްޒާމެއް ހެދުން. އެހެންވެގެން ބާ އެގްޒާމްގެ ޑިވެލޮޕްމަންޓް ކޮސްޓް ބޮޑުވީ. އެ މިންގަނޑަށް ހަދަންޏާ މިވަރަށް މިވަގުތު ހެދެން އޮތީ،" ބޭރުގެ ފަންނީ ފަރާތްތަކާ ހަވާލުކޮށްގެން ޑިޒައިންކުރި ބާ އިމްތިހާނާ ގުޅޭގޮތުން އޭނާ ވިދާޅުވި އެވެ.\nބާ ކައުންސިލްގެ ރައީސް މައުމޫން ހަމީދު -- ފޮޓޯ/މިހާރު\n"ބާ އެގްޒާމަކުން އަޅުގަނޑުމެން މުޖްތަމައުގެ އާންމު މީހުންނަށް މި ކަށަވަރުކޮށް ދެނީ އެ މީހުންގެ ހައްގުތައް ހިމާޔަތްކުރަން މި ހަވާލު ކުރެވެނީ ރަނގަޅު ބަޔަކާ ކަން. އެއީކީ ބަޔަކު މި ފަންނަށް ވަނުމަށް ހުރަސް އެޅުމުގެ ގޮތުންނެއް ކުރާ ކަމެއް ނޫން،" މައުމޫން ވިދާޅުވި އެވެ.\nއޭނާ ވިދާޅުވި ގޮތުގައި ފީގެ ގޮތުގައި 10،000ރ. އަކީ މިފަހަރުގެ ބާ އިމްތިހާނަށް ހިނގާނެ ހަރަދާ އަޅާ ބަލާއިރު ކުޑަ އަގެކެވެ. އޭނާ ވިދާޅުވި ގޮތުގައި ފީގެ އަގު ކަނޑައަޅަނީ ހިނގާނެ ހަރަދާއި އިމްތިހާނުގައި ބައިވެރިވާ މީހުންގެ އަދަދަށް ބަލައިގެންނެވެ.\n"ދުނިޔޭގެ ހުރިހާ ތަނެއްގައި ވެސް ބާ އެގްޒާމްގެ ފީއަކީ 100 ޕަސެންޓް ރިކަވާ ކުރާ އެއްޗެއް. މިފަހަރު 1،200 އެއްހާ މީހުން ނުވަތަ 800 އެއްހާ މީހުން ބާ އެގްޒާމްގައި ބައިވެރިވި ނަމަ 5،000ރ. އަށް އެ ފީ ކުޑަވީސް،" މައުމޫން ވިދާޅުވި އެވެ.\nއޭނާ ވިދާޅުވީ ދައުލަތަށް ބަރޯސާނުވެ، މިނިވަންކަމާ އެކު ބާ ކައުންސިލް ހިންގުމަށްޓަކައި ބާ ކައުންސިލަށް އާމްދަނީ ލިބޭނެ ގޮތްތަކެއް އޮންނަން ޖެހޭ ކަމަށެވެ. ދައުލަތުގެ ބަޖެޓުން ބާ ކައުންސިލަށް ދޭ ފައިސާ އަހަރުން އަހަރަށް މަދުކުރަމުން ގޮސް، އެހެން ގޮތްތަކުން ބާ ކައުންސިލަށް އާމްދަނީ ލިބޭނެ ގޮތެއް ހޯދުން މުހިންމު ކަމަށް އޭނާ ދެކެވަޑައިގަންނަވަ އެވެ.\nމިސާލަކަށް ވަކީލުންގެ އަތުން އަހަރީ ނުވަތަ މަހު ފީއެއް ނެގުމެވެ. އެކަމަށް ބައެއް ވަކީލުން އެއްބަހެއް ނޫނެވެ.\nއަޅުގަނޑުމެން ޑިވެލޮޕް މި ކުރީ ކްރެޑިބަލް ބާ އެގްޒާމެއް. ނަމަކަށް އެގްޒާމެއް ދެނީއެއް ނޫން-- މައުމޫން\nތިން އަހަރު ތެރޭގައި ނަތީޖާ ނެރެދެވިއްޖެތަ؟\nގާނޫނީ ދާއިރާގެ އެހެން ބޭފުޅަކު ވިދާޅުވި ގޮތުގައި ފުރަތަމަ ބޭއްވި ބާ ކައުންސިލްގެ އިންތިހާބުގައި އުފެދުނު ބޮޑު ވާދަވެރިކަމަށް ފަހު މާ ބޮޑު އެއްބާރުލުމެއް ގިނަ ވަކީލުންގެ ފަރާތުން ނުލިބެ އެވެ. އަދި ބާ ކައުންސިލާ މެދު ވަކީލުންގެ ގިނަ ހިތްހަމަނުޖެހުންތަކެއް ހުރި ކަމަށް އޭނާ ވެސް ގަބޫލު ކުރައްވަ އެވެ.\n"ބައެއް ސަބަބުތައް އެބަހުރި ގަބޫލު ވެސް ކުރެވޭ އަދި ރަނގަޅު ސަބަބުތަކެއް. ވަކީލުންނަށް ހޯދައިދެވެން ހުރި ލުއިތައް ހޯދައި ނުދެވުމާއި މިކަހަލަ ކަންކަން،" އޭނާ ވިދާޅުވި އެވެ.\nބާ ކައުންސިލް އަލަށް ފަށައިގަތުމުން ހުރި ގޮންޖެހުންތަކާއި ކޮވިޑް-19 އާ ގުޅިގެން ގިނަ ކަންތައްތަކެއް މަޑުޖެހުމަކީ ވަކީލުން އުއްމީދު ކުރިވަރުގެ ނަތީޖާއެއް ނުފެނުނު ކަމަށް އޭނާ ވިދާޅުވި އެވެ.\nބާ ކައުންސިލުން ބޭއްވި ބައްދަލުވުމެއްގައި ވަކީލުންތަކެއް -- ފައިލް ފޮޓޯ: މިހާރު\nއެހެން ނަމަވެސް މައުމޫން ދެކެވަޑައިގަންނަވާ ގޮތުގައި ގޮންޖެހުންތަކާ އެކު ވޭތުވެދިޔަ ތިން އަހަރު ބޮޑެތި ކާމިޔާބީތަކެއް ބާ ކައުންސިލުން ހާސިލްކުރި އެވެ. އެންމެ ބޮޑު ކާމިޔާބެއްގެ ގޮތުގައި އޭނާ ފާހަގަ ކުރެއްވީ ދުނިޔޭގެ ފެންވަރުގެ ބާ އެގްޒާމެއް ފުރަތަމަ ފަހަރަށް ރާއްޖެއަށް ގެނައުމެވެ. އެއީ އެހެން ގައުމުތަކުގައި ނަމަ 10 ވަރަކަށް އަހަރުގެ މަސައްކަތް ކަމަށް އޭނާ ވިދާޅުވި އެވެ.\n"ތިން އަހަރު ތެރޭގައި މުޅިން އަލަށް ތައާރަފް ކުރެވޭ ބާ އެގްޒާމެއް ޑިވެލޮޕް ކުރެވުމަކީ ވަރަށް ބޮޑު ކާމިޔާބީއެއް. އަޅުގަނޑުމެން ޑިވެލޮޕް މި ކުރީ ކްރެޑިބަލް ބާ އެގްޒާމެއް. ނަމަކަށް އެގްޒާމެއް ދެނީއެއް ނޫން،" އޭނާ ވިދާޅުވި އެވެ.\n"ބޭރު ދުނިޔެއިން ބަލައިގަންނަ މިންގަނޑަކުން ބާ އެގްޒާމެއް މި އޮތީ ލިބިފައި. ދިވެހިރާއްޖޭގެ ގާނޫނު ނުވަތަ ދިވެހިރާއްޖޭގެ ލީގަލް ސިސްޓަމަށް ފަރުމާކޮށްފައި އޮތް އެކަމަކު ދުނިޔެ ބަލައިގަންނަ ފަދަ ބާ އެގްޒާމެއް މިއީ،" މައުމޫން ވިދާޅުވި އެވެ،\nއޭނާ ވިދާޅުވި ގޮތުގައި މިހާރު ތިބި ވަކީލުންގެ ހުނަރާއި ތަމްރީނު އިތުރުކުރަން ވެސް 800 އެތައް ފުރުސަތެއް ތިން އަހަރު ތެރޭގައި ބާ ކައުންސިލުން ހޯދައިދިނެވެ. އެއީ ރާއްޖޭގައި ތިބި ވަކީލުންނާ އަޅާ ބަލާއިރު ބޮޑު އަދަދެކެވެ.\nބާ ކައުންސިލަށް ހުށަހެޅޭ ޝަކުވާތައް ބެލުމަށާއި އެ ކައުންސިލްގެ އެހެން ކޮމެޓީތަކަށް ވަކީލުންގެ ތެރެއިން ވޮލަންޓިއަރުން ހޯދުން ވެސް ވީ މައުމޫން ވިދާޅުވި ގޮތުގައި ވަކީލުން ނުލިބޭތީ އުނދަގޫ ކަމަކަށެވެ. އެކަމަކު އާންމު ނުކުރިޔަސް، ޝަކުވާތައް ބެލުމުގެ މަސައްކަތް ކުރިއަށް ދާ ކަމަށް އޭނާ ވިދާޅުވި އެވެ.\nގިނަ ގޮންޖެހުންތަކެއް ހުއްޓަސް، ނަތީޖާ ނެރެދެވުނު ކަމަށް އޭނާ ގަބޫލުކުރައްވަ އެވެ.\n"އަޅުގަނޑުމެން މި ބަލަނީ އެ ދަތިތަކާ އެކު މަސައްކަތްތައް ކުރެވޭތޯ. ޗެލެޖެންސްތަކާ އެކު އެކަން ކުރެވިއްޖެ." މައުމޫން ވިދާޅުވި އެވެ.\nގިނަ އުއްމީދުތަކާ އެކު ވުޖޫދަށް ގެނައި ބާ ކައުންސިލުން ތިން އަހަރުގެ ތެރޭގައި މުހިންމު ނަތީޖާތަކެއް ނެރެދިން ކަމާ މެދު ޝައްކެއް ނެތެވެ. އެކަމަކު މިފަހަރުގެ އިންތިޚާބުން ފެންނަނީ ބާ ކައުންސިލާއި ވަކީލުންނާ އޮތް ގުޅުން ހީނަރުވެފައިވާ ކަމެވެ.\nވަކީލުން ގާނޫނީ ވަކީލު މައުމޫން ހަމީދު ބާ ކައުންސިލް\n26 ކޮމެންޓް,9ރިއެކްޝަންސް\nއަސްލު މީގެން ކޮންމެ ތާކަށް މާލެ ރޯޔަލް އެލީޓިސްޓް ފެމިލީއެއްގެ މީހެއް ލީމަ ވާނެ ހައެތި މިވީ. މިފަހަރުވެސް އެކަހލަ މާލެ ރޯޔަލް ކުދިންނަށް ވޯޓުލީމަ ވާނީ އެހެން. ހީވަނީ ބަލަދު އަރާފަ ތިބޭ ބައެއް ހެން\nއަސްލު ހަގީގަތަކީ މީގެ ބައެއް މުސްކުޅި ނުކިޔަވާ ތިބި ވަކީލުން ވަރަށް ޖެހިލުންވޭ ކިޔަވައިގެން ތިބި ކުދިން ތަކަކަށް މި ފުުރުސަތު ލިބޭތީ. އެހެންވެ މައުމޫން ހަމީދު މެން އެލީޓުން ބޭނުންވަނީ އެކުދިންނަށް ފުރުސަތު ހަނިކޮށް މި އެލީޓުންގެ މުސްކުޅި ގުރޫޕަކަށް ހަދަން ފީ އެއްޗިސް ބޮޑުކޮށްގެން\nބާ ކައުންސިލް އަކީ މައުމޫނު ޙަމީދު މޮޑޭ ފުއްގަނޑެއް. އަޅުގަނޑުމެން ކިޔެވީ ބާ ކައުންސިލް އިން ކަނޑައަޅާފައިވާ ކޯސް މޮޑިއުލް އަކަށް ނޫން. ކިޔަވައިގެން ހުވާ ނުކުރެވިފައި3އަހަރު ދުވަސް ވެއްޖެ! ބާ ކައުންސިލް އުވާލަން ވެއްޖެ\nބާ ކައުންސިލް އުފެދުމުގެ ކުރިން ޤާނޫނު ކިޔަވަން ފަށާފައި ތިބި ދަރިވަރުންނަށް ބާ އެގްޒާމް ހަދަން ޖެއްސުމަކީ އެންމެ ބޮޑު ވެއްޓުން. އެތައް ބައެއްގެ ނުރުހުން. ކިޔެވި ދަރިވަރުންނަށް ބާ ކައުންސިލުން ދޭ ވަރަށް ބޮޑު ގެއްލުމެއް. މިއީ އިންސާފުވެރި ގޮތެއް ނޫން. ބުރަ މަސައްކަތުން ކިޔަވާ ނިންމި ކުދީންތަކަކަށް ޖެއްސި ބޮޑު ތުރާލެއް. ދާއިރާއަށް ނުނިކުމެވި އެތައް ސަތޭކަ ކުދިން އެބަތިބި.\nމައުމޫން ހަމީދަކީ ތިފަދަ މަގާމަކަށް ގާބިލު މީހެއް ކަމާއި މެދު ސުވާލު އުފެދޭ.\nރަނގަޅު ބާރަކައުންސިލް އުފެއްދުމުގެ ކުރިން ނިމިފަތިބި ކުދިންނަށް ދާއިމީ ލައިންސަން ދިނުމަށް ގޮވާލަށް.\nވަކީލުންނަށް ވާންތިބި ކުދިންނަށް ޖެއްސުން ކުރަންޏާ ދުވަހެއް ދުވަހަކަށް ވާނީ ބާ. އަލެއް ނުވާނެ. ބާ ކައުންސިލް އުފެއްދި ފަހުން ކިޔަވަން ފެށި ކުދިންނަށް ބާ އެގްޒާމް ދީ އޭގެ ކުރިން ފެށި ކުދިންނަށް އެގްޒާމް ނުހަދާ ހުއްދަ ދިނުމަށް އަހުރެން ގޮވާލަން.\nބާކައުންސިލް ވީބަލެއް އެކަންޔެއްނޫން، ބާވެ ހަސްވެސް ނެތުނީ................\nއެކްޒާމް މަކީ ކިތަންމެ ރަނގަޅު އެގްޒާމަކަސް ،މި ކަހަލަ އެގްޒާމެއް ބޭއްވެ ފެންވަރެއް ނުވަތަ އެގްޒާމެއް އިންތިޒާމް ކުރެވޭ ފެންވެރެއް ބާރ ކައުންސިލަކު ނެތް.އެންމެ ކުޑަމިނުން އިމްތިހާނުގެ އަސާސީ މައުލޫމާތުވެސް ނުލިބޭ.އެހެން ގައުމު ގައުމުގައި މި އެގްޒާމަށް ޕްރިޕެއާރ ވާން އެތައް ފުރުސަތެ ލިބޭ އަދި އެކަން ފެށެނީ ކޯސް ފައްޓާ ހިސާބުން.މިތާންގަ ކުއްލި ކުއްލި އަށް މިކަން މިކުރަނީ ހުރިހާ ގެއްލުމެއް އަލަށް މިދާއިރާ އަށްވަންނަ ޒުވާނުނަށް\nބައެއް ވަކީލުން ނަކީ އަމިއްލަ ވިޔަފާރި މަސްލަހަތަށް ޔާމީންގެ އަނިޔާވެރި ކަމުގައިވެސް އިކޮނޮމިކް މިނިސްޓަރ ސައިދުގެ އެންމެ އަރިހު އުޅެ، ދެން ވެރިކަން ބަދަލުވީމަ އަނެއްކާ އެމްޑީޕީގެ އިސް ވަކީލުންގެ ޓީމްއަށް ވައިއަޅައިގެން ބާ ކައުންސިލާ އާއި އެނޫންވެސް ކަމުގެ ތެރޭގައި ބޭނިގެން އުޅޭ ދަހިވެތި މީހުން! ކަންކަން އިސްލާހުވާނީ ކުޑަކުޑަކޮށް ނަމަވެސް އަމިއްލަ މަސްލަހަތަށް ވުރެ ގައުމުގެ ބޮޑެތި ކަންކަން އިސްކޮށްގެން!\nވަކީލުންނަކީ ކޮންމެޒަމާނަކަށް ކޮންމެވަގުތަކަށް ތައްޔާރަށްތިބޭ ބައެކެވެ. އެހެންވީމަ ތިބުނާގޮތެއްނުވާނެއެވެ. ކޮންމެޒަމާނަކުވެސް ކޮންމެވަގުތަކުވެސް އެމީހުންގެ ޚިދުމަތް ބޭނުންނަމަ އަގަކަށް ދޭނެއެވެ. ވިޔަފާރިވެރިންނަށް ޒަމާނެއް ވަގުތެއް ދައުރެއް އޮންނަތަނެއް ނުދެކެމެވެ. ވަކީލުކަންކުރުމަކީވެސް ވިޔަފާރިއެކެވެ. އަގަށް އެއްބަސްވެ، އެއަގު ދޭނަމަ އެމީހުންގެ ޚިދުމަތް ލިބޭނެއެވެ.


DDPL: Sentey ge hattrick aa eku, New in Fehendhoo kolhah 11 goal jahaifi - Vaguthu\nސެންޓޭގެ ހެޓްރިކާއެކު ނިއުއިން ފެހެންދޫ ކޮޅަށް 11 ގޯލް ޖަހައިފި\nދިރާގު ދިވެހި ޕްރިމިއާ ލީގުގައި މިއަދު ހަވީރު ކުޅުނު މެޗުގައި ނިއު ރޭޑިއަންޓް ސްޕޯޓްސް ކްލަބުން ބ. ފެހެންދޫ ކޮޅަށް 11 ގޯލް ޖަހައިފިއެވެ.\nގައުމީ ފުޓުބޯޅަ ދަނޑުގައި މިއަދު ކުޅުނު މެޗުގައި ނިއުގެ ކެޕްޓަން ބޭންޑް އަޅައިގެން ކުޅުނު އަލީ ފާސިރު (ސެންޓޭ) ހެޓްރިކް ހަދާފައިވާ އިރު، ނިއުއިން މެޗު ކާމިޔާބުކުރީ 11-0ގެ ނަތީޖާއަކުންނެވެ.\nސާފް ޗެމްޕިއަންޝިޕަށް ދެ މަހެއްހާ ދުވަހަށް ލީގު މެދު ކަނޑާލުމާ ގުޅިގެން އަތޮޅު ތެރެއިން ޕްރިމިއާ ލީގުގައި ކުޅޭ ޓީމުތަކަށް މާލި ގޮތުން ދަތިތަކެއް ދިމާވެފައިވާ އިރު، މިއަދު މެޗަށްފަހު ފެހެންދޫ ޓީމުންވެސް ބުނީ ޓީމުގައި ފިޓްނަސް މައްސަލައިގެ އިތުރުން އެހެނިހެން ގިނަ މައްސަލަތަކެއް އުޅޭ ކަމަށެވެ. އަދި މިއަދުގެ މެޗަށް ނުކުތް އިރު، ޓީމު އޮތް ހާލަތުންވެސް ނިއު މެޗު ކާމިޔާބުކުރާނެކަން އެނގޭ ކަމަށްވެސް ފެހެންދޫން ބުނެފައިވެއެވެ.\nމެޗުގެ ފުރަތަމަ ހާފްގައިވެސް ގިނަ ފުރުސަތުތައް ތަނަވަސްކޮށް، މެޗު ޑޮމިނޭޓްކުރީ ނިއުއިންނެވެ. ފެހެންދޫގެ ފަރާތުން ފެނުނީ މަދު ހަމަލާތަކެކެވެ. އެގޮތުން މެޗުގެ ކުރީކޮޅުގައި އަހުމަދު ނިޒާމް (ނިޒާމްބެ)އަށް ލިބުނު ފުރުސަތުގެ އިތުރުން އާދަމް ނިޒާމަށް ލިބުނު ފުރުސަތުތައް ފާހަގަކޮށްލެވުނެވެ. އެ ފުރުސަތުތަކުގައި ނިއުއަށް މާބޮޑު ނުރައްކަލެއް ކުރިމަތިވެފައެއް ނުވެއެވެ.\nމެޗުގެ 10 ވަނަ މިނެޓުގައި ނިއުގެ ފުރަތަމަ ހަމަލާ ފެނިގެންދިޔައެވެ. އަލީ ފާސިރު (ސެންޓޭ)އަށް ލިބުނު ހަމަލާ އޭނާ ބާރަށް ފޮނުވާލި ނަމަވެސް، ދިޔައީ ގޯލާ އަމާޒުނުވެ މަތިންނެވެ. އަދި އޭގެ ހަތަރު މިނެޓް ފަހުން ނިއު ލީޑު ނެގިއެވެ. އަހުމަދު އަބްދުﷲ (ލިލީ) އަރިމަތިން ނަގައިދިން ހުރަސް، ވަރަށް ރީތިކޮށް ގޯލްގެ ކަނަށް، ބޮލުން ފޮނުވާލީ ކަންޑެލާއެވެ.\nއޭގެ އިރުކޮޅެއްފަހުން ނިއުއިން ލީޑު ފުޅާކުރިއެވެ. އަތޫރޭ ކިޕްސަންގެ ތުރޫ ބޯޅަ، ހަމްޒާ މުހައްމަދު (ހަމްޕު) ކުރިއަށް ފޮނުވާލުމުން ފެހެންދޫ ގޯލްކީޕަރު މަތަކުރި ނަމަވެސް، ރީބައުންސްގައި ސެންޓޭ ބޯޅަ ގޯލަށް ވައްދާލިއެވެ.\nހާފް ނިމުމުގެ ކުރިން ނިއުއިން ވަނީ އިތުރުން ދެ ގޯލް ޖަހައި، މެޗުގެ ނަތީޖާ 4-0އަކަށް ބަދަލުކޮށްލައިފައެވެ. އެ ދެގޯލްވެސް ނިއުއަށް ކާމިޔާބުކޮށްދިނީ ރުވާންޑާގެ ފޯވަޑް އަތޫރޭއެވެ.\nދެވަނަ ހާފްވެސް ނިއުއިން ފެށީ ވަރުގަދަކޮށެވެ. 59 ވަނަ މިނެޓުގައި މެޗުގެ ފަސްވަނަ ގޯލް އެޓީމަށް ޖަހައިދިނީ ސެންޓޭއެވެ. ސެންޓޭގެ ބަރު ހަމަލާ ދިފާއުކުރަން ފެހެންދޫގެ ޑިފެންޑަރު ފައިން ބޯޅައިގައި ޖެއްސި ނަމަވެސް، އެ ހަމަލާ ވަނީ ގޯލްގެ ތެރެއަށެވެ.\nދެވަނަ ހާފްގައި ނިއުއަށް ދެ ޕެނެލްޓީވެސް ލިބިފައިވެއެވެ. މުހައްމަދު ރަޝީދު (ހޮކޭ)އަށް ކުރި ފައުލަކާ ގުޅިގެން ލިބުނު ފުރަތަމަ ޕެނަލްޓީ ހަމްޕު ކާމިޔާބުކޮށްދިން އިރު، ސެންޓޭއަށް ކުރި ފައުލާ ގުޅިގެން ލިބުނު ޕެނެލްޓީ ކާމިޔާބުކޮށްދިނީ މުހައްމަދު އުމައިރެވެ.\nސެންޓޭ އޭނާގެ ހެޓްރިކް ކާމިޔާބުކުރީ މެޗުގެ 74 ވަނަ މިނެޓުގައެވެ. އޭގެ ފަހުން ނިއުއިން ޖެހި ތިން ގޯލަކީވެސް ބަދަލު ކުޅުންތެރިންގެ ގޮތުގައި ނުކުތް ތިން ކުޅުންތެރިން ޖެހި ތިން ގޯލެވެ. ރިހާމް އަބްދުލްޣަނީ (ބޮބީ)އަށް އޭރިއާ ތެރެއިން ލިބުނު ބޯޅަ އޭނާ ނިންމާލި އިރު، ހަސަން އަދުހަމް (ސަޑޭ) ޖެހި ގޯލަކީ އޭނާ ޑިފެންޑަރު ކައިރިން ވަރަށް ރީތިކޮށް ނައްޓާލުމަށްފަހު ގޯލްގެ ތިރީ ކަނަށް ފޮނުވާލައިގެން ކާމިޔާބުކުރި ގޯލެކެވެ.\nމެޗު ނިމެން ދަނިކޮށް ނިއުގެ 11 ވަނަ ގޯލް ޖަހައިދިނީ ޒުވާން ފޯވަޑް އިބްރާހީމް އަތީގެވެ. އަތީގު ދުރުން ފޮނުވާލި ބާރު ހަމަލާއަށް ފެހެންދޫ ގޯލްކީޕަރަށް ކުރެވޭނެ މާ ބޮޑު މަސައްކަތެއް ނެތެވެ.\nމެޗުން މޮޅުވި ނިއުއަށް ހަ މެޗުން 13 ޕޮއިންޓް ލިބިފައިވާ އިރު، އެޓީމު އޮތީ ތާވަލުގެ ދެވަނައިގައެވެ. އެއްވަނައިގައި އޮތީ ފަސް މެޗުން 15 ޕޮއިންޓާއެކު، ބައްޔެއް ނުވެ އޮތް ޓީސީއެވެ. ހަ މެޗުން ހަތަރު ޕޮއިންޓާއެކު ފެހެންދޫ އޮތީ ތާވަލުގެ އަށްވަނައިގައެވެ.\nދިރާގު ދިވެހި ޕްރިމިއާ ލީގުގެ ދެ މެޗު މާދަމާ އޮންނާނެއެވެ. ހަވީރު 4:00ގައި އޮންނަ މެޗުގައި ށ. ފޯކައިދުއާއި ފ. ނިލަންދޫ ވާދަކުރާ އިރު، މާދަމާ ރޭ 9:00ގައި އޮންނަ މެޗުގައި ވާދަކުރާނީ ކްލަބު އީގަލްސްއާއި ތ. ތިމަރަފުއްޓެވެ.\nފެހެންދޫ ޓީމް ބޮޑުކަންނެއްޔަށް ފުރާ 115 ފޫޓްގެ ފައިބަރ ކަންނެލި ދޯންޏެއް އަޅުގަޑު ދީފާނަމެ


އެންމެ ކޮރަޕްޓް ފަނޑިޔާރު - Mahfooz's Blog\nadmin 02/04/2019\tޚިޔާލު اضف تعليق 532 ފަހަރު ކިޔާފައި\nނިޔާ ކަނޑައަޅާ މީހުން އިންސާފުން އެއްކިބާވެއްޖެއެވެ. އިންސާފަކީ ގަނެވިއްކާ އެއްޗަކަށް ހަދައި، އެ ބާޒާރުގައި ނިކަމެތި މީހާ ބާކީކޮށްފިއެވެ. ފަނޑިޔާރުގޭގެ އިޖުރާއަތު އަވަސްވުމާއި ލަސްވުމަކީ އަގުމަގު ކުރެވޭ ވިޔަފާރިއަކަށް ހަދައި، އިންސާފާމެދު ކުރާ އުއްމީދުގެ ހުޅުކޮޅުވެސް ނިއްވާލައިފިއެވެ. ޢާންމު ރައްޔިތުން ކޯޓޭ ކިޔާއުޅޭ އެ ވިޔަފާރި މަރުކަޒުން ވިއްކަނީ މައިގަނޑު ދެ ޕްރޮޑަކްޓެކެވެ. އެއީ އަދުލާއި އިންސާފެވެ. ޟަމީރާއި، ސަލާމަތް ބުއްދިއާއި ހޮޔޮ ވިސްނުމަކީ އެ ޕްރޮޑަކްޓްތަކާއެކު ހިލޭދޫކޮށްލެވޭ އެއްޗެކެވެ.\nމިކަހަލަ ވާހަކަތަކަކީ އަޅުގަނޑުމެންގެ ކަންފަތަށް ބީރައްޓެހި ވާހަކަތަކަކަށްވީނަމަވެސް މިއީ ދުނިޔޭގެ އެހެން ބައެއް ޤައުމުތަކުގައި ހިނގަމުންދާ ކަންކަމެވެ. މާތްﷲ ގެ ހެޔޮ ރަހުމަތުން، ނިހާޔަތަށް އިންސާފުވެރި ފަނޑިޔާރުން ތިބި މުޖުތަމައުއެއްގައި އުޅުމުގެ ހެޔޮ ނަސީބު އަޅުގަނޑުމެންނަށް ލިބިފައި އޮތަސް، ދުނިޔޭގެ ބައެއް ހިސާބުތަކުގައި ކޮރަޕްޝަނާ ފަސާދައަށް ގޮސް ހައްދު ފަހަނައަޅާފައިތިބި ފަނޑިޔާރުންނާއި ފަނޑިޔާރުގެތައް މަދެއް ނޫނެވެ. ބޭއިންސާފަށް ބީރައްޓެހި މި ޤައުމުގައި ދިރިއުޅޭ ރައްޔިތަކަށް މިކަހަލަ ވާހަކަތައް ޤަބޫލުކުރަން ދަތިވެދާނެއެވެ. އެހެންނަމަވެސް ބައެއް މިސާލުތައް ދަންނަވާލާނަމެވެ.\n‘ކިޑްސް ފޮރ ކޭޝް ސްކޭންޑްލް’ މައްސަލަގަނޑު ފުރަތަމަ ޢާންމުވީ 2008 ވަނަ އަހަރު އެމެރިކާގައެވެ. އެއީ ޕެންސިލްވީނިއާގެ ކޯޓެއްގެ ފަނޑިޔާރަކު ހިންގި ބޮޑުވެގެންވާ ޖަރީމާއެކެވެ. ކުޑަކުދިންކުރާ ކުށްތަކުގެ މައްސަލަ ބަލާ މިފަނޑިޔާރު ވަނީ އޭނާގެ ކުރިމައްޗަށް ހުށަހެޅުނު މައްސަލަތަކުގައި 4000 އަށްވުރެ ގިނަކުދިން ޑިޓެންޝަން ސެންޓަރުތަކުގައި ބަންދުކުރުމަށް އަމުރުކޮށްފައެވެ. އެއީ އެއްވެސް ޙާލެއްގައި އެކުދިން އިސްލާޙްކުރުމުގެ ގޮތުން ކުޅަ ކަމެއް ނޫނެވެ. ޕްރައިވެޓް ޑިޓެންޝަން ސެންޓަރުތަކަކީ އެތަނުން ބަލަހައްޓާ ކުދިންގެ ނިސްބަތުން ސަރުކާރުންނާއި އެކި އިދާރާތަކުން ބޮޑެތި ޢަދަދުން ހޭދަކުރެވޭ ތަންތަން ކަމަށްވެފައި، އެތަނުގައި ތިބޭ ކުދިންގެ ޢަދަދު ގިނަވުމަކީ އެތަނަށް ލިބޭ އާމްދަނީ އިތުރުވާނޭ ކަމަކަށްވާތީއެވެ. އެ ސެންޓަރުތަކުން ގެންދިޔައީ މި ބުނި ފަނޑިޔާރަށް އޭނާގެ ކަޓު ބަރާބަރަށް ދެމުންނެވެ. 2004 ވަނަ އަހަރުން ފެށިގެން 2008 ވަނަ އަހަރާ ދެމެދު އެ ފަނޑިޔާރާ ގުޅޭ4މައްސަލައެއް ޖުޑީޝަލް ކޮންޑަކްޓް ބޯޑަށް ހުށަހެޅުނެވެ. އެހެންނަމަވެސް އެ މައްސަލަތައް ބެލުމަށް އެ ބޯޑުން އެއްވެސް ކަމެއް ކޮށްފައެއް ނުވެއެވެ. އޭގެ ފަހުން އެ ތުހުމަތު ކުރެވުނު ފަނޑިޔާރުގެ މައްސަލަ ބެލި، ތަފާތު 48 ކުށެއްގައި އޭނާގެ މައްޗަށް ދަޢުވާ އުފުލުނީ 26 ޖެނުއަރީ 2009 ގައެވެ. ގާތްގަނޑަކަށް2އަހަރު ދުވަހުގެ މުއްދަތަށް ދިގުދެމިގެންދިޔަ އެ ޝަރީޢަތް ނިމުނީ 18 ފެބުރުއަރީ 2011 ގައެވެ. އޭނާގެ މައްޗަށް ކުށް ސާބިތުވެ 28 އަހަރު ދުވަހުގެ މުއްދަތަށް ޖަލަށްލާން ޙުކުމް ކުރެވުނެވެ. އެ މައްސަލަތައް ބެލުނުއިރު، އޭނާ ފަނޑިޔާރުކަމުގައި ހޭދަކުރި މުއްދަތުގައި ހޯދާފައިވާ ނުޙައްޤު މުއްސަނދިކަން އެއްބިލިއަން ޑޮލަރަށް އަރާކަންވެސް ހާމަވިއެވެ. އެއީ މުޅި އެމެރިކާވެސް ސިއްސުވާލި ކަމެކެވެ.\nވަރޖިނިއާގެ ކުރީގެ އުއްތަމަ ފަނޑިޔާރުގެ މައްޗަށް ޚިޔާނާތުގެ ކުށް ސާބިތުވީ ނިމިދިޔަ ފެބުރުއަރީ މަހުގެ 14 ވަނަ ދުވަހުއެވެ. ކޯޓުގެ މަރާމާތުގެ ނަމުގައި އަމިއްލަ ގެކޮޅުގެ ބައެއް މަސައްކަތްތައް ކުރެއްވިކަމާއި، ކޯޓުގެ ބޭނުމަށް ގަނެފައިވާ މޭޒާއި ސޯފާ ފަދަ ފަރުނީޗަރުތައް ފެނުނީ އުއްތަމަފަނޑިޔާރުގެ ގެކޮޅުންނެވެ. 24 މަސްދުވަހުގެ މުއްދަތަށް ޖަލަށްލުމާއިއެކު ދިހަހާސް ޑޮލަރުގެ ޖޫރިމަނާއެއް ދައްކަން އުއްތަމަފަނޑިޔާރުގެ މައްޗަށް ވަނީ ޙުކުމް ކުރެވިފައެވެ. ކޯޓުގައި މަސައްކަތްކުރެއްވި މުއްދަތުގައި އުއްތަމަފަނޑިޔާރު ވަނީ ވަރޖިނިއާގެ ޕޮލިޓިކަލް ކޮރަޕްޝަންގެ ތާރީޚާ ގުޅޭ ބޮޑު ފޮތެއްވެސް ލިޔުއްވާފައެވެ. ކޮރަޕްޝަންގެ ކުށް އެންމެ ފަހުން ސާބިތުވީ އެ އުއްތަމަ ފަނޑިޔާރުގެ މައްޗަށެވެ.\nއެމެރިކާގައި ފަނޑިޔާރުންގެ މައްޗަށް ތުހުމަތުތައް ކުރެވުނީމާ އެ މައްސަލަތައް ބަލައެވެ. ނުބަލައިފިނަމަ އެ މުއައްސަސާވެސް ޒިންމާކުރުވައިގެން އެ މައްސަލަތައް ބަލަން މެދުވެރިކުރެވެއެވެ. ދެންވެސް ނުބަލައިފިނަމަ ޢާންމު ރައްޔިތުންނާހަމައަށް އެކަމެއް ތިލަވެ، އެކަމެއް ޤާނޫނުގައި އޮތް މަގަށް ގެންދިއުމަށް ރައްޔިތުންގެ ތެރެއިން ގިނަ ބަޔަކު ބާރުއަޅައެވެ. އެ ގައުމުގެ މީހުން އެގޮތަށް އެކަން ކުރަނީ އެ ގައުމުގައި މަސައްކަތްކުރާ ފަނޑިޔާރުންނަކީ އިންސާނުންނަށްވާތީ ކުށެއް ކޮށްފާނޭކަމަށް އެމީހުން ޤަބޫލުކުރާތީއެވެ. އެ ގައުމުގައި މަސައްކަތްކުރާ ބައެއް ފަނޑިޔާރުންގެ މައްޗަށް ބައެއް ފަހަރަށް އެފަދަ ތުހުމަތުތައްވެސް ކުރެވޭތީއެވެ. އަދި ފަނޑިޔާރުގޭގެ އިންސާފުވެރިކަމަކީ ޤައުމިއްޔަތުގެ އެންމެ މުހިންމު އުންސުރުކަމަށް އެމީހުން ޤަބޫލުކުރާތީއެވެ.\nކުރިއަށް އިންތިޚާބުކުރަންވީ ކުރަން މިއުޅެނީ ކީއްކަން އެނގޭ ކެންޑިޑޭޓުން\nފަހަތަށް އިންތިޚާބީ މަޤާމުތަކާއި ރައީސް މުޙައްމަދު ނަޝީދު


MIRA ge is2magaamah kurimathilaan hulhuvaalaifi\nމީރާގެ އިސް ދެ މަގާމަށް ކުރިމަތިލާން ހުޅުވާލައިފި\nމީރާގެ ބޯޑުގެ އެންމެ އިސް ދެ މަގާމު ކަމަށްވާ، ކޮމިޝަނާ ޖެނެރަލް އޮފް ޓެކްޒޭޝަން އާއި ޑެޕިއުޓީ ކޮމިޝަނާ ޖެނެރަލް އޮފް ޓެކްޒޭޝަންގެ މަގާމަށް ކުރިމަތިލުމުގެ ފުރުސަތު މިއަދު ހުޅުވާލައިފި އެވެ.\nރައީސް އޮފީހުން ބުނީ އެ ދެ މަގާމަށް ކުރިމަތިލުމުގެ ފުރުސަތު ހުޅުވާލީ މި ސެޕްޓެމްބަރު މަހުގެ 30 ވަނަ ދުވަހުގެ މެންދުރުފަހު 2:00 އާ ހަމައަށެވެ. އެ ދެ މަގާމަށް ކުރިމަތިލުމަށް އެދޭ ފޯމު ރައީސް އޮފީހުން ލިބެ އެވެ. އަދި ރައީސް އޮފީހުގެ ވެބްސައިޓުން ޑައުންލޯޑް ކުރެވެ އެވެ.\nމީރާގެ އިސް ދެ މަގާމަށް ކުރިމަތިލާ މީހުންގެ ޝަރުތުތަކުގެ ތެރޭގައި ޓެކްސްއާ ގުޅުން ހުރި ދާއިރާއަކުން މާސްޓާސް ޑިގްރީ ހާސިލްކޮށްފައި ހުރުން ހިމެނެ އެވެ. އަދި ސަރުކާރުގެ މާލިއްޔަތާ ބެހޭ ދާއިރާއެއްގައި މަސައްކަތްކޮށް މަދުވެގެން 10 އަހަރުގެ ތަޖުރިބާ ލިބިފައިވުމަކީ ވެސް ޝަރުތެކެވެ.\nއެ ދެ މަގާމަށް ކުރިމަތިލާން ހުޅުވާލީ ޓެކްސްގެ ގާނޫނަށް ރައްޔިތުންގެ މަޖިލީހުން އެންމެ ފަހުން ގެނައި އިސްލާހާއެކު ކޮމިޝަނާ ޖެނެރަލް އޮފް ޓެކްޒޭޝަންގެ މަގާމުގައި ހުންނެވި ޔަޒީދު މުހައްމަދާއި ޑެޕިއުޓީ ކޮމިޝަނާ ޖެނެރަލްގެ މަގާމުގައި ހުންނެވި ހަސަން ޒަރީރުގެ މަގާމު ހުސްވުމުންނެވެ.\nޓެކްސްގެ ގާނޫނަށް ގެނައި އިސްލާހު ތަސްދީގުކޮށް އެއަށް އަމަލު ކުރަން ފަށާތާ 30 ދުވަހުގެ ތެރޭގައި މީރާގެ ބޯޑު އެކުލަވާލަން ޖެހެ އެވެ.\nމިހާރު ގާނޫނަށް ގެނައި އިސްލާހާއެކު މީރާގެ ބޯޑުގައި ތިއްބަވާނީ ކޮމިޝަނާ ޖެނެރަލް އޮފް ޓެކްޒޭޝަންއާއި ޑެޕިއުޓީ ކޮމިޝަނާ ޖެނެރަލް އޮފް ޓެކްޒޭޝަންގެ އިތުރުން ރައީސް އައްޔަން ކުރައްވާ ފަސް ބޭފުޅަކާއި ފިނޭންސް މިނިސްޓްރީން ކަނޑައަޅާ ބޭފުޅެކެވެ. ކުރިން ގާނޫނުގައި އޮތް ގޮތުން، މިރާގެ ބޯޑަށް ފިނޭންސް މިނިސްޓްރީން ބޭފުޅަކު ކަނޑައެޅެއް ނާޅަ އެވެ.\nމީރާ ރައްޔިތުންގެ މަޖިލިސް ރައީސް އޮފީސް + ޓެކްސް\nމީރާގެ އިސް ދެ މަގަމާށް ފަތުހުﷲ އާއި އަސްމާ އައްޔަންކޮށްފި\nމީރާގެ އިސް ދެ މަގާމަށް ކުރިމަތިލި މީހުނާމެދު ހިޔާލު ހޯދަނީ


Foreign Service Bil'in Shahid'ge Vaki Sarukaareh Ufedhidhaane: Shareef - Vaguthu\n7 މަސް ކުރިން ( ޖޫން 28, 2021 )\nޝާހިދު، އެމެރިކާގެ ނިއު ޔޯކްގައި ހުންނަ އދ. ގެ އާއްމު މަޖިލިހުގައި\nފޮރިން ސާވިސް ބިލުގެ ސަބަބުން ފޮރިން މިނިސްޓަރުގެ ވަކި ސަރުކާރެއް އުފެދި އެތައް މައްސަލައެއް ކުރިމަތިވެދާނެ ކަމަށް ޕީއެންސީގެ ޕާލިމެންޓްރީ ގްރޫޕްގެ ލީޑަރު އަދި ރައްޔިތުންގެ މަޖިލިހުގެ މަޑުއްވަރީ ދާއިރާގެ މެންބަރު އާދަމް ޝަރީފް އުމަރު މިއަދު ވިދާޅުވެއްޖެއެވެ.\nސަރުކާރުގެ ފަރާތުން ހެންވޭރު ދެކުނު ދާއިރާގެ މެންބަރު ހުސައިން ޝަހީމް (އަނދުން ހުސެއިން) ރައްޔިތުންގެ މަޖިލީހަށް ހުށަހެޅުއްވި ބިލުގެ ބަހުސްގައި ވާހަކަ ދައްކަވަމުން އާދަމް ޝަރީފް ވަނީ ކަންބޮޑުވުން ހުރި މާއްދާތަކާއި އޭގެ ސަބަބުން ނުކުމެދާނެ ނަތީޖާ ވިދާޅުވެފައެވެ.\nހަތަރު ވަނަ މާއްދާގައިވާ ގޮތުން ފޮރިން ސާވިސްގެ މައިގަނޑު މަގްސަދަކަށްވާން ވާނީ ބައިނަލްއަގްވާމީ މުޖުތަމައުގައި ރާއްޖޭގެ ސިޔާދަތަށް އިހުތިރާމް ކުރުން އިތުރު ކުރުމަށް ރައީސަށް އެހީތެރިވެ ދިނުމާއި ގާނޫނުގެ މަގްސަދު ހާސިލްކުރަން ބޭނުންވާ ހާއްސަ ތަމްރީނާއި ހުނަރާ ތަޖުރިބާ ފޮރިން ސާވީސްގެ މުވައްޒަފުންނަށް ދިނުމާއި ޕްރޮފެޝަނަލް ސާވީސްއެއް އެކުލަވައިލައި ދަމަހައްޓައި ކުރިއެރުވުމެވެ.\nއާދަމް ޝަރީފްގެ ކަންބޮޑުވުމަކީ އެ މާއްދާގެ މަގްސަދުތަކުގެ ތެރޭގައި ހާރިޖީ ސިޔާސަތު ހަރުދަނާކުރުން ނުވަތަ ހާރިޖީ ހިދުމަތްތައް ހަރުދަނާ ކުރުމުގެ ބައެއް ހިމެނިފައެއް ނެތުމެވެ.\nހަތް ވަނަ މާއްދާ އާއި އަށް ވަނަ މާއްދައަށް އިޝާރާތް ކުރައްވާ އާދަމް ޝަރީފް ވިދާޅުވީ މިނިސްޓަރާއި މިނިސްޓްރީގެ މަސްއޫލިއްޔަތުތައް ވަކިން ބަޔާންކޮށްފައި އޮތުމުން މިނިސްޓްރީގެ ޒިންމާ އަދާނުކުރެވިދާއިރު އެކަމުގެ ޒިންމާވާނެ ފަރާތެއް ނެތް ަމަށެވެ.\n"އަޅުގަނޑުގެ ކަންބޮޑުވުމަކީ މިނިސްޓްރީގެ މަސްއޫލިއްޔަތުތައް ވަކިން ލިޔެފައި ހުންނައިރު މިނިސްޓަރާއި މިނިސްޓްރީއާ ދެ މެންޑޭޓުގެ ގޮތުގައި އައީމަ މިނިސްޓްރީގެ ޒިންމާ އަދާނުކުރެވިގެންދާ އިރު ޒިންމާ ނަގާނީ ކާކުތޯ. އިދާރީ ހުސްކަމެއް އަންނާނެ ކަމަށް އަޅުގަނޑަށް ގަބޫލުކުރެވޭ އެ ސަބަބަކާ ހުރެ. ކޮމިޓީ މަރުހަލާގައި އިތުރަށް ވާއްކަ ދައްކަން ޖެހޭ" ޝަރީފް ވިދާޅުވިއެވެ.\nއޮސްޓްރޭލިއާއިން މިސާލު ނަންގަވައި ޝަރީފް ވިދާޅުވީ ދުނިޔޭގެ ގައުމުތަކުގައި ވެސް ފޮރިން ސާވިސް މުވައްޒަފުން ތިބެނީ ޕަބްލިކް މުވައްޒަފުންގެ ގޮތުގައި ކަމަށެވެ. ބިލް ފަރުމާކުރެވިފައި އޮތް ގޮތުން އެހެން ތަސައްވަރެއް ކުރެވިގެންދާނެ ކަމަށް ވިދާޅުވިއެވެ.\nބިލުގެ 13 ވަނަ މާއްދާގައި ބުނެފައިވާ ގޮތުން ފޮރިން ސާވީސްގެ މުވައްޒަފުންނާއި ފޮރިން ސާވީސްއިން ބޭރު މީހުންގެވެސް އައްޔަންކުރެވިދާނެއެވެ. ސަފީރުންގެ މުއްދަތެއް ކަމަށް ބުނެފައިވަނީ ތިން އަހަރު ދުވަހެވެ. އެއް އަހަރަށްވުރެ ދިގު ނޫން މުއްދަތަކަށް އިތުރުކުރުމުގެ ބާރު ރައީސަށް ލިބިވަޑައިގަންނަވައެވެ.\nބިލުގެ 37 ވަނަ މާއްދާގެ ދަށުން ފޮރިން ސާވިސްއަށް މުވައްޒަފުން ނެގުމުގެ ބާރު ސީދާ މިނިސްޓަށް ލިބޭ ގޮތަށް އޮތުމުން ވަރަށް ގިނަ މުވައްޒަފުން ތިބުމުގެ ފުރުސަތު އޮންނާނެ ކަމަށާއި އެކަމުގެ ސަބަބުން ބަޖެޓަށްވެސް ވަރަށް ބޮޑަށް އަސަރު ކުރާނެ ކަމަށް އޭނާ ވިދާޅުވިއެވެ.\nޝަރީފްގެ އެންމެ ބޮޑު ކަންބޮޑުވުމަކީ ބިލުގެ 45 ވަނަ މާއްދާއެވެ. މާއްދާގެ ހ ގައި ބުނާ ގޮތުން ފޮރިން ސެކެރެޓަރީ ފިޔަވައި އެކްޒެކްޓިވް ސްޓާފުންގެ ގިންތީގެ މަގާމުތަކަށް މީހުން އައްޔަންކުރާނީ ގާނޫނޫގެ ދަށުން އެކުލަވައިލާ ގަވާއިދާ އެއްގޮތަށް މިނިސްޓަރެވެ.\nއަދި 45 އަދި 46 ވަނަ މާއްދާ އެ އޮތް ގޮތަށް ބިލު ފާސް ކޮށްފިނަމަ ފޮރިން މިނިސްޓަރުގެ ނުފޫޒު ވަރަށް ބޮޑަށް ބޮޑުވެދާނެކަމުގެ ބިރު އެބައޮތް ކަމަށް އާދަމް ޝަރީފް ވިދާޅުވިއެވެ.\nޝަރީފް ވިދާޅުވީ މިހާރު ފެންނަ ގޮތުން ފޮރިން މިނިސްޓަރު އަބްދުﷲ ޝާހިދު އާއި ރައީސް އިބްރާހިމް މުހައްމަދު ސޯލިހުގެ ސަރުކާރަކީ ވަކި ސަރުކާރެވެ.\nފޮރިން މިނިސްޓްރަގު ސަރުކާރާއި އިބްރާހިމް މުހައްމަދު ސޯލިހުގެ ސަރުކާރެއް އޮންނަ ގޮތަށް މިކަން ވެއްޖެއްޔާ ހާރިޖީ ސިޔާސަތުތައް ވަކި ފަރާތަކަށް ޖެހި ރާއްޖޭގެ ސަރުކާރާ އޮންނަންވީ ގުޅުން ހަރާބުވުމަކީ ވެދާނެ ކަމެއް ކަމަށް އާދަމް ޝަރީފް ވިދާޅުވިއެވެ.\nއދ.އާއްމު މަޖިލީހުގެ ރައީސް ޝާހިދު ބަޙްރައިނަށް ވަޑައިގެންފި\nމުޅިމިޤައުމުގެ ދުވަސް ދުއްވާލާއިރު ބަަން ދިވެހި ރައްޔަތުން ތިބެފަ ޤައުމާ ޤައުމުގެ މިނިވަންކަން ދިޔައީމަ ދެން މަގޭ ޤައުމޭ ދިނޭ މިނިވަންކަމޭ ކިއުމުގެ ބޭނުމެއްނެތް. 17 އަހަރު އަޅުވެތިކަމުގަ އުޅުގޮތް އެ ތަކުލީފް ތަހައްމަލް ކުރަން ދިވެހިން ބޭނުންވަނީތޯ؟\nޖޫން 28, 2021 18:15\nފަރަންޖީ ގައުމުތަކުގެ ބާރުގެ ދަށަށް ދިވެހިރާއްޖެ ގެންދަން މަގުފަހިކުރަނީ ، ދިވެހިން ހޭވެރިވެ މިކަމާ ވިސްނާނެބާ ؟\nޖޫން 28, 2021 19:16\nދިވެހި ގައުމުގެ ރަށްޔަތުންގެ ލޮލަށް މިވަނީ އަނދިރިކަންވެރިވެފަ ކުރާނެކަމެއްނެތޭ ކިޔާފަ މިއަދު ދެއަތް އުރާލައިގެން ތިބެވޭކަށް ނެތް ގައުމުގެ ދުވަސްދަނީ މިގައުމު ކޮޅަށްޖެހޭނެ ފަހުލަވާނަކު ހަމަ ނެތީބާ؟\nޖޫން 29, 2021 10:06\nޝާހިދު ވެރިކަމަށް އަންނަން ވެގެން ރާވާ ރޭވުން !